
Vry soos die Wind

Die verhaal van 'n seuntjie 

se grootword-dae.

Van kleintyd tot Matrtiektyd het die skrywer die wonderlike voorreg om die plaaslewe te geniet op Oupa Johnny Parsons se plaas 'n paar kilometer buite die skilderagtige Spoorwegdorpie Waterval Boven.

As enigste kind het Louis die vryheid van die plaas, die berge asook selfs naburige plase. Die plasie is geleë in 'n kom omring deur fabelagtige klipkoppies. 'n Spruit met kristalhelder water vloei daardeur. Daar is ook etlike fonteine met heuningsoet water en 'n paar damme waar 'n seuntjie na hartelus kan baljaar. Daar is ook 'n berg, Suidheuwel wat bo die dorp uittroon asook talle kranse, klowe en watervalle en wat hierdie seuntjie talle uitdagings bied.

Op baie jeugdige ouderdom begin Louis 'n groot liefde vir die natuur aankweek. Elke dingetjie fassineer hom, goggas, miere, spinnekoppe en veral die miskruier. Omdat die plaas so waterryk is wemel dit ook van waterdiere en -insekte en Louis ken elkeen se spesiale gewoontes.

Vyftig jaar later, wanneer Louis begin skryf is sy gunsteling onderwerp steeds die goeters wat wemel in die veld, nou nie net meer insekte nie maar ook die ou grotes soos sy gunsteling die olifant.

Daar het reeds 'n sestigtal boeke uit sy pen verskyn.

Voorblad: Die skrywer saam met nefie Johan Parsons en een van die talle honde ca. 1955 teen die agtergrond van die gronddam soos dit vandag daar uitsien.

Foto en verwerking deur die Skrywer.

Die skrywer saam met niggie Ingrid Bühr  

by Oupa Grootjie Fred Botha 

voor die Plaashuis by Waterval Boven in1953 

Ekke saam met 'n trotse Oupa en Ouma


'n Splinternuwe Lewe

"Wat vang julle met my aan? Dis nie regverdig nie!" gil ek, maar niemand wil ag slaan op my pleidooie nie. "Ek het so rustig en knoesig lê en slaap, en nou kom staan en sleep julle my uit my kooi! Julle is wreed!" Ek kan nie begryp waarom niemand wil verstaan wat ek probeer sê nie! Grootmense is sulke onnosel goed!

Dit is 'n heuglike dag in die huis van Koos en Myra Nel, die dertigste Julie 1948. Nege maande van ongemak, oggendnaarheid en wag is uiteindelik verby. "Dis 'n seuntjie Myra," lag Tannie Max as sy die skreeuende klein rooigesig die wêreld inhelp.

En só sien ek vir die eerste keer die lig, al gillende en bitter ongelukkig met die rowwe behandeling wat ek moes deurgaan. En Tannie Max is in die wolke, want dit is nou al die hóéveelste van ons familie wat sy bystaan by geboorte. Daardie groot gebeurtenis vind plaas op Middelburg, dis nou die een in die toenterdydse Transvaal.

Van my eerste lewensjaar op die rustige hoëveldse dorp onthou ek niks. Pa Koos kry 'n verplasing na die bedrywige spoorwegdorp Waterval Boven pas na my eerste verjaarsdag. En daar begin my eerste vae herinneringe van die lewe in 'n klip spoorweghuis. Daar is 'n hoenderhok in die erf waar die henne elke dag al kekkelende 'n paar eiers lê. Ma verkoop hulle vir 'n tiekie 'n dosyn, en met daardie meevallertjie kan 'n paar noodsaaklikhede gekoop word.

Ma kry werk by die plaaslike Jood, Mister Tobias in sy winkel langs die lokasie. Twee jaar later word sy in diens geneem deur die Spoorweë as 'n klerk. En dan neem Pa 'n besluit: Ons gaan trek uit die dorp uit na Oupa Johnnie se plasie net buite die dorp. Dan kan Ouma sommer 'n ogie hou oor klein Louis wanneer Ma by die werk is.

Ek is baie opgewonde. Die lewe in die dorp is nie vir 'n lewendige klein seuntjie bedoel nie. Die plaas bied soveel meer! Daar kan jy mos vry asemhaal.

En so begin my lewe as plaasseun in een van die héél mooiste plekke in die wêreld.

Oupa Johnny Parsons het na sy aftrede as treindrywer in die Spoorweë vir hom 'n klein plasie buite die dorp Waterval Boven gekoop. Die klein boerdery was nie genoeg om hom besig te hou nie, dus koop hy 'n bakkery in die dorp. Elke môre, nog pikdonker, ry Oupa dorp toe om sy bakkery te bedryf en die dorp van brood te voorsien.

Die plasie Doornhoek is veertig morg groot - verskriklik groot vir 'n driejarige seuntjie. Daar is verskeie fonteine met heerlike soet water en daar is 'n bruisende rivier, eintlik maar 'n bergstroompie wat uit die berge vloei.  Die plaas is omring deur klipkoppies en daar is verskeie damme. 'n Ware paradys vir 'n klein seuntjie. 


Op Oupa se Plaas

Plaaslewe is anders, so baie, baie anders as lewe in die dorp waar jy deur heinings ingehok is. Vir 'n klein seuntjie soos ek was dit onmoontlik om uit hierdie tronk te ontsnap en ek moes myself maar besig hou met modderkoekies bak.

Op die plaas is daar nou skielik vryheid. G'n heinings om my in te perk nie, net die wye, vrye natuur. Daar is koeie en hoenders en eende en varke. Dan is daar Blackie, liewe ou Blackie. Van die eerste oomblik toe ek my twee brose klein voetjies op die plaas plant, is Blackie daar soos 'n broeis hen wat haar verlore kuikentjie ontdek het. Blackie is pikswart met krullerige hare. As ek myself op die grond neerplak, kom lê hy knoes teen my. Staan ek op, is hy daar om my te vergesel op my omwandelinge, maak nie saak waarheen ek waggel nie.

Maar die plaas is nie altyd so 'n vriendelike omgewing nie, só kom ek baie gou agter. Vir eers is daar die duwweltjies. Dit lyk soos 'n fluweelsagte  groen tapyt, maar loop daaroor met jou sawwe ou dorpsvoetjies, dan is daar fyn dorinkies wat jou pynlik hap! En nie net een of twee nie, sommer 'n hele bondel gelyk! Ek skree blou moord as ek die eerste keer met hulle kennis maak en Ouma moet maar hardloop en kom troos en dorinkies uittrek terwyl die trane oor my wangetjies stroom. 

Liewe Ouma! Sy word my tweede mamma. En al is sy baie streng, is sy lief vir my, amper so lief soos Blackie.

Die maande gaan verby en gaandeweg begin my voetjies regte taai plaaspote word. Ek loop steeds katvoet vir die genadelose duwweltjies, maar klippertjies en al die ander goete wat my eers so seergemaak het, pla my nie meer nie. Ek begin om die wonderwêreld rondom die huis te verken. Ek waag dit nie baie vêr nie, want daar is gevaarlike goete soos die reuse koeie met hulle horings wat my deur die heining aangluur. Ek is baie bang vir hulle. En dan is daar die wrede gans wat my anderdag gejaag het. Hy het wreedaardig geblaas en toe knyp hy my aan die boud. Dit was baie seer en Ouma moes maar weer troos. Van hom bly ek vêr weg!

Dis vroeg oggend, en buite hoor ek 'n gewerskaf en 'n geraas. 

"Wat maak hulle, Ouma?"

"Hulle bou 'n klipmuur," verduidelik Ouma.

"Wat is 'n klip....... wat nou weer?" Dis 'n baie groot woord vir 'n klein seuntjie soos ekke.

"Kom ek gaan wys jou." En daarmee stap ons twee die stoep se trappies af na waar Jim en die ander plaaswerkers hard aan die werk is met 'n kruiwa om groot klippe uit die veld aan te ry. Voor die huis pak hulle die klippe netjies opmekaar om 'n muur te vorm.

"Wil jy saamry op die kruiwa?" bied Jim aan.

Ek is opgewonde. Dit klink verskriklik opwindend.

"Kyk mooi na hom!" dreig Ouma.

"Maar natúúrlik Ounooi, hy is mos onse Kleinbasie!"

En daarmee vertrek ons al laggende die veld in op soek na klippe vir die muur. Dit is vet pret! Wanneer die kruiwa volgelaai is met sy swaar vrag, klouter ek tot bo-op die hoop klippe en ry saam tot by die werf waar die vrag afgelaai word. Dan weer terug op die leë kruiwa om nog klippe te gaan soek. Ek geniet my gate uit! Die hele tyd draf liewe ou Blackie heen en weer saam.

"Oupa!" roep ek opgewonde as ek Oupa se Chev in die plaaspaadjie sien aankom. Ek is baie lief vir Oupa, want hy het altyd iets lekker vir my wanneer hy van die dorp af kom. Ek hardloop opgewonde na hom en hy tel my in sy sterk arms op.

"Ek het net gou kom kyk hoe die muur vorder en of hulle darem reguit bou." verduidelik Oupa. "Ek moet weer terug bakhuis toe."

Oupa is tevrede dat die werk goed vorder en na 'n paar instruksies klim hy weer in sy Chevvy en ry die plaaspad af terug dorp toe. Ek is bitter ongelukkig. Ek wou saam met Oupa gegaan het. Ek begin huil. Jim probeer troos maar sonder veel sukses. Al tjankende staar ek Oupa se Chev agterna.

"Oupaaaaaa!" kerm ek tevergeefs maar Oupa hoor lankal nie meer nie.

Die manne raak besig met die bou van die muur en ek wil agter Oupa aan. Hy kan my mos nie hier los nie! Ek sien Oupa se Chev daar vêr teen die steil bult aan die hang van Suidheuwel opdreun en dan verdwyn hy oor die bult na Waterval Boven.

Ek neem 'n besluit: Ek gaan na Oupa toe. Daarmee begin ek sommer aanstap in die plaaspad af in die rigting wat ek vir Oupa sien ry het. Liewe ou Blackie spring al stertswaaiende op en kom loop aan die sy van sy omgekrapte baas. Die manne is só verdiep in hulle werk dat niemand eers agterkom dat ek nie meer by hulle is nie. Al verder en verder stap ek die plaaspad af. 'n Kaalvoet, driejarige seuntjie met “wonderlust.”

'n Ent weg besluit ek om kortpad te vat deur die rivier. Ek volg die voetpaadjie tot by die gladde wasklip waar die vroue elke Maandag die groot bondels wasgoed van hulle koppe afhaal om dit in die rivier te was. Maar hier is 'n probleempie: Hoe kom ek oor die rivier? Die helder bergstroom kabbel gevaarlik oor die klippe en vir 'n driejarige is dit 'n verskriklike rivier om oor te steek. Ek is vasberade en gaan nie toelaat dat hierdie ou struikelblokkie in my pad staan nie!

Intussen neem Ouma 'n blaaskansie en kom staan sy op die stoep om te kyk wat op die konstruksieterrein aangaan. Algaande kom sy agter dat iets nie heeltemal pluis is nie. Iets wat daar moet wees is nie daar nie maar sy kan net nie haar vinger daarop lê nie. Dan tref die skok haar: "Waar is klein Louis dan? Hy was netnou nog saam met die plaaswerkers!"

"Jim, waar is die Kleinbaas?" doen sy benoud navraag.

Jim kyk verskrik rond: "Hy was nou-nou nog hier. Is hy nie in die huis nie?"

Nee, binne is hy beslis nie! 'n Verskriklike gevoel wel in Ouma se hart op. Haar maag trek op 'n knop. Sê nou net Louis het iets oorgekom. "Jim, julle moet hom gaan soek!"

Jim en die hele span begin om die plaaswerf te fynkam maar daar is géén teken van die seuntjie nie. 

Die allerverskriklikste gedagtes begin by Ouma posvat. "Hy was netnou nog op daardie vrag klippe. Het hy nie dalk afgeval en seergekry nie? Dalk het 'n groot klip op hom geval en is hy dood. Die manne kon hom dalk van skrik onder 'n hoop klippe begrawe het en nou maak hulle asof hulle niks weet nie!"

Ouma raak paniekerig. Sy weet nie hoe om die saak alleen te hanter nie. As Oupa tog maar net hier was....... " Jim, jy moet die Oubaas gaan laat weet. Loop haal jou baaisiekel."

Haastig skryf Ouma 'n notatjie om te verduidelik wat gebeur het. Oupa moet asseblief dadelik huistoe kom - hier is 'n gróót krisis! Die nota word vir Jim gegee en haastig vertrek hy die plaaspad af dat jy net hoor speke sing. Hy gaan maak sy draai onder by die brug dat die klippe so spat en dan durf hy die lang, steil opdraende teen die hang van Suidheuwel aan.

Maar dan trek iets sy aandag terwyl hy die berghang opstoom. Onder by die stroompie hoor hy 'n hond blaf en knor en dan hoor hy die klein stemmetjie wat hewig protesteer. Jim se hart klop wild in sy keel. Hy spring van sy trapfiets af en laat val die ding al kletterende in die pad. Haastig hardloop hy die steil wal van die riviertjie af. As hy onder kom, weet hy nie of hy moet lag of huil of kwaad wees nie. Die prentjie wat hom begroet is 'n klein seuntjie wat desperaat oor die gevaarlike stroom probeer kom. En agter die seuntjie staan 'n swart hond, sy tande stewig geklem in die broek van die kind en hy skop vas en probeer verbete om die outjie van die water af weg te hou. Die kêreltjie protesteer luidrugtig en probeer om hom uit die greep van die hond los te wikkel.

En so word ek vir die eerste keer in my lewe gered van 'n gewisse dood. Jim tel my op sy skouers en hardloop opgewonde huistoe om die goeie nuus met Ouma te gaan deel. Sy kosbare baaisiekel lê nog daar iewers langs die pad maar dit maak nie saak nie. Die belangrikste is dat ek by die huis kom sodat die Ounooi kan rus vind!

Hierdie sou nie die laaste keer wees wat ek pad vat nie en later sou niemand eers na my kom soek wanneer ek so spoorloos verdwyn die berge en klowe in nie. Maar nou loop ek die storie vêr vooruit. Nodeloos om te sê, is Ouma se vreugde baie groot wanneer sy my styf in haar arms vashou en soen terwyl die trane van blydskap en verligting oor haar wange stroom.

 


Ons Gaan See Toe!

"Raai wat: Ons gaan see toe!" Pappa klink baie opgewonde, dus is ek ook opgewonde want wat dit ookal beteken dit klink opwindend. Ek het egter nie die vaagste idee wat daardie see-ding is waaroor Pappa so opgewonde is, nie.

Op vierjarige ouderdom klim ons pikdonkeroggend in Pa se motor en begin ry. Van die bitter lang rit tot by Mosselbaai weet ek feitlik niks want ek slaap die verveling om. Dan kom ons in Mosselbaai aan en vir die eerste keer in my kort lewetjie beleef ek die groot woelende water, sommer baie, baie groter as ons plaasdam!

Ons gaan tuis in 'n klein, eenvoudige huisie by die Bakke, feitlik reg op die strand. Tannie Max is ook saam met ons en liewe ou tante wat sy is, besluit sy dat 'n bietjie lyfnatmaak in die groot dam nie 'n slegte idee is nie. Sy vat my aan die hand en so loop ons oor die sagte sand na 'n klein veilige rotspoeletjie. Ek is baie opgewonde maar tegelyk ook baie bang. Ek sien die groot golwe aangerol kom en wil ek kortom spring en terug hardloop huistoe. Tannie Max het my handjie vas in 'n stewige greep. Van loskom is daar géén sprake nie, dus gaan plak ek myself maar gedweë neer in die water langs Tannie Max.  Onwillekeurig skep ek 'n handjievol water en bring die na my mond toe. Tannie Max bars uit van die lag as ek die allerverskriklikste gesig trek. Ek gril my dood vir hierdie slegte water. Dit smaak dan gladnie soos die heerlike soet fonteinwater van Doornhoek nie. "Nee Louis, jy kan nie hierdie water drink nie - dis dan mos seewater!" Nou hoe moes ek geweet het?

Wanneer Tannie Max besluit dat ons nou genoeg geswem het, vat sy my aan die hand en stadig stap ons terug na ons huisie. Ek wil uitbundig oor die sagte sand hardloop maar Tannie Max het my hand in haar ystergreep en los wil sy nie los nie. Elke paar treë buk sy eers om 'n skulpie op te tel en dan wys sy my: "Is dit nie mooi nie?" Ek is nie beïndruk nie.

By die huisie tref ons vir Pappa aan waar hy besig is om biltong te kerf met 'n groot skerp mes. My mond water vir hierdie heerlike goed en ek steek my hand uit om 'n stukkie te gryp. Ek weet nie van skerp messe nie en die volgende oomblik raps die mes my op die vinger. Dis seer! En daar is bloed! Ek gaan aan die tjank en Mamma moet troos. Dan verduidelik Pappa: "Jy moet nooit jou hand onder 'n mes indruk as iemand besig is om daarmee te sny nie!" Ek leer my eerste pynlike lewensles en ek onthou dit baie goed! Dit sal ek nooit óóit weer doen nie.

"Vandag gaan ons in 'n vliegtuig ry!" vertel Pappa my wanneer ons vroegoggend opstaan. Ek is sommer dadelik baie opgewonde, want van vliegtuie wéét ek. Pappa het my al baie gewys hoe maak 'n papiervliegtuigie en wanneer hy so "Brrrrrrrrr" en die vliegtuig heen en weer deur die lug swaai, dan eindig dit elke keer met 'n luide "Krêsh!" wanneer die vliegtuigie die aarde hard tref. Dan kraai ek soos ek lag. Nou gaan ons regtig in een van daardie gevaarlike goete ry. In my gedagtes vorm ek 'n prentjie van hoe hierdie vliegtuig dan nou eintlik lyk.

Ons klim in die motor en dan ry ons na Mosselbaai se vliegveld. Daar staan 'n baie snaakse ding wat amper lyk na 'n reuse voël. Dit is verskriklik groot. Pappa help vir Mamma om in die ding in te klouter en dan tel hy my op en ons klouter in die gedrog in. My mond hang oop en my oë is soos pierings. Dan begin die ding 'n allervreeslikste lawaai maak en hy begin al vinniger en vinniger ry. Ek klou aan Mamma vas. Ek is baie bang.

My maag maak baie snaaks maar dan algaande raak die geraas sagter. "Kyk daar onder!" beduie Pappa, "Kyk net al die haaie! En hulle swem tussen die mense rond!" Ek rek my nek om by die venster te kan uitsien. Onder ons is die blou water van die see. Oral sien jy die swart skaduwee's van reuse haaie wat tussen die mense deur swem. Ek is verwonderd oor alles maar ek weet nie mooi waaroor die verskriklike bohaai gaan nie.

Skielik onthou ek iets. My klein magie trek sommer op 'n knop. "Pappa?"

"Ja my seun, wat is fout?"

"Pappa, wanneer gaan ons dan krêsh?"

Almal bars uit van die lag en ek verstaan gladnie waaroor die grap gaan nie. Pappa moet baie mooi verduidelik dat alle vliegtuie nie sommer maar "krêsh" nie. Papiervliegtuigies krêsh wél maar hier is ons veilig. Ek is baie teleurgesteld want ek het dan nou só uitgesien na daardie krêsh wat my altyd so laat kraai van die lag wanneer Pappa met my speel. 

Die landing verloop seepglad en sonder enige insidente. Wel, nou nie hééltemal seepglad nie, want dit stamp en skud wanneer ons die grond aanloopbaan tref.

Alles wat goed en lekker is moet uiteindelik tot 'n einde kom. Die einde van die vakansie by Mosselbaai is een van dáái lekker dinge en dan vat ons weer die langpad huistoe. Dit was 'n vakansie om vir die res van jou lewe te onthou.


Plaaslewe is Lekker Lewe

Ek is baie opgewonde want dit is Saterdagoggend en vandag is Pappa heeldag by die huis. Sommer vroeg-vroeg wip ek uit die vere en hardloop na die melkkamertjie waar Jim alreeds besig is om die ryk Jearseymelk met die "seperyter" af te room. Ek vergaap my aan die ingewikkelde masjien met sy slinger. Die melk word bo in die bak gegooi en dan draai Jim die slinger. Daar is 'n klokkie aan die arm en as Jim dalk per ongeluk te vinnig of te stadig draai lui die klokkie.

Wanneer Jim die slinger begin draai, loop daar twee wit straaltjies by twee tuite uit. Die een is afgeroomde melk en die ander dik, geel room. Wanneer hy klaar is word die masjien se ronde kop losgeskroef en die metaalkegels wat lae op mekaar lê word uitmekaar gehaal en gewas. Die room word in 'n roomkan gegooi en Oupa laai dit in sy Chev. Hy gaan dit later na die stasie toe neem waar dit met die trein weggestuur gaan word na Pretoria.

Party van die room word in 'n “kênfroetbottel” gegooi. Ouma skud en skud die bottel vir 'n lang ruk totdat die room botter word. Heerlike goudgeel plaasbotter.

"Kom ons gaan gee gou vir die varke kos." Ek is opgewonde om saam met Oupa te loop want dis lekker om die varke te voer. Die varkhok is 'n entjie van die huis af weg sodat die reuk nie te veel pla nie. 'n Emmer afgeroomde melk en 'n paar half-vrot pampoene en ander oorskietkos word in die varke se bak gegooi. Hulle raak baie opgewonde en al skreeuende en jillende bestorm hulle die bak nog voordat Oupa die emmer leeggemaak het. Hulle vertrap hom eintlik om eerste by die kos te kom en gulsig sluk hulle die jiggie klomp vrot goed af. Ek kraai soos ek lag - dit is baie snaaks. Dit stink verskriklik hier in die varkhok. Daar is 'n groot plas modder waarin die varke baiekeer gaan lê en rondrol. Hulle is almal vuil en besmeer van die modder.

Ons maak gou 'n draai by die melkstal om seker te maak dat alles mooi skoon gelaat is na vanoggend se melkery en dan stap ons terug huistoe.

"Kom Louis, kom ons gaan stap in die veld." Ek spring op en af van opgewondenheid want om saam met Pappa in die veld te loop is 'n groot avontuur.

Pappa loop voor en ek kom al huppelend agterna. Ons loop deur die welige groentetuin, verby die druiwepriëel met sy pikswart korreltjies suur Katowa's en dan deur die groot vrugteboord. Anderkant kruip ons deur die doringdraad. Eintlik is dit net Pappa wat kruip. Ek stap sommer feitlik regop daar deur.

Dan kom die moeilikheid: Pappa is kaalvoet en daar is duwweltjies. Vir Pappa se sawwe voete is hierdie geniepsige dorinkies maar bitter ongemaklik en hy loop so skuifel-skuifel om die lastige steekgoed van sy voete aan die graspolle af te vee. "Trap net in my voetspore want daar het ek klaar die duwweltjies uitgetrap," gee Pappa opdrag. Vir my pa sal ek enigiets doen. Hy is my held en hy is die beste pa in die hele wêreld. Duwweltjies pla my nou nie juis nie want my pote is lankal taai getrap in die veld. Maar Pappa het gesê dat ek in sy voetspore moet trap en buig of bars, ek sal dit doen. Die probleem is net dat Pappa ses voet en 'n paar jaartse lank is en ek maar 'n klein vierjarige seuntjie. Pappa se treë is lewenslank en ek moet spring om van die een voetspoor tot by die volgende te kom. Dit verg uiterste inspanning maar ek maak wat Pappa sê.

Uiteindelik is die lap duwweltjies verby en ek kan weer normaal loop. Ons stap al geselsende tot onder by die rivier. My pa is baie slim en hy weet van allerhande soort veldvrugte en goggatjies en goeters. Met groot aandag is ek die ene ore as hy vir my verduidelik van Oogpisters en grillerige Romans en Miskruiers. Hy wys my die heerlike Stamvrugte en die geurige Mispels wat teen die kliprantjies groei. Ek proe en kyk en voel en leer. 

Ons loop al die pad af tot by die bergstroom. By die kristalhelder Schoonspruit wat kabbel oor gladde klippe gaan ons staan. In verwondering kyk ek hoedat 'n krap onder die water met sy gevaarlike knypers voel-voel vir iets eetbaar. Waterhondjies swem teen 'n duiselingwekkende spoed op die wateroppervlak om ingewikkelde patroontjies op die spieëlgladde poeletjie te teken. Ek gaan lê plat op my maag op 'n gladde klip en drink my trommeldik aan die heerlike, soet water. Ek verkyk my aan die gladde spoelklippies op die bodem van die poeletjie wat skitter in die sonlig in al die kleure van die reënboog. 'n Platanna staar my grootoog aan maar die oomblik as ek my hand in die water steek gee hy 'n paar hale met sy lang agterpote en verdwyn tussen die biesies in. 

Té gou moet ons weer terug huistoe. Ons loop by 'n turksvylaning verby. Pappa verduidelik vir my van die plant met die vet blare se geniepsige dorings. Dan haal hy sy knipmes uit. Oopmond kyk ek hoedat hy behendig met twee stokkies 'n ryp turksvy afbreek en met sy knipmes die gevaarlike skil van die sappige vrug afsny en die turksvy in my hande uitdop. Dit smaak soos stroop in my mond. "Dankie Pappa!"

Dit begin al effens skemer raak wanneer ons die trappe opklim na die ruim voorstoep waar Oupa en Ouma rustig sit en omtspan. Dit was 'n spesiale dag saam met my pa om vir altyd te koester en te onthou.


In die Wildtuin

"Môre ry ons wildtuin toe," deel Mamma my mee." Dis sommer baie vroeg opstaan!" Pappa het my al vertel van die wildtuin en dit maak my sommer baie opgewonde. Ek weet nie baie mooi wat om te verwag nie maar in my gedagtes vorm ek 'n prentjie van wat ek dink hoe dit moet lyk. Al wat ek weet is dat daar baie diere is en dat dit baie gevaarlik is.

Iewers in die middel van die nag word ek in die kar ingeboender. As ek wakker word is ons al amper by die Kruger wildtuin. "Kyk, daar is Leeukop!" beduie Oupa en hy wys in die rigting van 'n klipkoppie in die verte. Ek is nou sommer helder wakker en ek soek vir die leeu maar ek sien g'n leeu nie. "Kyk, daardie klipkoppie lyk nes 'n leeu wat lê!" probeer Oupa weer. Maar steeds sien ek nie 'n leeu van 'n dag oud nie.

"Hoe ver nog, Pappa?" Ek wil bars van opgewondenheid oor hierdie wildtuin-plek. Soos wat Mamma verduidelik het wemel dit van allerhande diere.

Uiteindelik kom ons by Numbi hek aan. 'n Lang ry karre staan en wag om in te kom. Die voorpunt van die tou verdwyn daar voor iewers oor die bult. Dis nog half skemer en Pappa sê dat die hek seker nog nie oop is nie. Ons klim uit en Ouma haal die piekniekmandjie uit. Ons eet toebroodjies en gekookte eiers saam met 'n beker stomende koffie. Alles is so anders hier as op ons plaas. Daar is digte bosse weerskante van die pad, nie die oop grasvelde waaraan ek gewoond is nie.

Uiteindelik begin die motors daar ver voor beweeg en ons pak op. Voetjie-vir-voetjie begin die karre beweeg en ons kruip harmansdrupstadig nader aan die wildtuin. Einde ten laaste na wat vir my na 'n ewigheid voel is Numbi Hek voor ons. Pappa gaan teken in in die kantoor en dan hardloop daar 'n tinteling deur my liggaam as ons die Kruger Wildtuin stadig binnery. Maar ek is teleurgesteld met wat ek sien. Al daardie verskriklik baie diere waarvan Mamma gepraat het skitter in hulle afwesigheid. Eers na 'n hele ruk is daar 'n troppie diere wanneer ons om 'n draai in die stofpad kom. "Kyk, dis Rooibokke," verduidelik Oupa. Later sien ons varke ook maar hulle lyk gladnie soos die varke op ons plaas nie. Hulle is bruin en het baie hare en verskriklike goot en gevaarlike tande.

Ure later kom ons in Skukuza aan. Ek is baie bly want ek het nou hééltemal lank genoeg in 'n kar gery. Ouma haal weer die piekniekmandjie uit. Terwyl sy die koue wors en toebroodjies uitpak, hardloop ek uitbundig sulke wye draaie. Daar is swerms donkerblou voëls wat skitter in die son en ander snaakse voëls met sulke lang geel bekke. Ek verwonder my aan al die interessante veervolkies. "Kom Louis, ons gaan eet!" roep Mamma. 

"Segen Vader het geen Uw eten. Laat we nimmer Uw vergeten. Amen," bid Oupa en dan val ek met méning weg aan die geurige kos. Dan is dit weer oppak en verder ry. Oupa verduidelik vir my dat ons na Onder Sabi gaan. Daar gaan ons die volgende twee nagte slaap. 

Dit was 'n lang en vervelige rit tot by Onder Sabi. Kort-kort wys iemand vir my diere langs die pad. Die enigste hoogtepunt was die verskriklike Olifant. Ek was baie bang en ek het gehuil toe ons hom sien. Mamma was baie benoud: "Ry Koos, ry!" het sy vir Pappa geskree toe die reuse kolos agter ons kar aan begin hardloop. Pappa het gelag, maar ek het nie gedink dat dit snaaks was nie. Mamma ook nie......

Uiteindelik kom ons tóg veilig in Onder Sabi aan. Daar is sulke snaakse laphuisies waarin ons gaan bly, Pappa sê dit is tente. Ek verwonder my aan die reuse vuur van groot houtstompe wat een van die werkers aanpak. Stadig word dit donker en al die mense wat in die ander tente bly kom sit hier in 'n groot kring om die vuur. Pappa krap 'n paar gloeiende kooltjies eenkant toe en dan ryg hy 'n stuk wors aan 'n draadvurk en begin dit al sissende oor die kole te braai. Heerlike geure vul die lug en my mond begin water van pure hongerte. Ouma maak 'n pot stywepap en Mamma maak heerlike sous in 'n pan oor die kole. Al die ander mense is ook besig om aandete te maak en almal gesels met mekaar.

Oupa sê: "Segen Vader....." en dan val ons weg aan die heerlike aandete.

"Wat maak só Oupa?" 'n Diep brulgeluid vul die naglug.

"Dis 'n leeu!" Dit raak stil om die vuur, as almal met groot ontsag luister as diep basstem die koning van die diere weergalm deur die bosse. Dan sing 'n rooijakkals sy klaaglied en 'n hiëna antwoord met sy angswekkende rillerlied: Hoeeeep, hoeeee. Later lag 'n seekoei diep uit sy vet pens: "Hoee, hugge-hugge, eomf." Dis baie snaaks. Dis baie lekker by die groot, gesellige kampvuur.

Oupa vertel 'n snaakse storie van Jakkals en Wolf. Die arme Wolf trek mos elke keer aan die kortste ent as Jakkals hom die allerverskriklikste poetse bak. Ek hang aan Oupa se lippe en kort-kort kraai ek soos ek lag. Dan is dit tyd om in die kooi te kom.

"Koffie, koffie, lekker Boerekoffie!" Dis nog pikdonker, maar ek hoor die ou wildtuinman in die ry afkom met sy bekers stomende koffie vir elke tent. Die nuwe dag is besig om te breek en dit is tyd om op te staan. Ek is opgewonde. Wat gaan hierdie nuwe dag my bied? Ek hoop nie ons kry weer te doene met die ou kwaai olifant nie.

Wanneer die bloedrooi son die wolke rooi en geel en oranje kleur waar hy skugter agter hulle uitloer, ry ons al stadig in die grondpad ál langs die groot Sabirivier af. Skielik is Mamma baie opgewonde: "Leeu! Daar is 'n leeu!" Pappa laat die kar met 'n ruk tot stilstand kom. Oupa het my al vertel hoe verskriklik gevaarlik hierdie diere is en dat hulle mens opvreet! Angsbevange loer ek by die venster uit na waar Mamma beduie. Maar al wat ek sien is groot gelerige goed wat lê en slaap. Hulle lyk dan gladnie so gevaarlik nie. Ek kan nie verstaan waaroor al die bohaai gaan nie. 

Nadat ons 'n lang ruk na die vervelige leeus wat lê en slaap gekyk het ry ons verder tot by die Seekoeigat. Ek kyk en kyk maar nêrens kan ek 'n gat sien nie, net 'n groot waterpoel. Ek is opgewonde om te mag uitklim want ek voel bedruk in die klein spasietjie van die kar. Die grootmense beduie my om doodstil te bly.

"Kyk, daar is 'n Seekoei," beduie Oupa na 'n groot, swart ding in die water. Ek sien nêrens 'n koei nie, net 'n groot swart klip in die water.  Skielik maak die "klip" sy verskriklike groot reuse bek wawyd oop sodat jy net tande sien, verskriklike groot tande. Dan Skreeu die ding vreeslik hard: "Hoeeemf! Hugge-hugge hoeeeemfffff!" en hy blaas stoomwolke deur sy aaklige ou groot neusgate. Gillende van angs hardloop ek na Pappa toe en ek spring in sy sterk arms en kerm benoud terwyl die trane langs my wange afhardloop. Hierdie nare ding het my vreeslik laat skrik. Om dinge erger te maak, lag al die grootmense vir my. Ek dink glad nie dis snaaks nie!

Die enigste hoogtepunt verder die dag is die skreeusnaakse bobbejane wat die aller-komieklikste mannewales uithaal. Hulle hardloop en speel en terg mekaar en dan klouter hulle in die boomtakke rond. Partymaal val hulle uit die boom uit maar hulle kry nie seer nie. Oupa sê hulle is skelm blikslaers wat mens se mielies en pampoene steel. Hy wens hy het sy haelgeweer hier gehad, dan sou hy hulle 'n ding of twee geleer het.

Uiteindelik is die wildtuinvakansie verby en ons ry die lang pad verby Leeukop huistoe. Ek sien nog steeds nie die leeu nie........

 


Goggas en Goeters

In volslae verwondering gaan lê ek plat op my maag om hierdie klein wonderwerk behóórlik te kan besigtig. Sy ses pote maal ritmies soos 'n stoomlokomotief se arms en niks keer hom om te kom waar hy wil kom nie. Ek tel hom op maar sy sterk pootjies se skerp stekels maak my hand seer en ek gooi hom weer neer. 

Maar steeds hang my mond oop as ek elke beweginkie van die miskruier noukeurig bestudeer. Twee Swazi seuntjies kom staan agter my en giggel ongemanierd oor my belangstelling in die gogga. "Mabungane" sê een outjie terwyl hy na die harde-dop wonderwerk beduie. Dan bars hulle weer uit van die lag. 

Skielik weerklink 'n skril stem van anderkant die beeskraal op: “Boooongi, Jabulaaaaani!” Verskrik vlieg die twee seuntjies om en hardloop dat jy net skurwe hakskene sien, reguit terug na hulle huis teen die bult. As Dina roep, spring hulle. Ou Dina is hulle ouma. Sy is 'n befoeterde ou vrou en almal is vrek bang vir haar. Ek inkluis. Om daardie rede bly ek liewer ver van haar huisie af weg. Daar gaan in elkgeval duistere dinge aan waar sy bly. Die kere wat ek saam met Oupa daar verby geloop het, het daar 'n suur reuk van bier en suurpap in die lug gehang. Oupa sê hy dink sy stook skokiaan of iets.

Ek spring op en hardloop huistoe, die miskruier skielik vergete. Ouma wag my in met 'n heerlike glas koeldrank wat sy gemaak het van lemoenstroop. Die lemoene kom van Oom Pieter en Tannie Rina se plaas in Schoemanskloof.

Skielik gaan Blackie aan die blaf en hy hardloop die pad af. Ek is baie opgewonde want dit beteken net één ding: Pappa en Mamma is op pad huistoe van die werk af! Ek spring behóórlik rond want hierdie is vir my die héél lekkerste tyd van die dag. Die heerlike geure van Ouma se smaaklike kos vul alreeds die huis wanneer Pappa se kar die werf binnery. Pappa tel my op en sit my op sy sterk skouers en al laggende word ek af gedra na die huis terwyl ek die wêreld van baie hoog in die lug af beskou.

Sommer gou sak die son agter die berg en dit begin skemer raak. Ouma steek 'n paar kerse aan en Mamma steek baie versigtig die ronde pit van die Aladdan lamp aan. Noukeurig stel sy hom sodat die vlammetjie presies op die regte hoogte brand. Hierdie is 'n baie sensitiewe lamp en as alles nie perfek is nie, brand sy sakkie pikswart en dan is dit ure se gesukkel om hom weer reg te kry. Stadig begin die ragfyn sakkie gloei totdat dit 'n helder lig in die vertrek versprei.

Skaars is die lamp behoorlik aan die brand of 'n mot begin om die helder ligbron sirkel. Hy gooi reuse immer-bewegende skaduwee's teen die muur. Ek draai amper my nek uit lit uit om die vladderende motskadu te volg.

"Kom ek wys jou," lag Pappa terwyl hy sy hande saamslaan. Hy hou sy hande voor die lamp en die volgende oomblik verskyn daar teen die eetkamermuur die silhoeët van 'n hond wat blaf. Ek kraai soos ek lag. Dis baie snaaks! Pappa verander sy hande en dan word die hond 'n skoenlapper. Volgende is dit 'n volstruis, 'n bok met horings, 'n perd en 'n koei. Ek probeer ook skadu's maak maar my pogings is maar power. Pappa is darem báie slim! Hy kan enigiets doen!

Aandete is vergete en voordat ons kooi toe gaan, draai Oupa eers die draadloos se knop sodat ons nuus kan luister. Dis maar baie vervelig en die ou kortgolf dradeloos krap en suis en maak geraas. Maar ek moet doodstil bly want die grootmense wil hoor wat die oom met die krakerige stem tussen al die fluite en suise deur sê.

Daarna is dit kamer toe. Pappa lees uit die Bybel en dan blaas Mamma die kers dood.

Alles is pikdonker en doodstil. Buite is dit net die krieke en die paddas wat sing. "Nag Mamma."

"Nag Louis, lekker slapies........"

 

 


Skooltoe!

"Jy is nou al vyf jaar oud en dit het tyd geword dat jy skooltoe gaan," verduidelik Mamma. Ek verstaan nie hierdie skool ding baie mooi nie maar dit klink of dit vet pret kan wees. Daar is ander kinders ook, sommer baie van hulle. Hier is nie ander kinders op die plaas nie, buiten Bongi en Jabulani en die paar ander Swazi kinders.  Dit sal lekker wees om ander maats ook te hê. Ek is sommer dadelik baie opgewonde. "Wanneer gaan ons Mamma?"

Dan kom die eerste skooldag. Alles is hier so anders as op die plaas. Hier is 'n klomp geboue, en dit voel asof daar 'n beklemming om jou is. Daar is baie ander kinders en hulle raas en skree en lag en gil. Oupa het my styf aan die hand beet. Hy vat my na die graad een juffrou se klas toe. Daar staan rye en rye banke en tafeltjies. Sy neem my na een van hulle en ek gaan sit langs 'n dogtertjie met amper spierwit hare wat vasgemaak is in twee vlegsels met blou linte. "Dis nou Heidi Holzhausen." stel die juffrou my voor. "Jou maatjie is Louis Nel."

"My pa is tog die dokter en hy sê ek is die héél slimste in die hele skool!" deel sy my uit die hoogte mee. Ek wéét sommer met die intrapslag dat Heidi Holzhausen vir my moeilikheid beteken! Ek laaik haar nie baie nie....

Skool is maar 'n vervelige plek. Jy moet op een plek bly stilsit en as dit nogal boonop langs Heidi is, dan raak die dag bitter lank. Jy mag ook nie eers praat tensy Juffrou jou natuurlik aansê om te praat nie. As jy dán nie praat nie, is jy alwéér in die moeilikheid. Ek verstaan skool gladnie!

Gelukkig is daar 'n speeltyd maar dit is óók maar 'n vervelige affêre want ek ken niemand nie. Niemand wil met my speel nie. Gelukkig of ongelukkig lui die klok en ons moet almal hardloop om weer by die klas uit te kom. Heidi Holzhausen met haar snedige gevreetjie is nog stééds langs my op die bank!

Genadiglik gaan die eerste skooldag verby en boonop oorleef dit! Ek is baie bly as Oupa my kom haal. Ons moet eers 'n draaiby Oom Olivier se winkel ry  en Oupa koop vir my 'n handvol lekkergoed. Oupa bederf my altyd.

Mettertyd raak skool darem meer sinvol en ons begin opwindende goed leer soos om te tel en om letters en syfers met 'n griffel op 'n lei te skryf. Juffrou vertel partymaal vir ons stories ôk en sy leer ons liedjies sing. Liedjies soos “Hansie slim” en “Twienkel, twienkel littil staar.” 

Dan kom die opwindende dag wanneer ons leer lees en skryf. "Sus en Daan is maats." 'n Bitter moeilike sin om te lees. Heidi Holzhausen doen dit met gemak. Vir háár durf ek nie terugstaan nie! Dus bemeester ek die onmoontlike taak sommer in 'n japtrap terwyl die ander klomp nog worstel met "S-u-s".

Dae word weke en weke word maande. Juffrou het intussen 'n baie belangrike persoon in my lewe begin word. Ek het geleer om baie groot respek en agting vir haar te kry en om lief te word vir haar al is sy soms baie kwaai en raas sy met ons. Ons kry partymaal wanneer ons stout is selfs pak met 'n lineaal. Dit brand op 'n man se boude. Boonop daardie vernedering. Maar dis nog nie so sleg as om in die hoekie te moet staan nie.

Só gaan graad een verby. Kort voor die einde van my eerste skooljaar kuier ons een Sondagmiddag by Oupa Grootjie Botha. Almal is baie bang vir hom want hy is verskriklik kwaai en vreeslik oud. Oupa Grootjie wink my nader met sy pyp: "Kom hier my kind." Huiwerig sluip ek nader. "Is daardie Holtzhausen dogtertjie in jou klas?" wil hy weet en ek sien sommer dat hy 'n omge-êlliede trek op sy gesig het."

"Ja Oupa!" Ek weet nie mooi wat om te verwag nie.

"Nou-ja, as jy haar met jou skoolwerk wen, gee ek jou 'n halfkroon!"

"Ja Oupa, ek sal haar wen!" Ek is opgewonde. Oupa Grootjie het 'n wrewel in die Duitse dokter want dié het hom eenmaal te-ná gekom.

Twee maande later sluit die skool. Volgens my rapport staan ek eerste in die klas. Ek verneem dat Heidi Holzhausen tweede staan en sy is gladnie gelukkig nie. Ek is die trotse eienaar van 'n halfkroon!

Skoolvakansie

Ek is uit my vel uit want dis mos skoolvakansie. Dit begin skaars effe lig word of ek spring uit die kooi en hardloop kaalvoet die voetpaadjie op na die melkstalle waar Jim en sy medewerkers alreeds besig is om die koeie te melk.

Jim span behendig die koei in deur haar agterbene liggies met 'n spantou aanmekaar vas te maak. "Dis solat sy nie die emmer omskop nie," verduidelik Jim. Ek verkyk my wanneer hy 'n bietjie speensalf aan sy hande smeer en dan flink twee van die spene vasvat en begin trek. "Tjierrrrrrr-tjoerrrrrrr" spuit twee straaltjies spierwit, stomende, warm melk uit die spene in die emmer. Wanneer die straaltjies begin dun raak, vat hy die twee ander spene en kort voor lank is die emmer propvol heerlike vars melk. Intussen staan die koei met 'n salige uitdrukking op die gesig met 'n bekvol strooi en kou-kou.

Ek hardloop uigelate uit die stal uit na waar die jong kallers uitbundig rammetjie-uitnek bokspring en rondhardloop en mekaar jaag. Ek hardloop agter een aan en gryp hom aan die stert en klou vir al wat ek werd is. Die kalf gooi es-draaie en hy bokspring om van hierdie skielike gevaar aan sy stert ontslae te raak. Bongi en Jabulani lê soos hulle lag vir hierdie spektakel, terwyl ek soos 'n vrot vel rondgeswaai word. Uiteindelik kan ek nie meer my greep behou nie en ek vlieg deur die lug om met 'n plof op die grond neer te hik sodat 'n stofwolk eintlik  staan.

"Kom!" skree Jabulani en hy begin om die kliprandjie uit te klouter. Ons laat nie op ons wag nie en uitgelate hardloop ons die jong berg uit. Ons klouter oor groot sandsteenklippe op op op tot héél bo-op die koppie. 

Op 'n reuse plat klip gaan plak ek my uitasem neer en kyk terug. Daar onder sien ek vir Jim besig met die koeie. 'n Ent verder af is ons groot ou plaashuis en die denneplantasie. Ver onder is die blink watertjie van die spruit. Ek volg hom met die oog tot waar hy oor die afgrond by die Cascades waterwal onderkant die rooi Elandskrans verdwyn.

In die verte verskyn daar skielik 'n rokie teen die kranse anderkant die groot kloof. "Kyk Bongi, 'n trein!" Teen die loodregte kranse anderkant die Elandsrivier kronkel 'n stoomtrein soos 'n lang, uitgerekte duisendpoot op pad na Waterval Onder. Dis nog vroegoggend, en die stoom maak 'n spierwit pluim bokant die lokomotief.

"Hier's Mfomfi's!" skreeu Jabulani, en ons bestorm die boompie met sy spierwit vruggies. Hulle is half bitter, maar tóg smaaklik en ons stop ons kieste vol van die aardige veldvrugte.

"Loeeeeeee-hieeeeeee," eggo Ouma se stem onder van die huis af. Ek vlieg om en huppel oor rotse en klippe die randjie af, vleg deur die dennewoud en kom uitasem by die agterdeur aan. "Kom eet," nooi Ouma my vir ontbyt. Ek is so honger ek kan 'n vark opvreet!

Ontbyt is heerlike slap pap met suiker en ryk, romerige Jearsey melk en boonop nog 'n klont vars plaasbotter. Ek eet my vingers af. Ek storm weer die huis uit. Daar is só baie om te doen en die dag is só kort!

Ek besluit om te gaan visvang. Hengel is nog nie deel van my woordeskat nie en om vis te vang beteken om fisies visse uit die water te trek. Ek bedel by Ouma 'n paar kopspelde en 'n tolletjie stewige garing. Die kopspelde buig ek in die vorm van 'n hoek soos Pa my geleer het en ek maak die garing daaraan vas. In die tuin grawe ek gou 'n paar erdwurms uit en gooi hulle in 'n jêmblik. En dan draf ek af na ons gronddam 'n entjie onderkant die huis. 

By die dam gekom, kan ek my opgewondenheid nie beteuel nie. Ek ryg 'n halwe erdwurm aan die speld en laat sak die hoek in die bruinerige water. Skielik borrel en kook dit in die water soos die klein kurpertjies baklei om by die wurm te kom. My lyn trek styf en ek pluk 'n vissie uit. Die stekels op sy rugvin maak my hand seer as ek hom van die hoek afhaal en agter my op die wal gooi. Ek ryg weer 'n stukkie wurm aan en laat die hoek sak. Wéér volg die kookpot. Maar as ek die vis uitpluk, is dit nie 'n kurper aan die hoek nie maar 'n grootoog slymerige platanna.  Sy agterpote maal oor sy kop soos wat hy probeer loskom van die hoek in sy bek. Ek is half vies as ek hom probeer vasvat maar hy is seepglad en boonop het hy naels aan sy pote en hy skop en krap om uit my kloue te kom. Ek wil hierdie blikskottel wat my hengelekspedisie kom bederf het nie laat wegkom nie. Ek moet net my raakvat kén om die glibberige vent in my hande te hou.

Wanneer ek uiteindelik die hoek uit sy plat bek gespook het, slinger ek hom vies diep in die dam in. Dít sal hom leer. Ek ryg weer 'n wurm in en laat sak die lyn om nóg 'n spartelende kurpertjie te vang.

Die visvangery verveel my baie gou en met 'n jêmblik met 'n halfdosyn vissies in pak ek op en val in die pad terug huistoe. Ouma gaan só bly wees want nou het ons mos aandete.

In die watervoor wat van die fontein bo in die klipkoppie af na die dam loop, groei die Bronkorst welig. Ek plas al in die voor langs na die huis en versteur in die proses 'n hele paar waterpaddas uit hulle slaap. Ouma is toe nou nie so beïndruk met die aandete nie. "Hulle is te klein jong! Gaan gooi hulle maar weer terug in die dam."

Al my harde werk.........!

Die kurpertjies is weer terug water toe, maar hulle wil nie meer swem nie. Witpens bo dryf hulle op die water.

Daar lê alweer 'n nuwe avontuur vir hierdie sesjarige en loer. 'n Entjie onderkant die dam naby die spruit is daar 'n klipmuur wat uit die oertyd dateer. In die middel van die sirkel klippe groei 'n groot doringboom, die enigste op die plaas. Versonke in my gedagtes dwaal ek deur die eeueoue murasie wat maar skaars 'n halfmeter hoog staan. Hier het in die vergetelheid van die tyd mense gebly. Wie was hulle? Het hulle dalk die doringboom hier geplant? Wie sal ooit weet........

Ek voel 'n koue rilling teen my ruggraat ophardloop. Ek voel bang. Ek draai om en hardloop so vinnig as wat my twee beentjies my kan dra terug huistoe. Boonop is ek rasend van die honger. Dis tyd vir middagete.

Ouma het toebroodjies gemaak van die brood wat Oupa vanoggend nog in sy bakhuis gebak het. Dis heerlik sag en donsig en die korsie is kraakvars. Die toebroodjie verdwyn in 'n japtrap en ek spring op want tyd staan mos nie stil nie. Ek hardloop na die ou “spookhuis” toe. Daardie plek laat altyd 'n rilling deur my gaan. Dit is verlate en daar is nie vensters in die venster openinge nie, net die gate. Boonop is die mure binnekant pikswart, want die ou koolstoof se skoorsteen werk nie en wanneer die plaasvrouens daar vuurmaak om die wasgoed te stryk, dan borrel die rook deur die hele huis.

Ek stoot die lendelam deur oop. Hy kraak luidrugtig. Ek huiwer. Dan loop ek versigtig, voetjie-vir-voetjie in. Daar hang 'n swaar rook reuk in die plek. Daar is spinnerakke teen die dak.  Skielik hardloop iets oor my voet in die half skemer. Ek spring verskrik weg: “Dis 'n rot!” Ek gril! Ek haat die goed. Ek het genoeg gehad van hierdie “kriepie” ou huis. Ek gaan liewer na die dennewoud toe. Daar is dit ten minste oop en lig en daar is nie rotte nie.

Uitgelate hardloop ek heen en weer tussen die growwe regop stamme van die dennebome deur. Op die oog af lyk hulle almal eenders maar elkeen het tóg sy eie karakter. Met my vingers hark ek 'n groot hoop dennenaalde bymekaar en dan gaan lê ek op die naat van my rug op die sagte bed. Die bome gesels die hele tyd saggies, suisend met mekaar daar waar hulle krone hoog bo alles uittroon en stadig in die briesie heen en weer wieg. Die heerlike vars dennegeur vul my neus en longe en ek word een met die betowerende woud.

Ek raak verlore in my gedagtewêreld. Iewers daar bo, verbeel ek my, het ek iemand deur die takke sien swaai. Ek is oortuig daarvan dat hy 'n tiervel broekie aangehad het. Tarzan?

"Gou, kruip weg!" hoor ek 'n denneboom saggies, dringend fluister, "Die seuntjie gaan jou sien!"

"Met wie praat julle?" wil ek weet maar die bome sê net: "Shuuuuuuuuu!"

Ek voel bang. Ek spring op en hardloop so vinnig ek kan terug huis toe. Dit voel die hele tyd asof iemand in my nek blaas. Ek hardloop vinniger en vinniger totdat ek uitasem die huis binnestorm. Daar is iets in daardie dennewoud..........

Dan hoor ek die honde blaf en dadelik verdwyn die grillerige gedagtes van die geheimsinnige dennewoud soos mis voor die son. Daardie blaf ken ek maar al te goed want dit beteken dat Pappa en Mamma op pad is van die werk af. Uitgelate hardloop ek hulle tegemoet. 

Nog 'n heerlike vakansiedag is verby. Maar more is daar nog een. En ek kan nie wag dat more aanbreek nie want daar is sovéél om te doen.


Voortrekkers

Oupa kom met 'n groot glimlag by die huis aan na 'n besoek aan die dorp. "Julle sal nie gló watter groot eer my te beurt geval het nie. Hulle het my gekies om Kommandant te wees van die Voortrekkers!"

Ek is baie bly saam met Oupa maar ek het nie die vaagste idee waarvan hy praat nie. Die Voortrekkers was mos daardie klomp oumense wat met ossewaens oor die Drakensberge getrek het? "Oupa.......?"

Nou moet hy verduidelik dat dit 'n groep kinders is wat allerhande dinge saam doen. "Volgende Saterdag is daar 'n fakkelloop. Ek sal jou saaamvat sodat jy kan sien waaroor dit gaan."

"Wat is 'n fakkelloop, Oupa?"

Sommer dadelik is Oupa jammer dat hy dit genoem het, want hoe verduidelik jy vir 'n sesjarige outjie wat 'n fakkelloop is? "Jy sal maar moet wag en sien!" red Oupa sy eie bas en ek moet daarmee maar tevrede wees.

Na 'n pynlike lang week breek Saterdag uiteindelik aan. Steeds moet ek wag want die Voortrekkerding gaan eers laatmiddag gebeur. Wat voel na 'n ewigheid, klim ons in Oupa se Chev en ry tot by 'n groot oop stuk grond buite die dorp. 

Daar is 'n klomp kinders bymekaar en dit klink sommer baie vrolik. 'n Klompie seuns is besig om 'n reuse hoop hout opmekaar te stapel. Ek staan hulle oopmond en aanstaar. Só 'n groot klomp hout het ek nog nooit bymekaar gesien nie.

Dan, wanneer die stapel gereed is, kom staan al die kinders rondom. Hulle begin 'n lied sing: "Kampvuur, brand nou, kampvuur brand nou, Voortrekkers, Voortrekkers. Kom nou nader, kom nou nader, sing wees vrolik, sing wees vrolik."

Uitbundig klap ek hande, en kraai van pure lekkerkry. Dan tree een van die groter seuns baie formeel vorentoe en met 'n baie dramatiese gebaar steek hy die vuur aan.

Binne minute lek die vlamme hóóg die lug in. Ek verwonder my aan die vuur. Dit begin skemer raak en elke kind kry stukkie wors. Nou merk ek ook dat elke kind alreeds 'n langerige dun lat het en die worsies word behendig aan die punte van die latte geryg. Teen hierdie tyd is daar al 'n klomp gloeiende kole en elkeen braai sy eie worsie oor die kole.

Iemand begin sing: "Dis net 'n worsie, anderhalf duimpie bo-op 'n snytjie botter en brood." En sommer gou dreun dit soos almal saamsing: “In my hart is daar geen smart. Dis vol van vreugde: Ek het die worsie na binne gestuur!” Die musiek vul die naglug en sweef oor die veld. Dit is baie mooi.

Oupa braai sommer my worsie saam met syne en ek vergaap my aan alles wat gebeur.

Wanneer ons klaar geëet het, begin die klomp kinders spontaan saam sing: "Aanstap Rooies" en "Sarie Marais" en nog baie ander liedjies. Ek verluister my aan alles. Voortrekkers is sommer báie lekker.

Die tyd breek aan vir die fakkelloop. Elke kind kry 'n lang riet met 'n leë jêmblikkie met draad vasgemaak aan die een punt. Die skerp reuk van paraffien vul die lug. Al die kinders kom staan in 'n lang ry met hulle riete regop in die lug. Een van die grootmense kom steek die jêmblikkies aan die brand totdat daar uiteindelik 'n lang ry kinders staan. Elkeen het 'n brandende fakkel in die hand. Sprakeloos van verwondering gaap ek hulle aan.

"Voorwaarts mars!" blaf een van die manne en dan verdwyn die lang ry fakkels die donker nag in. Ek kyk en kyk hoedat hulle afloop tot onder by die rivier, oor die brug stap en later sien ek net die lang ry liggies teen Suidheuwel opkronkel soos 'n reuse duisendpoot. Al teen die berg op beweeg hulle deur die veld reg rondom die dorp en dan verdwyn hulle agter die dorp se bloekombos.

'n Uur later verskyn hulle weer as hulle deur die rivier opgestap kom na die kampvuur wat steeds hoog brand.

Doodmoeg van al die aand se opwinding ry ek en Oupa laat die aand terug plaas toe. Dit was my eerste ondervinding saam met die Voortrekkers. Dit sou nog 'n hele paar jaar neem voordat ek sélf ook 'n trotse Voortrekker sou word.

Dit het gebeur toe ek in Standerd vier kom. Op 'n dag kom gesels die onderwyser met die groot bos baard, Mnr. Fred Geyser met my en vra of ek nie 'n Voortrekker wil word nie. Natúúrlik sê ek sommer dadelik "Ja!" Sommer met die intrapslag maak my maats my spanleier en ek is in die sewende hemel.

My eerste Voortrekkerkamp volg skaars 'n maand of twee later. Ons gaan kamp vir 'n naweek langs die Elandsrivier, 'n kilometer onderkant die waterval. Dit is 'n idilliese plekkie met die musiek van kabbelende water wat jou ore vul. Dis groot opwinding. Ek is gewoond aan die veld en die rivier maar hier is dit hééltemal anders want ons slaap hier in die veld. En dit is iets wat ek nog nie voorheen alleen gedoen het nie. Wel, ek is darem nie hééltemal alleen nie.....

Ses maande later is daar sommer groot opgewondenheid want nou gaan ons op 'n regte groot Voortrekkerkamp. Ons ry met die trein tot in die laeveld. Dis nie baie ver van Waterval Onder af nie en dan slaan ons kamp op met tente en alles wat op so 'n kamp hoort. Ons hou kampvuurkonsert en sing tot laatnag om ons groot, gesellige kampvuur. Ons gaan op staptogte en ons leer van spoorsny. Ek is die sewende hemel. Nou voel ek soos 'n regte, egte Voortrekker.

Die hoogtepunt van die kamp is wanneer iemand iewers in die middel van die nag ons kamp binnesluip sonder dat die wagte hom sien. Hy maak suutjies een van die tente se ankertoue los sodat die tent inmekaar tuimel. Soos wat hy gekom het, so verdwyn die kêrel weer terwyl chaos in die kamp losbars. Meisies gil en almal hardloop rond om die belhamel te kry maar hy sit al lankal lekker vir ons en lag, vêr van die gevaar af weg.

Dit was 'n groot teleurstelling toe ek die dag in die hoërskool kom en uitvind dat daar nie Voortrekkers is nie. Baie jare later sou ek tóg weer 'n Voortrekker word en as offisier en Kommandant 'n Voortrekkerkommando kon vir talle kinders van die wonder van die natuur leer wat ek as kind kon ervaar. Ek het die wonderlike voorreg gehad om vir kinders van regoor die land 'n liefde aan te leer vir die natuur. Maar daar was 'n bonus want hierdeur kon ek weer die nostalgie beleef van daardie mooi tyd in my lewe.

 


Kersfees

Ek kan my opgewondenheid nie beteuel nie, nog net twee slapies, dan is dit Kersfees. Oupa het vir Jim aangesê om 'n groot dennetak te gaan saag en met groot belangstelling hou ek vir Jim dop waar hy die taak noukeurig uitvoer. In die ruim sitkamer word die tak staangemaak in 'n paraffienblik vol grond en skielik lyk die tak soos 'n jong denneboom.

"Vanaand gaan ons hom versier," vertel Ouma en ek kan nie wág dat Pappa-hulle van die werk af kom sodat ons die boom kan versier nie.

As Blackie blaf hardloop ek hulle opgewonde tegemoet. "Kan ons sommer nóú begin met die boom? Asseblief Mamma!" Maar my teleurstelling is groot as ek moet hoor dat ons eers aandete gaan eet.

Ek wolf my bord kos vinnig af en dan hardloop ek sitkamer toe. Daar wag 'n kartondoos vol gekleurde kreukelpapierstroke en allerhande mooi goedjies op my. Ek begin sommer wegval om die kleurvolle deurmekaarspul aan die boom op te hang. Die grootmense kom help om sin te maak uit die chaos en om die goeters op te hang waar ek nie kan bykom nie. Pappa kry die taak om die sterretjie op die top van die boom te sit. Hy is darem baie lank.

Oukersdag breek bitter vroeg aan. Dis nog pikdonker, dan is ek klaar uit die kooi uit, tande geborsel en aangetrek. "Vanaand gaan ek persente kry!" jubel dit in my, en ek bokspring opgewonde op pad na die melkstal waar Jim en sy trawante maar so pas begin het met die melkery. "Dis more Kersfees!" vertel ek hulle opgewonde.

"Ja, ja," is ál reaksie wat ek kry. Ek kan nie verstaan hoekom hulle nie so opgewonde is soos ekke oor Kersfees nie. Uitgelate hardloop ek terug huistoe. Daar wag 'n heerlike bord pap en 'n glas dikmelk met suiker in op my. Ek verlustig my in die groot lekkerte.

Opgewonde hardloop ek die sitkamer in. My hart slaan bollemakiesie as ek die persente onder die boom verskyn het sien. Gisteraand was hulle dan nog nie daar nie. Ek hardloop terug na Ouma met 'n groot vraagteken op my gesig, maar haar lippe is gesluit. Sy sê niks. Ons sal maar moet wag tot vanaand.

Die dag sleep harmansdrupstadig verby. Maar uiteindelik sak die son agter die berg. Ek kan my aandete nie vinnig genoeg wegsluk nie en hardloop ek na die sitkamer. Ek wag daar ongeduldig vir die grootmense om te kom.

Ons sing 'n paar Kersliedjies onder begeleiding van Mamma met die klavier en dan word die geskenke wat al vir wié weet hóé lank onder die boom lê, uitgedeel. Ek maak oorhaastig die eerste pakkie oop. Dis 'n speelgoedkarretjie, 'n Dinkeytoy, en ek is baie bly want ek wou lankal só 'n ene gehad het. Die tweede geskenk slaan egter my asem skoon weg. 'n Regte, egte Daisy geweer, een wat met regte koëltjies skiet. Opgewonde dans ek rond oor hierdie gevaarlike wapen wat in my sorg toevertrou word. Gewere is in ons gesin 'n vanselfsprekende ding. Oupa het 'n dubbelloop haelgeweer en Pappa het 'n punt-twee-twee. Mamma het 'n pistool en Ouma 'n Revolver. Dan is daar nóg 'n paar spaar gewere wat iewers in hangkaste rondstaan. Nou het ek my eie, eie geweer.

Die haan het skaars gekraai of ek is uit om op my eerste jagtog te vertrek. My ywerige entoesiasme word in die kiem gesmoor. Dis Kersfees en nou gaan ons eers kerk toe. Ek kan my teleurstelling nie verberg nie. Saam daarmee kom daar ook groot opgewondenheid want Ouma se broers en susters kom kuier na kerk. Daar is Oom Pieter en Tannie Rina van Schoemanskloof, Oom Abe en Tannie Annie wat in die dorp bly asook Oom Flip en Tannie Nellie van Middelburg en liewe ou Tannie Max.

Ek wéét sommer wanneer al hierdie oumense bymekaar is, dan is dit gróót lekkerte want die oumanne vertel altyd die wonderlikste stories.

Kerk is soos altyd maar 'n pynlike affêre. Almal moet doodstil wees wanneer jy by daardie trappies opstap en by die nors Oom koster verby deur die groot houtdeur inloop. Sonder om links of regs te kyk, loop ons stywebeen reguit na ons kerkbank toe. Oupa se naam is op 'n koperplaatjie agter op die bank gegraveer en niemand anders mag daar gaan sit nie want Oupa het hierdie bank vir ons gekoop.

Die bank is hard en ongemaklik. Dis hoog. My voete kan nie eers náástenby by die vloer kom nie. Pynlik stadig sleep die minute verby. Iemand kom die kerk ingestap en sy skoene kraak. Ek wil omkyk maar Mamma beduie vir my dat ek voor my moet kyk.

Oom Fred Geyser skuif voor die orrel in. Hy het 'n welige bos baard. Hy en Tannie Anna Raubenheimer maak beurt om die orrel te speel.

Die kerkklok lui. Oom Fred speel 'n paar dawerende akkoorde op die orrel. Soos een man staan die hele gemeente op. Die konsistorie se twee deure gaan gelyktydig oop. Ons begin almal saam sing: "Here Jesus, ons is saam, hier op U bevel vergader."

Dominee stap eerste in, getooi in sy swart toga. Dan volg die Ouderlinge en diakens. Almal is presies eenders aangetrek in swart manelpakke en wit dasse. Intussen sing die gemeente dat dit voel asof die dak wil lig.

Kerk is vir my 'n verskriklike straf. Ek mag nie roer nie en ek mag nie 'n geluidjie maak tensy ons natuurlik sing. Ek weet nooit wanneer ons moet opstaan en wanneer ons moet sit nie en wanneer ek my oë moet toehou en wanneer ek mag kyk nie.

Uiteindelik is die marteling tóg verby en kan ons huistoe gaan. Ek kan dan my skoene uittrek! Hulle het my hoéka gedruk dat my oë traan. Dis 'n groot straf om skoene te moet dra.

Skaars is ons by die huis of die kuiergaste kom op strepe daar aan. Almal gaan sit op die ruim ou voorstoep en kuier met koffie. Ek drink natuurlik nie saam koffie nie want "Kinders kry vlooie in hulle maag van koffie!" het Ouma gesê. Wie wil dan nou vlooie in jou maag hê?

"Abe, onthou jy nog daai Engelsman wat saam met ons in die skool was? Wat was sy naam nou weer?"

My hart gee 'n wilde bokspring want ek wéét sommer, as Oupa só begin, dan kom hier 'n storie. Ek skuif nader en kom sit hier by Oupa se voete.

"Ja, sal ek die arme drommel ooit vergeet!" En Oom Abe se boepmagie begin sommer al klaar te skud van die lag.

"Is dit die een wat saam met ons gaan turksvye pluk het?" wil Oom Pieter weet.

"Ja, die verdiekenste Engelsman wil hom toe mos by ons probeer inwurm. Tipies van die Engels. Hulle vat ons land, en dan wil hulle skielik pêllie-pêllie met ons wees. Hierdie een het tweedebeste daarvan afgekom!"

"Ja Johhny, ek onthou nog baie goed daardie oggend toe ons besluit om te gaan turksvye pluk, toe wil dié lat mos opsluit sáám. Ek was nog só verbaas toe jy vir hom sê dat hy maar kan saamkom. Ek het nóóit kom droom dat jy 'n yslike poets op hom beplan het nie!"

"En toe ons by die turksvyland kom, wil hy mos weet waarin hy hierdie turksvye moet dra."

"Ja Johnny, en toe jy vir hom sê dat hy hulle sommer maar voor by sy hemp kan ingooi, wil ek my vrek lag." Oom Pieter se boepmagie wip op en af soos hy onbedaarlik lag. Alle ou mans wat ek ken het sulke boepmagies, tóg snaaks.

"Ek het nooit gedink die vent sou so onnosel wees om jou te glo nie. En toe gooi hy sowáár die tuksvye voor by sy hemp in!"

"Ja," Oom Abe lag so dat hy sukkel om woorde te kry, "Ja en toe begin die dorinkies te steek en te brand!"

In my gedagtes sien ek hoedat die arme Engelsman ronddans. Daardie turksvydorinkies laat jou jeuk, nog erger as 'n vlooi se byt.

"Die arme drommel het gehardloop tot by die rivier en so ver as wat hy hardloop, trek hy klere uit!" Die trane stroom oor Oupa se wange soos hy lag. "En toe spring hy in die rivier maar dit het hom niks gehelp nie. Turksvydorinkies kan jy mos nie uitwas nie!" Oupa skud soos hy lag. "Hy het ook nooit weer met een van ons gepraat nie. Kleinserige vent!"

Eers láátmiddag nadat die grootmense almal 'n uiltjie geknip het en almal weer koffie gedrink het (buiten ek natuurlik), sê Oom Pieter: "Nou ja toé, dis tyd dat ons huistoe gaan!"

Ek kan my teleurstelling nie wegsteek nie. Hierdie was 'n Kersfees wat ek vir altyd sal onthou. Ek staan en kyk die ry karre wat in 'n stofstreep teen Suidheuwel se hang opstoom agterna totdat die laaste een oor die bult verdwyn het.

Die aand breek aan. Ek gee 'n diep sug: “Kersfees is verby.......”

 


Ou Manne se Stories 

"Abe, onthou jy nog die dag toe jy in die gemors beland het?" Oom Pieter se ronde boepmagie wip op en af soos hy lag. 

"Van watter keer praat jy nou Pieter? Ek was baie kere in die gemors!"

"Onthou jy nie man? Ons het wegkruipertjie gespeel daar bo by die rioolplaas. Toe sien jy hierdie gat  en jy dink toe mos dis 'n baie lekker plek om in weg te kruip."

"Ja," gooi Oupa nou ook sy stuiwer in die armbeurs. "Wat jy nie besef het nie, is dat hulle daardie gat gegrawe het om die nagemmers in leeg te maak."

Nou is Oom Abe sommer van nuuts af weer kwaad. “Ja, natúúrlik onthou hy mos daardie dag soos gister, al het dit al 'n leeftyd gelede gebeur.” Ek en niggie Ingrid skuif nog 'n bietjie nader aan die oumanne waar ons plat op die sementvloer sit, sodat ons beter kan hoor want hierdie stories mis jy vir g'n geld in die wêreld nie. 

"Ja, watter soort maats is julle? En julle waarsku my nie eers nie!" Nou is Oom Abe sommer omgekrap. "Hoe moes ek dan nou weet dis nagemmer gemors onder in die gat? Hulle het mooitjies 'n lagie grond op hierdie drek gestrooi en toe dink ek dis 'n harde grondvloer onder in die gat. En ek duik sommer kop eerste in." Oom Abe ril: "En toe is ek van kop tot tone in die stinkende gemors!" 

Nou dreun dit soos die ander manne lag. Oom Abe raak opgewerk want dit is toe nog nie die einde van die storie nie. Sy maats het hom gruwelik in die steek gelaat.  

"Ja, julle blikskottels, lag maar! Maar dit was nie lekker nie! En toe hardloop julle boonop nog vir my weg ook!"

"Ja, maar onthou my ou boetie, jy het verskriklik gestink! Ons wou mos nie naby so 'n stink ding wees nie?"

In my gedagtes sien ek hoedat die drie jong seuns al laggende rieme neerlê na die rivier met Abetjie wat al kermende agterna hardloop en soebat dat hulle nie vir hom moet weghardloop nie. Ek kraai van die lag. Hulle vertel hoedat Oom Abe homself in die rivier oor en oor gewas het. Die stink wou nie uit nie. Naderhand het hy homself selfs met modder besmeer maar dit was puur verniet. Op pad huistoe moet hy ver van hulle af loop en natuurlik het hy al die pad geprotesteer omdat hy nie saam met hulle kon loop nie. 

"Kom, kom," roep Tannie Rina ons vir tee en koek. Al die familie kuier die naweek by Oom Pieter en Tannie Rina op Schoemanskloof. Oom Pieter en Oom Abe is Ouma se twee broers en hulle was van kleintyd af al maats met Oupa. Niggie Ingrid is Tannie Rina se kleindogter. Oupagrootjie kom uit die kamer met sy twee kieries. Hy kuier die naweek saam want dit is Tannie Rina se verjaarsdag. 

Na tee gaan sit die manne op die stoep. Alle oë is gerig op Oupa Grootjie as hy behaaglik suig aan sy pyp. "Ja Boetie, ek onthou nog baie goed toe ek die dag my eerste Engelsman geskiet het." Die ou man skud as 'n stout laggie hom oorval. Ek kan sommer sien dat sy gedagtes baie ver terug gaan tot by die Boere oorlog. Hy moet sekerlik die oudste man op aarde wees. Hy is al amper negentig! 

"Daardie nag het ons op 'n koppie geslaap. Ek het wakker geword van 'n geluid. Ek kon iemand in die veld hoor aangestap kom. Ek het my maats wakker gemaak, want ek kon hoor dis 'n Engelsman."

"Hoe het Oupa Geweet?" Jou stap kan mos nie anders klink net omdat jy 'n Engelsman is nie? 

"Ja Boetie, my maats het my óók so gevra. Hulle het gesê dat ek mal is want jy kan mos nie die verskil hoor nie. Toe sê ek vir hulle dat ek kan hoor dat daardie man ysters onder sy skoensole het. Ons Boere het nie sulke soort skoene nie. Hulle het my uitgelag en gesê ek moet slaap."

Oupa Grootjie gee weer 'n behaaglie suig aan sy pyp en daar oorval die lag hom weer, sodat sy valstande eintlik so klik-klik teen sy pypsteel. "En toe Oupa?" Nou is ek baie nuuskierig. 

"Nee, dié klomp het my uitgelag en toe slaap hulle weer.  Ek het my geweer gevat en in die rigting van die voetstappe gekorrel. Dit was helder maanlig en ek kon die veld mooi sien. Die kêrel kom reguit van agter die koppie op ons afgeloop. Ek spits my oë en die volgende oomblik sien ek sy kop oor die rand van die koppie uitkom. Ek sien ook dat hierdie man 'n helmet soos wat die Khaki's s'n lyk dra. Boetie, ek vat fyn in die maanlig korrel op hierdie helmet. Ek trek die sneller. Natuurlik is almal wakker toe die skoot afgaan en almal spring op." 

"Oupa, was dit toe 'n Engelsman, Oupa?"

"Ja Boetie, toe ons by hom kom, lê die man katswink. My skoot het netjies deur sy helmet getrek en so 'n voortjie deur sy hare geskiet. Daar val die man toe flou. Uit soos 'n kers!"

Oupa Grootjie begin weer onbedaarlik lag en sy ronde magie wip op en af. "Toe lawe ons die man om hom by te kry," kry Oupa dit uit tussen die lagbuie deur. "Ons het hom gelawe. Ja, ons het nie water gehad nie maar ons het hom gelawe!" 

Ek kan nie verstaan hoekom Oupagrootjie en die ander so lag nie. Wat is daar dan nou so snaaks aan om iemand te lawe? Jy gooi mos net water oor hom.....  En dan, stadig begin die prentjie tot my deurdring. Hulle het mos nie water gehad nie. Dan het die spul Boere mos op hom gep...... "Ag nee,  sies man!" dink ek hardop. 

Later wil Ingrid van my weet hoe hulle dan die man  sonder water gelawe het? Ek het bloedrooi gebloos: "Ek sal jou anderdag vertel......"

Laatmiddag ontspan ons onder die reuse koelteboom op die welige grasperk. Ek en Ingrid lê uitgestrek op die koel gras. "Onthou julle nog vir ou Bill Adam?" vra Oupa uit die bloute. 

"Ja foeitog, die arme man het hom uiteindelik doodgesuip!" Oom Pieter klik sy tong meewarig. 

"Ek het eendag saam met hom daar in Hoedspruit se wêreld gaan jag. Dit was nogal 'n belewenis!" 

"Hoekom? Wat het gebeur, Johnny?"

"Jong, die ou het die aand weer goed weggelê aan die voggies. Soos ons daar sit en gesels om die vuurtjie, begin die leeus brul. Ek kon sommer sien dat ou Adlam omgekrap is. Dalk ôk maar die vuurwater wat gesels. Hy skud sy kop en hy vertel net hoe hy daardie goed haat, dis nou die vuilbaarde, nie die brannewyn nie. Hy het eenmaal so 'n noue ontkoming gehad met 'n leeu en van toe af haat hy die goed soos pes. 

Soos wat dit later word, begin die leeus al nader en nader brul. Julle weet mos hoe dit voel as 'n leeu naby brul? Dit voel of jou binneste skoon bewe! 

Bill Adlam raak al hoe meer omgesukkel.

Toe, eensklaps, spring hy op en gryp sy geweer: 'Ek gaan die vuilgoed vrek skiet!' skree hy.”

"Haai Johnny, maar jy kan mos nie 'n leeu in die nag loop jag nie! Dis gevaarlik! Dis selfmoord! So 'n leeu vreet jou sommer op!"

"Het ons ook vir hom óók probeer verduidelik. Maar niks kon die man keer nie. Ons het gesoebat en gepleit maar hy was vasberade om in die middel van die nag die leeu te loop soek. Ek dink die hardewater het hom die moed gegee."

"En toe, Johnny?"

"Nee, so is hy toe daar weg, alleen die nag in agter die leeu aan. Natuurlik wou niemand saamgaan nie want dis mos om jou eie lewe te waag en dit vir 'n mal man. 

Daardie aand het ons almal gedink dat dit die laaste sien is van Bill Adlam. Ons het al begin besin oor wat ons vir sy arme ou vrou gaan sê: 'Die leeu het jou man opgevreet.....' 

Baie later daardie aand, die vuur het al begin laag brand, hoor ons takkies kraak. En jou wragtag, hier kom Bill Adlam by die kamp aan, gehawend van die sekelbosse wat hom vlenters gekrap het. Toe ons hom vra wat gebeur het, brom die ou net dat hy nie die leeu kon kry nie. 

Adlam maak sy geweer se slot oop om die patrone uit te haal. Jy sal my nou nie glo nie, toe is daar nie 'n enkele patroon in die geweer nie!"

"Wat vertel jy my, Johnny! Het hy sowaar gaan leeus jag, in die nag nogal, sonder patrone?"

"Met my eie twee oë gesien!"

Mosambiek

Ouma is al vir weke lank besig met voorbereidings vir die groot avontuur wat op ons wag. Ons gaan 'n totaal onbekende wêreld verken, onbekend vir ons. Pappa het gehoor van Xai Xai by een van sy kantoorvriende. Hy was sommer dadelik opgewonde.

Oupa het 'n vark geslag en die vet is uitgebraai want Ouma het dit nodig vir ons vleis. 'n Paar jaartse boerewors en 'n klomp skaaptjops is by die slaghuis gekoop en nou het Ouma die taak om dit "in te lê". Met groot belangstelling staan ek en kyk hoedat Ouma die klomp vleis gaarmaak. Dan word dit in 'n houer geplaas en warm varkvet word oor dit gegooi totdat alles deeglik bedek is.

Volgende kom die eiers aan die beurt. Hulle word ook sorgvuldig in 'n houer met mieliemeel gepak. Op elke laag eiers gooi sy eers weer 'n laag meel en dan word die volgende laag eiers gepak totdat die houer vol is en die eiers veilig om op die slegste paaie heel te kan bly.

Die oggend breek aan. Eintlik is dit iewers in die middel van die nag wat ons vertrek sodat ons teen sonop by Komatipoort verby ry en saam met 'n lang tou motors voor die grenspos se hekke gaan stop. Natuurlik is dit die ideale tyd vir ontbyt terwyl ons dan nou móét wag.

Uiteindelik, wat na ure voel, begin die tou beweeg. Nou volg ellelange vorms met eindelose vrae wat ingevul moet word. Die manne by die grenspos is bitter nors en hulle soek oral fout. Maag trek eintlik op 'n knop van pure senuwees. As ek dink dat ons uiteindelik deur is, dan begin die nagmerrie éérs, want dan is ons by die Portugese grenspos, en dan begin alles weer van vooraf, net báie erger. Boonop praat die mense 'n snaakse taal wat ek gladnie verstaan nie.

Gelukkig is daar 'n einde aan alles en dan ry ons 'n vreemde land binne. Alles is anders. Die paaie is anders; die mense is anders; die landskap is anders. Die eerste ent pad tot by Lorenço Marques is nie so vreemd nie maar daarvandaan verander die pad dramaties. Dit is 'n baie smal teerpad, net wyd genoeg vir een motor. Wanneer 'n ander motor van voor af kom, moet jy half van die pad af ry, met slegs twee wiele op die teer en die ander twee op die grondstrook langs die pad. My hart klop in my keel as ek 'n bus van voor sien aankom teen 'n duiselingwekkende spoed. Sekondes voor ons ontmoet draai hy van die teer af en mis ons rakelings. Ek hou niks van hierdie paaie nie.

Dan kom daar nóg 'n dramatiese verandering. Ons ry deur die Limpopo moerasse. Hier is die pad hoog opgebou en so ver die oog kan sien is dit net moerasse met swart wolke muskiete.

Die magtige Limpopo lê voor ons. Op die wal van die breë strook blink water hou ons stil. My mond hang oop in verwondering. Sowat het ek nog nooit gesien nie. Hier eindig die pad en daar is nie 'n brug om ons anderkant te kry nie.

Ons klim almal uit. Die pad loop dood teen die water. Daar is twee dik staalkabels gespan tot aan die oorkant van die rivier. "Ons gaan met die pont oor die rivier," verduidelik Pappa.

Dan sien ek die plat "boot" aan die oorkant van die rivier, gelaai met motors, 'n vragmotor en 'n klomp passasiers. Pynlik stadig begin dit na ons toe beweeg, al tussen die twee kabels langs. Wanner dit amper 'n halfuur later met 'n ruk teen die deuskantste wal stop, word 'n breë plank op die dek gegooi. Dit vorm 'n brug tussen die pont en die land. Versigtig ry die voertuie af. Nou is dit ons beurt om weer op te ry. My hart klop in my keel as ek toekyk hoedat Pappa ons motor versigtig op die pont ry. Ons klim ook op. Daar is 'n klompie ander mense, boerbokke en 'n klomp bagasie wat opgaan. Ons vertrek.

Hierdie pont het nie 'n motor wat hom laat beweeg nie. Hier is vier manne wat die swaar vrag met hulle hande oor trek. Hulle gryp die staal kabels vas, twee aan die een kant en twee aan die ander kant van die pont en dan loop hulle van voor na agter terwyl hulle al singende met brute krag die pont oor trek. Ritmies wieg hulle agteruit, die dik staalkabels stewig vasgevat in hulle dik leerhandskoene soos 'n span wat op die Geloftedag se Boeresport toutrek. Hulle kaal voete is ver voor hulle uitgestrek en hulle beur met brute krag om die swaar skip met sy reuse vrag oor die magtige rivier te trek. Opgewonde gryp ek die kabel vas en beur saam met hulle. Ek verbeel my dat ons tóg so 'n effe vinniger beweeg.

Die rit oor die Limpopo gaan pynlik stadig verby terwyl die geheimsinnige, swart rivier rustig onder ons deurvloei, al kronkelende deur die uitgestrekte moerasse op sy moeisame pad na die see. Die grootmense gesels oor die talle reuse haaie en krokodille wat hier onder in die troebel water rondswem.

Uiteindelik kom ons tóg by die oorkant sonder dat een van ons opgevreet word deur een van die verskriklike riviermonsters. Wanneer ons die steil wal uitry, bevind ons onsself in die middel van 'n slaperige, of is dit nou slapende, Portugese dorpie met die naam Villa da Joa Bello. Hier moet ons eers kom reël vir ons verblyf in Xai Xai. Nou nie juis 'n maklike taak nie want hier verstaan mense net Portugees en kommunikasie geskied met 'n klomp handgebare wat keer-op-keer misverstaan word.

Uiteindelik, na eindelose frustrasie, kry Pa die regte plek. Dan maak ons gou eers 'n draai by die mark om aas te koop vir visvang. Na wat voel soos 'n ewigheid vertrek ons op 'n spierwit sandpaadjie na die kusdorpie. Ek wil bars van opgewondenheid en ongeduld. Dit was 'n verskriklike lang rit en ek kan nie meer wág om by die see te kom nie.

As Villa da Joa Bello slapend was, is Xai Xai morsdood. Daar gaan absoluut niks aan nie. Dit vat weereens 'n klomp gebaretaal en tonne frustrasie om ons blyplek op te spoor. Dis 'n houthuisie wat rég op die strand gebou is. Daar is feitlik géén meubels in nie en ons maak sommer bed op die houtvloer. Die enigste luukse in die huis is 'n kraan met water. Daar is drie sulke huisies bymekaar en eens op 'n tyd was hulle vrolike kleure geverf. Van die vrolikheid het daar egter weinig oorgebly. Alles het met die jare afgedop.

Die verblyf pla my min. Ek het net één ding in gedagte: die strand. Uitgelate hardloop ek die duin af na die rustige, kabbelende water. Die toneel voor my is asemrowend. Daar is 'n rotsrif wat parallel met die strand loop, sowat 'n honderd meter van die goue strand af. Die rif verdwyn om die draai. Dis maklik vyf kilometer verder. Agter die rif woed die branders al skuimende om pletterlope op die rotsrif uit te voer. Aan die strand se kant is die water kalm, met skaars 'n golfie op. Die goue strand is belyn met 'n paar rye hoë palmbome, elkeen kompleet met sy tros kokosneute. Agter die duin slaap die dorpie rustig voort.

Ek hardloop tot by die see en loop dan 'n entjie in die lawende water in. Die see is vlak en die golfies klots-klots teen my bene. Ek wurm my voete in die sagte sand in. Ek is in ekstase. Ek is in die see in 'n vreemde land.

Wanneer ek uitasem by die huis aangehardloop kom, is alles klaar uitgepak en die grootmense sit al rustig en koffie drink voor die huisie. Pa is nou nie juis so rustig nie - hy is druk besig om sy visstok reg te kry, want Mamma het aandete bestel. 

Opgewonde draf ek saam met hom die duin af na die strand. Vol verwondering kyk ek hoe hy die stok behendig swaai, amper soos 'n sweep. Die katrol “wirrrrr,” en dan plons die sinker en aas diep in die see in. Intussen het dit begin hoogwater word, en die branders storm skuimend dwarsoor die rotsrif. Hier deuskant die rif herorganiseer die water weer sodat daar nou al groterige branders op die strand breek. Pa gooi sy hoek nét anderkant die branders, en skaars tref dit water of 'n ding pluk aan sy lyn. Hy kap, maar dis mis. Met sy tweede ingooi is dit wéér sulke tyd en dan bons my hart wild in my keel as Pa se visstok krom trek. Opgewonde hardloop ek water toe en gryp die vislyn vas as die blink lyf in die vlak water spring-spring as die brander terugtrek. "Dis 'n Elf" lig hy my in. Binne enkele minute is daar nóg een. In die aandskemer stap ons trots die sandduin op met ons vangs na ons houthuisie. Aandete is vars Elf gebraai in plaasbotter op 'n primusstofie. Hmmmmm, koningskos.

Dis skaars lig, of ek is op die strand in my swembroek. Ja, nogal snaaks om só 'n kledingstuk te dra. Hy word nét uitgehaal wanner ons gaan vakansie hou. Op die plaas is sulke luukshede nie nodig nie........

Dit is weer laagwater, en die baai is so glad soos 'n spieël. Op die rotsrif sien ek 'n paar mense beweeg. Kort-kort buk hulle, en dan lyk dit asof hulle iets van die rotse afhaal. Nou is ek baie nuuskierig. Die rotsrif is bitter ver, en ek het skaars 'n jaar gelede leer swem. Nogal toe Pa my by die swemgat onderkant die Vyfboogbrug by Waterval Boven ingegooi het. Daardie dag het ek gedink ek gaan versuip. Van toe af is my vrees vir diep water iets van die verlede.

Steeds is daar 'n beklemming om my keel as ek inspring en begin swem na die rotsrif wat verleidelik vir my wink. My arms is skoon lam as ek my teen die rotse ophys. Maar dan slaan my asem skoon weg wanneer ek 'n nuwe wonderwêreld betree. Die groot rotspoele krioel van lewe. Daar is slakke van alle kleure en vorms in hulle kleurvolle, blink skulpe wat stadig rondbeweeg. Kleurvolle seesterre, seekomkommers en seekastaiings is inwoners in elke poel. 

Een van die manne karring in 'n poeletjie met 'n haakstok, en dan trek hy 'n reuse wriemelende seekat uit. Ek snak na my asem. Sowat het ek nog nóóit aanskou nie. Die dierasie gryp met sy lang tentakels om die man se arm en hy moet net spook om hulle los te kry. 

Ek klouter oor die rotse van poel na poel. Die fraaiste oranje en rooi annemone waai hulle vlesige armpies op soek na plankton. Seesponse van helder oranje, blou, groen en pers verf die vaal rotse in vrolike kleure. Elke poeletjie het 'n paar klipvissies in en party van hulle spring selfs uit die water uit en hop-hop tot by die volgende poeletjie. Oral waar jy kyk bruis dit van lewe. 

Uiteindelik besluit ek om terug te gaan. Ek haal 'n paar van die mooiste skulpe af en prop dit voor by my swembroek in. Dan durf ek weer die groot baai aan terug na die strand, waar die grootmense my grootoog staan en dophou. Met 'n bultende broek strompel ek die golfies uit, baie trots op wat ek vermag het. Ek wonder waarom die grootmense vir my lag en na my broek beduie. Ek sal grootmense ook nooit verstaan nie. 

Dis vakansietyd en tientalle Johannesburgers stroom na die verlate dorpie om dit skielik nuwe lewe te gee. Oral lê daar nou mense op die strand rond en niksdoen. Ek ontmoet 'n maatjie wat toevallig in dieselfde brander as ek beland en ons speel 'n hond-uit-'n-bos-uit. Sy (ja, dis 'n sy) is baie gaaf en gou-gou is ons groot maats. My eerste groot vakansieromanse. Altans, só wou die grootmense graag dink.

Gans te gou is hierdie vakansie op 'n einde en ons pak  die láááng pad terug na ons plaas aan. Weereens is die pont oor die Limpopo 'n groot belewenis en 'n avontuur op sy eie. Só ook die kilometers en kilometers van moerasse met hulle pikswart poele water en die donker wolke muskiete. 

Wanneer ons laataand die plaaswerf binnery en ek word begroet deur die honde wat oorloop van blydskap om my te sien, dan is dit heerlik om weer by die huis te wees.

 


'n Jagter Word Gebore

Die Daisy geweertjie was 'n reuse teleurstelling. Daardie Kersfees was skaars verby toe vaar ek opgewonde die klipkoppie in om te gaan voëls jag. Sommer met die héél eerste skoot sien ek sommer dat hierdie ding nie sou werk nie. Ek kan dan die koeëltjie sien trek, nogal met 'n boog soos 'n kanonkoeël. Ek korrel, en dan val die koeël hier vlak voor my op die grond. As ek 'n ent bokant die voël mik, val hy waar die voël op die grond vir my sit en kyk. Die koeël beweeg só stadig dat die voël bloot die missiel systap. Ek was uiters gefrustreerd en ek het daardie middag my misnoë met die hopelose wapen teenoor die grootmense duidelik te kenne gegee. Die "gevaarlike" wapen is in die kas gebêre en slegs gebruik wanneer ons Cowboys & Crooks gespeel het. Dan het ons mekaar daarmee geskiet sonder enige ernstige nagevolge.

Etlike ander wapens het gevolg. 'n Slingervel (sonder enige sukses). Dit is gevolg deur 'n reeks pyl en boë waarvan nie 'n enkele een werklik suksesvol was nie. Daar was natuurlik die kettie. Dit was ketties van alle vorms en groottes en met verskillende soorte rek maar meestal gemaak van 'n strook gesny uit 'n ou motorbinneband. Hierdie was byna almal dodelike wapens wat gewoonlik nogal redelik akkuraat was. Menige slagoffers het gesneuwel onder die aanslag van my dodelike ketties.

Die groot dag breek aan: "Jy is nou agt jaar oud, en ek dink dit het tyd geword dat jy leer om 'n geweer te gebruik." 

My hart bokspring. 'n Regte, egte geweer. Dit klink te goed om waar te wees. Nou kan ek 'n regte, egte jagter word. Ek het P J Scoeman se boeke verslind en daarvan gedroom om te kan jag soos die jong seun Fanie wat die held in die reeks was. In my gedagtes het ek myself gesien as Fanie en het geweer in die hand deur die die doringbosse gesluip op soek na 'n bok. 

Pa gaan haal die punt-twee-twee Mauser uit sy hangkas en dan begin hy reg van voor af om te verduidelik van veiligheid en hoe gevaarlik só 'n geweer kan wees. As hy nie reg hanteer word nie, kan dit jou dood of dié van iemand anders beteken. Vir eers sal ek slegs die geweer mag gebruik onder sy wakende oog.

Wanneer ek gereed is, kry ek die geleentheid om 'n paar skote na 'n teiken te skiet. Ek dog dis maklik maar ek skiet nie eers náby die kol nie. Dit kos 'n klomp oefen voordat ek uiteindelik die kol raakskiet. Dit kos ook dat Ouma my kom wys hoe dit nou éintlik gedoen word.

Ja, Ouma hou my dop terwyl ek oefen en sukkel om die teiken te tref. Sy sê vir my dat ek die geweer vir haar moet gee. 'n Ouma? Ouma's kan mos nie skiet nie!

Ouma vat die 'twee-twee, en sommer so in die staan, sonder om eers dooierus te vat, trek sy die sneller. Dis in die kol. Eerste skoot. Sy gee die geweer vir my terug en dan draai sy tevrede om en stap terug huistoe. As Ouma dit kan doen, kan ek ook. Dit spoor my aan om harder te oefen en te konsentreer totdat ek dit regkry.

'n Jagter is gebore.

Uitasem kom Jim by die agterdeur aan: "Slang!" is al wat hy kan uitkry. Pa werk en Oupa is in die dorp. Ek is dus die enigste "man" op die plaas en skielik rus daar 'n reuse verantwoordelikheid op my maer skouertjies. Ek hardloop na Pa se hangkas en met bewende hande gaan haal ek die 'twee-twee uit. Hier is nou my kans om te bewys dat ek gereed is om die geweer te gebruik.

Jim is baie skepties as hy die "Kleinbasie" met die gevaarlike wapen sien en hy deins eintlik terug. Teen sy sin vat hy my na die moerbeiboom en beduie met 'n bewende vinger na iewers tussen die groen blaredos. Dan sien ek hom, grasgroe, selfs groener as die blare. Die slang se groot oog gee hom weg waar hy op 'n dun takkie lê met sy gesprete tongetjie wat die lug proe-proe.

Versigtig rig ek die geweer na die gedierte. My asem jaag. My hande bewe. Ek bring die geweer na my skouer. Die gevaarlike slang gluur my aan. Jim skud sy kop meewarig. Wat weet 'n seuntjie dan van 'n geweer af?

Ek maak my oë toe, haal diep asem nes Pa my geleer het en dan vat ek versigtig korrel. Met 'n bewende vinger druk ek stadig, versigtig die sneller. Die skoot klap oorverdowend hard.

Met 'n dowwe plof val die slang op die grond en bly lê. Sy kop is vermorsel deur die koeël. Versigtig staan Jim nader. "Boomslang!" sê hy. "Hy is dood!"

My bors swel van die trots. Ek klim gereeld in daardie einste moerbeiboom om die sappige pers vruggies te pluk. Ek ril as ek daaraan dink dat ek die boom gedeel het met hierdie gevaarlike kalant. Ek het hom geskiet, persoonlik, sélf, sonder enige hulp. My eerste "grootwild." Ek kan nie wág dat Pa na werk huistoe kom sodat ek hom kan vertel van my heldedaad.

Nou is ek wáárlik 'n jagter.


Die Groot Kat 

Nóg 'n Kersfees het gekom en Kersfees het gegaan. Al die kuiermense is huistoe en ek bly stoksiel-moedersalig-alleen agter op die plaas. Doodverveeld? Nog nooit. Daar is té veel om te doen en te ondersoek en daar is té veel plekke wat nog nie ontdek is nie.

Die dag begin sommer met groot opwinding. Oupa besluit om vark te slag en aangesien ek dan nou so 'n vaardige jagter uitgedraai het, kry ek die opdrag om die vark, natuurlik onder Oupa se wakende oog te gaan skiet.

Sorgvuldig kies Oupa die vark uit wat nét reg is vir slag. Dan verduidelik hy presies waar ek die vark moet skiet. Ek bewe eintlik van pure opwinding as ek versigtig korrel vat. Wanneer ek die sneller trek, sak die vark in sy vier spore morsdood neer. My bors swel van die trots.

Jim en sy helpers dra die gedierte na die werf waar daar alreeds 'n drom kookwater gereed staan. Goiingsakke word oor die vark gegooi en dan word die kookwater oor die dier gegiet sodat die stoom in die ysige oggendluggie 'n groot miswolk oor die werkers maak.

Sodra hulle tevrede is dat die kookwater sy werk gedoen het, verwyder hulle die sak en begin met lepels die vark te krap totdat daar nie 'n haartjie van 'n dagoud op sy lyf oorbly nie en die vark se vel so glad soos 'n baba se boutjies is. Hy word sorgvuldig opgesny en al die oortollige vet word afgesny en in klein blokkies opgesny. Ouma kook hierdie vet in 'n groot pot totdat al die vet uitgebraai is. My mond water eintlik vir die heerlike bros kaiings wat hier uitgebraai word.

Nadat Ouma die kaiings uitgeskep het, gooi sy die uitgebraaide vet in 'n houer om af te koel. Daar is 'n duisend-en-een dinge waarvoor daardie kosbare varkvet gebruik word.

Vir my roep die veld en die vrye natuur en ek hardloop die klipkoppie uit. Die laaste entjie moet ek oor 'n paar groot sandsteen rotse klouter om heel bo te kom. Ek plak my neer op 'n reuse plat rots waar die stamvrugboom met sy donkergroen blink blare sy wortels tussen die krake ingeforseer het. Tussen die rotse, waar daar so 'n klein grondjie plek gekry het, blom die Barberton Madeliefies bloedrooi. 

Die uitsig van hier bo af is asemrowend. Ek kyk oor die hele plaas en ek verlustig my aan die mooi gesig. Oos van die plaas verdwyn die spruit in 'n diep ravyn en anderkant dit pryk die indrukwekkende soliede muur van rooi kranse wat die Elandsrivier omsoom. 

My gedagtes is by Schoonspruit, die bergstroom wat deur die onderste deel van ons plaas vloei. Daardie watertjie trek my soos 'n magneet. Ek wik en weeg ál my opsies. Sal ek gaan visvang in die rivier? Daar is hoeka 'n paling waarvoor ek my tande al lankal slyp in een van die poele. Hy ontglip my keer op keer. Dalk moet ek net langs die rivier gaan loop en rietrotte in die digte biesiebosse wat so welig daar groei, soek. 

Ek besluit om die hengelekspedisie vir 'n ander dag te los. Ek spring van my rots af en hardloop al met die stroompie wat van die fontein af loop tot in die gronddam. In die stroompie pluk ek 'n bossie bronkors. Dit het 'n skerp byt, nou nie juis 'n seuntjie se smaak nie, maar ek eet dit eerder vir die snaaksigheid. Ma is lief daarvoor om dit in slaai te gebruik.  

Ek loop al in die stroompie kristalhelder water. Ek ril as ek op 'n glibberige rivierpadda trap. Hy spring verkrik met lang spronge onder my voete uit om weg te kom van die groot gevaar. Dis hy en sy maters wat saans so 'n groot kabaal saam met die krieke opskop. 

Onderkant die dam loop ek slof-slof deur die modderige vlei en dan gaan maak ek eers weer 'n draai by die ou murasie. En verwonder my aan die netjies-gepakte klipmuur wat na al die eeue nog staande gebly het. 

Ek hardloop af tot by die rivier wat bruisend oor die gladde klippe stroom. Soos gewoonlik  gaan lê ek eers om die heerlike water behaaglik op te slurp. Op die oorkantste wal groei 'n wilgerboom, een wat Oupa daar geplant het. Sy lang slap, sweeptakke hang tot in die water. Die boom se wortels maak 'n geweefde netwerk op die nat grond waar klein krappies krioel in gaatjies tussen die deurmekaar wortelwoud. 

Ek gryp 'n bondel slap takke stewig vas en swaai behaaglik oor die stroom. Heen en weer swaai ek terwyl die wind deur my hare waai. Vir 'n oomblik verbeel ek my ek is Tarzan, die Aapman. 

Uit die hoek van my oog sien ek 'n beweging tussen die biesies. Ek laat los die wilgerslierte op presies die regte oomblik en trek met 'n sierlike boog deur die lug (of so hoop ek ten minste) en land naby die biesiebos. Naarstiglik soek ek na die dierasie wat daar geroer het maar dis puur verniet. Wie dit ook al was, het net spoorloos verdwyn.  

Ek is teleurgesteld maar baie gou is dit vergete en my gedagtes raak vasgevang in die wonder op die bodem van die poeletjie in die rivier. Spoelklippe skitter in die helder sonlig in al die kleure van die reënboog. Kniediep loop ek in die ysige water en verlustig my aan die kleurewonder. 

Gebukkend loop ek stadig stroomop totdat my voete en bene begin pyn van die koue. Dan gaan sit ek op 'n warmgebakte, gladde klip en verkyk my aan die oorvloed van lewe in die stroompie. Daar is die waterhondjies wat soos snelbote heen en weer in sirkels of agtsyfervorms swem en jou dronk maak net om na hulle te kyk. Ek is bang vir hulle want Bongani het gewaarsku dat as jy swem waar hulle is, dan is hulle geneig om jou aan die bors te byt. Dan swel jou tepeltjies op sodat jy borste kry soos 'n vroumens. Dit kan mos 'n katastrofe wees. 

Op 'n dun biesie se puntjie sit 'n naaldekoker met byna deurskynende veelkleurige vlerke wat glinster in die sonlig. Elke paar sekondes vlieg hy blitsig af om 'n muggie of iets te vang en kom sit hy weer op presies dieselfde kolletjie.  

In 'n klein modderpoeletjie maal 'n bondel swart paddavissies. Kort-kort kom hulle na die oppervlak vir asem. 

Op die rivierbodem lê 'n naaldekoker larwe roerloos en wag vir sy prooi om verby te kom. Ek wip soos ek skrik as 'n rivierpadda in 'n boog van die bank af spring en luid in die water plons. 

Ek het nou lank genoeg stil gesit en ek stap verder stroomop tot by die brug. Ek verkyk my aan die swaeltjieneste onder die brug, sorgvuldig gemessel uit rooi klei. Bokant die brug is daar 'n groterige poel en daar swiep die swaeltjies heen en weer om muggies en ander goggatjies te vang. Hulle lugvaardigheid het my in ekstase. Elke nou en dan swiep een onder die brug in en verdwyn in 'n moddernessie waar ek haar kleintjies luidrugtig kan hoor piep. 

Ek besluit om die watervalletjies stroomaf te gaan verken. Ek draf al op die oewer langs tot aan die oosgrens van die plaas waar die eerste van 'n hele reeks klein watervalletjies oor die gladde rotse stort. Onderkant die valletjie, eintlik maar 'n stroomversnelling, is daar 'n groterige waterpoel. Haastig stroop ek my klere af en spring in die ysige water in. Ek hyg na my asem as die koue my soos met 'n voorhamer slaan. Minute later sit ek met my half-gevriesde kaal boutjies op die warm rots om droog te bak in die warm sonnetjie sodat ek baie vinnig van bo én van onder kan warm word. 

Ek tel 'n plat klippie op en gooi dit behendig sodat dit drie, vier, vyf keer op die wateroppervlak hop. Wanneer ek droog is, trek ek weer haastig my klere aan en begin om die stroompie verder te verken, elke rots en skeurtjie en poeletjie. In 'n groot boom ontdek ek 'n hadeda se nes. Dit is maar 'n morsige spul gebou van 'n klomp deurmekaar stokkies wat bloot op 'n hoop gegooi is in die mik van die boom. Op hierdie deurmekaarspul sit die kleintjies en maak geraas soos wat net 'n hadeda kan raas.  

Hoe verder ek stroomaf gaan, hoe digter raak die plantegroei. Ek raak verlore in my eie gedagtes en fantasieë. Wanneer ek myself kry, is dit al laatmiddag en skielik besef ek dat ek nou baie haastig moet begin huiswaarts keer. 

Ek klouter oor rotse en wurm deur bosse en biesies tot by die grens van ons plaas. Teen hierdie tyd is dit al sterk skemer en 'n snaakse vrees begin my hart omklem. Nou moet ek nog verby die ou murasie ook kom en ek wil nie eers dink aan wat daar in die donker aangaan nie. 

Ek kruip deur die doringdraad langs die spruit en dan, uit die hoek van my oog sien ek dit: iets wat my stip staan en dophou. Dit begin donker word en ek kan nie mooi sien wat dit is nie maar dit is so groot soos 'n jong kalf. Dit lyk amper soos 'n kat, 'n reuse kat. 

Ek mors nie nog tyd om hierdie ding te probeer ontsyfer nie. In my is daar skielik 'n groot dringendheid om nou dadelik by die huis te kom en ek draai my neus huiswaarts en hardloop so vinnig as wat my twee beentjies my kan dra. Agter my voel ek hoedat die dier se gloeiende oë my deurboor. Ek verbeel my hoe ek sy sagte kussingpote agter my in die skemerdonker in die gras hoor ritsel. Ongemerk hardloop ek sommer dwarsdeur die ou murasie waar die spoke van die verre verlede met grypende, beenderige vingers na my uitreik. Ek dink nie eers aan hulle nie want al wat nou in my gemartelde gedagtes is, is die reuse kat wat sy flymskerp kloue in my rug wil inslaan. Ek hardloop nóg harder.  

Uitasem kom ek by die huis aan en ek storm tot op die voorstoep. “Waar kom jy so laat vandaan? Ons was doodbekommerd oor jou!”  

"Pappa, ek het nou net 'n baie snaakse ding by die rivier gesien." vertel ek terwyl ek hyg vir asem. Ek beskryf die groot kat  en ek sien hoedat Pa bleek word.  

"Kon dit dalk 'n luiperd wees........?" wonder die grootmense. Maar dan besluit hulle dat dit sékerlik maar net my verbeelding was. Ek het gesien wat ek gesien het. Dit was baie beslis nie maar net verbeelding nie. 

 


Heerlike Geure van Saterdag

“Kan ek saamry dorp toe asseblief Oupa?”

Dis Saterdagoggend en Oupa het 'n paar dinge wat op die dorp afgehandel moet word. Hy stem in en ek spring in sy motor. Ons ry in die plaaspad af en by die rivier oor die brug oor Schoonspruit en dan brul ons teen die steil bult op aan die voet van Suid-Heuwel. In die dorp draai ons links en kies koers na die bakhuis. Ons word hartlik gegroet deur Meneer Kwant, die Hollander wat die bakhuis by Oupa gekoop het.

Oupa oorhandig 'n roomkan vol vars melk aan hom en in ruil daarvoor kry ons twee kraakvars brode, warm uit die oond. Die heerlike geur van vars brood styg in my neusgate op. Uitgelate hardloop ek agter in die bakhuis in terwyl die twee manne staan en gesels. Ek verkyk my elke keer aan al die groot masjiene. Daar is reuse mengers met meter-lange arms wat massiewe bolle deeg knie. Daar is ook 'n hele streep vuurwarm oonde vol bakkende brode. Agter die bakhuis is daar 'n reuse stookketel wat met steenkool gestook word. Die stoom afkomstig uit die ketel word met pype gelei na die oonde. Die brood word dus met stoom gebak. 

Van die bakhuis af stap ons oor na Oom Olivier se winkel. Weereens trek ek my longe vol van die anderse geur van die negosiewinkel. Dit is iets van ou leer, tabak en knoffel. Hier kan jy enigiets van lekkergoed en garing tot wawiele en gereedskap koop. Oua gaan nou nie juis daarheen om iets te koop nie maar net om 'n geselsie te gaan aanknoop. Terwyl ek egter daar is koop hy tóg maar 'n handvol pepermente wat in een van die groot bottels op die toonbank uitgestal word. Ek vergaap my aan al die snaakse goed wat oral teen die mure hang. Daar is allerhande plaasimplimente soos grawe, skoffelpikke, knyptange en selfs 'n ploegskaar of twee.  

Wanneer die twee manne klaar oor ditjies en datjies en die weer gesels het klim ons in Oupa se motor en ry na Tar se winkel aan die buiterand van die bo-dorp. Hierdie negosiewinkel het weer 'n geur van sy eie, 'n Oosterse geur gevul met allerhande kruie en speserye. Dit is 'n baie groot, vierkantige winkel met toonbanke reg rondom die rand. In die middel van die winkel is daar 'n “eiland” met 'n kantoor hoog in die lug met 'n uitsig oor die hele winkel. Van elke toonbank af is daar 'n kabeltjie gespan bo na die kantoor. Elke keer as 'n kliënt betaal vir iets word die geld in 'n blikkie met die kabel langs na die kantoor getrek. Ek verkyk my aan die blikkies wat so op en af met die “sweefspoor” langs sweef en ek wonder hoe ou Tar bo in sy “geldtoring” kom? 

“Kom Louis.” ruk Oupa my uit my verwondering. Hy het gekoop wat hy moes koop en nou ry ons poskantoor toe. Op die agtersitplek stoom twee vars witbrode verruklik en my mond water. 

Oupa parkeer sy swart en wit Vauxall Victor voor die poskantoor. Dit is 'n sierlike klipgeboutjie by die stasie. Terwyl Oupa pos uithaal sit ek my en vergaap aan die treine. Daar is seker 'n stuk of tien spoorlyne parallel aan mekaar en dit is 'n groot bedrywigheid op die stasie. Treintrokke word heen en weer rangeer op die reuse spoorwegwerf. Party trokke moet na Mosambiek, ander weer na Lydenburg. Sommige moet Durban toe en ander Pretoria toe. Elke trok word saam met die ander gegroepeer waarheen hulle ook al moet gaan. 'n Rangeerder hang windvermakerig met een arm aan 'n treintrok wat op sy eie verby hardloop. Die lokomotief het hom net 'n bietjie momentum gegee, en nou hardloop hy voort totdat die rangeerder sy briek aandraai. Hulle vertel dat een van hierdie trokke eenmaal nie betyds kon briek nie. Die rangeerder het afgespring en die trok het glo met 'n verbysterende snelheid al die pad afgehardloop tot by Ngodwana in die Laeveld waar hy teen 'n opdraende gaan staan het. Ek sluk maar swaar aan daardie storie! 

Die geur van die steenkoolrook as die rangeerenjin verbystoom, is so heerlik anders. Dit ruik na pure krag.

Ek kyk om as ek 'n uitgerekte fluit hoor. Onder om die draai kom 'n groot lokomotief aangestoom na die stasie. Dit is 'n swaargelaaide goederetrein van Nelspruit af. Ek het dit al honderde kere aanskou, maar elke keer hang my mond steeds oop van verwondering. Die brute krag van die reuse stoomlokomotief laat my hart in my keel klop van opgewondenheid wanneer hy stadig by my verby sis en blaas. Met skril-skreeuende remme kom die kolos tot stilstand terwyl bolle stoom uit sy silinders borrel en 'n rustige rokie uit sy skoorsteen styg. 

'n Paar kaste word uit die kondukteurswa gelaai en met groot lawaai word daar weer 'n halfdosyn roomkanne ingelaai om na Pretoria geneem te word. Enkele minute later vertrek die trein weer nadat die kondukteur daar van agter die teken gegee het dat alles gereed is. 

Die stoom sis en raas en blaas om die die lokomotief se reuse silinders vol krag te pomp. Stadig kom die kolos al rukkende in beweging. Swart rook pluim die lug in soos die vuur aangeblaas word. Dan begin die swaargelaaide trein stadig momentum opbou totdat dit minute later teen die bult opkronkel in die rigting van Goedgeluk. 

Oupa is steeds in die poskantoor. Hy staan nou eers met die posmeester en gesels. Die brood ruik verruklik. My maag grom. Ek kan dit nie meer hou nie en ek breek 'n stuk brood af. Dis nog warm en kraakvars. Die broodkorsie smelt in my mond en die geur vul my hele wese. 

Oupa is nou klaar. Op die trappies van die poskantoor gaan hy eers staan. Een-vir-een maak hy die briewe oop en lees die belangrikste nuus vlugtig. Daar is een van sy suster, Tannie Ann uit Noord Rhodesië. Daar is ook 'n brief van Tannie Nellie, Ouma se suster in Middelburg. 'n Lang streep treintrokke kom verbygerol. “Klik-klik, klik-klik” kom die klokhelder, skerp klikgeluid. Dan sien ek hom. Die “Kloppioloog” noem almal hom spottenderwys. Hy het 'n klein ysterhamertjie aan 'n lang steel waarmee hy teen die treinwiele klop wanneer 'n trein verbykom. As 'n wiel se velling begin loskom maak dit 'n dowwe geluid in teenstelling met die skerp staalklank van 'n “gesonde” wiel. Dan moet hy die owerhede in kennis stel en sodoende kan hy 'n moontlike ontsporing voorkom. Dit mag dalk na 'n baie nederige werkie lyk maar dit kan van lewensbelang wees. 

Uiteindelik het Oupa klaar gelees en dan kan ons ry. Nou eers na Machadodorp want ek het 'n haarsny nodig. Die ou Hollandse haarkapper in Waterval Boven, Meneer de Vries vra twee sjielings vir 'n haarsny. Op Machadodorp is daar een wat jou hare sny vir een sjieling, dis nou tien sent. Om 'n sjieling te spaar ry ons die sestien kilometer na Machadodorp. Almal wat op Waterval Boven bly praat met minagting van Machadodorp. Alhoewel dit 'n derderangse ou dorpie is, is die landdroskantoor daar gesetel en moet al die Boveniete daarheen ry vir motorlisensies en dergelike dinge. Dit stuit die manne dwars teen die krop. 

Dit is al laatoggend as ons terugkom op die plaas. Helfte van die brood is klaar opgeëet. Oupa het nou egter weer vars nuus van oraloor en dit word in detail oorvertel aan die huismense.

Ek vat pad die klipkoppies in. Ek vul my longe met die bossiegeure van die veld. Dit is hemels! 


Frikkie en Hansie

Vir 'n seuntjje om alleen op 'n plaas groot te word, is beslis nie 'n ideale situasie nie. Ja, daar is nou wel Bongi en Jabulani maar die taal- en kultuurgaping is te groot om werklik intieme maats te kan wees. Daar is géén vooruitsig van 'n boetie of 'n sussie nie.

Dan neem die "oumense" 'n besluit: Hulle gaan 'n weeskind vir die skoolvakansie hier by ons op die plaas laat bly. In die eerste plek sal dit die outjie die geleentheid bied om op 'n plaas te gaan vakansie hou maar terselfdertyd is daar vir my 'n maatjie.

Só gebeur dit dat ons, na talle onderhandelinge met die weeshuis, die langpad vat na Pretoria toe om 'n weeskind by Abraham Kriel Kinderhuis te gaan haal. Sy naam is Frikkie en vir die volgende paar weke kuier ons 'n hond uit 'n bos uit. Ek gaan wys hom ál my geheime plekke op die plaas. Die yskoue swemgat in die rivier, die kleigat en die wilgerboom met sy lang slierte-takke waarmee jy oor die waterstroompie kan swaai.

Frikkie is uit sy vel en ek kan hom amper sien as 'n boetie. Ons gesels heerlik saam en klouter saam die klipkoppies uit en swem kaal in die plaasdam. Ek wys hom hoe 'n mens kurpertjies met 'n gebuigde kopspeld en 'n garingdraad vang.

Té gou is die vakansie verby en dit word tyd dat ons vir Frikkie moet terugneem na die kinderhuis. Frikkie soebat: "Neem my aan asseblief!" Dit word 'n baie emosionele rit terug na Pretoria. Frikkie huil amper die hele end pad en ek wil weet waarom ons hom nie maar kan aanneem nie.

Eers nadat ons hom afgelaai het en op pad terug is na Waterval Boven, praat Pa oor Frikkie. Hulle het baie mooi gedink oor hom en hulle het dit ernstig oorweeg om hom aan te neem maar daar is nét te veel probleme. Frikkie se opvoeding en agtergrond laat veel te wense oor en hulle sien net eenvoudig nie kans om hom groot te maak nie. Boonop is hulle bang dat hy dalk 'n slegte invloed op my kan hê.

Ek verstaan van hierdie dinge absoluut niks maar uiteindelik maak ek tóg maar op 'n manier vrede daarmee.

En dan gebeur Hansie.

Dit het só gebeur: Een middag kom Pa asvaal by die huis aan. Dit lyk behóórlik asof hy 'n spook gesien het. "Ek het 'n kind raakgery," vertel hy ons geskok. Die seuntjie het skielik voor sy motor ingehardloop en toe hy rem trap, gly die motor op 'n gruiskol. Die outjie het baie seergekry. Om die saak te vererger, is die ouers maar baie agterlik en arm. Sy pa kon nooit verder vorder as 'n "cleaner" nie. Dis nou die man wat die lokomotiewe skoonmaak. Hulle het nie vervoer nie, en Pa bied aan om die kind na die hospitaal in Middelburg te neem. Die man speel op pa se gevoel en dan voel Pa verplig om die ouers elke dag heen en weer te ry hospitaal toe en terug. Dis 'n lang ent pad maar omdat Pa verantwoordelik voel, doen hy dit.

By die skool word ek skeef aangekyk: "Jou pa het klein Hansie raakgery!" word ek verwyt, "Die seuntjie het ewe onskuldig oor die pad geloop en toe ry jou pa hom amper dood!"

Ek voel verskriklik skuldig.

Uiteindelik is Hansie uit die hospitaal en is by die huis.  Pa voel stééds verantwoordelik. Daar word vir hulle kos geneem en Hansie se pa buit die situasie uit. Sy eise word al hoe groter. Omdat klein Hansie nie maats het nie, word ek daar afgelaai om met hom te speel. Hy is 'n regte snotneusie wat nog nooit maniere geleer het nie. Die huisie is vuil en deurmekaar maar ek verdra dit maar want nou voel ek óók skuldig, nes Pa.

Hansie word genooi om 'n naweek op die plaas te kom deurbring. Dit het my oë finaal laat oopgaan. Hy is met niks tevrede nie en boonop lyk dit asof hy aan niks gewoond is nie. Hy het géén tafelmaniere nie.

Die laaste strooi is toe Hansie die aand 'n nood kry. In plaas van om die toilet in die huis te gebruik, gaan sit hy reg voor die agterdeur en doen sy ding nét daar. Toe Ouma die volgende oggend by die agterdeur uitloop, trap sy daarin.

Hansie het nóóit weer by ons kom kuier nie en ek ook nie daar nie. Boonop is Pa van sy skuldgevoelens, daardie naweek permanent genees.

Ek ontmoet ek vir Fanie. Hier vorm 'n wonderlike vriendskap wat vir altyd sal hou.


Fanie

Van die eerste dag af dat ek vir Fanie ontmoet het kliek ons sommer dadelik. Hierdie blondekop seun en ek praat dieselfde taal. Ons het soveel dinge in gemeen en boonop was Fanie se ma en my ma saam op skool in dieselfde klas. Dit maak ons dan mos amper familie. Dit was ook nie lank nie of Fanie word uitgenooi om die naweek saam met my op die plaas te kom deurbring.

Ek is baie opgewonde. Vrydagmiddag ná skool kom laai Oupa my op en Fanie ry saam. Ons gaan haal sy tassie met klere by hulle huis en dan ry ons plaas toe.

Oupa se kar hou skaars stil of ons is uit en hardloop uitgelate af na die dam toe. Dis somer en die koel bruin water van die dam wink vir ons. Ons swem nie baie lank nie want daar is soveel dinge wat ek vir Fanie wil gaan wys: Die kleigat en die fontein en die klipkoppie met sy ryk verskeidenheid van veldvrugte agter die huis. Ons klouter oor kliprante en gaan verken die swemgat in die spruit waar die paling vir jou lê en loer. Saam wonder ons oor die klip bouval en wie sy inwoners 'n duisend jaar gelede was. Dalk was dit wrede mensvreters met skerpgevylde tande. Ons sidder by die blote gedagte. Ons kom dan agter dat dit alreeds skemerdonker is en ons twee sit hier waar die mensvreters gewoon het. Ons spring op en hardloop so hard as wat ons beentjies ons kan dra huis toe.

Saterdagoggend is ons flink uit die vere. Eers gou 'n draai gaan maak by die koeistal. Die kallers is uitgelate en die dou hang dik aan die grashalms. Die doudruppeltjies skitter soos duisende diamantjies as die son daar ver uit die Laeveld agter die berg opklim. Fanie hardloop laggende agter 'n kalf aan en gryp hom aan die stert. Die gedierte gooi wilde esse en hy bokspring om van die lastige aanhanger ontslae te raak terwyl Fanie soos 'n vrot vel agterna wapper. Ek kraai soos ek lag.

"Kom ons gaan verken die kloof," stel Fanie voor wanneer ons uitasem op die ou klip kraalmuur na al die aksie sit.

"Goeie idee!" Ek is sommer dadelik ingenome met sy voorstel en is opgewonde. Eers gou ontbyt gaan eet. Vanoggend is dit mieliepap met 'n lekker klont ryk, geel botter en vars uitgebraaide kaiings.

Ons kies koers na die rivier in die rigting van Elandskrans. Ons loop eers 'n draai deur die vrugteboord en pluk elkeen 'n paar perskes vir padkos en kruip deur die doringdraad na die buurplaas. Hierdie is eintlik niemand se plaas nie want dit behoort aan die dorp. Uitgelate hardloop ons af tot by die rivier. Sy water is helder en soet en ons gaan lê plat op ons mae op 'n groot plat rots en drink ons knuppeldik aan die heerlike bergstroomwater.

Ons huppel van klip na klip waar die riviertjie witwater oor 'n lae watervalletjie stort. 'n Entjie laer af wurg die stroom tussen twee kranse deur. Die hoë, regop rotswande weerskante van die rivier knyp die yskoue water in 'n knellende greep vas en sny die sonstrale skoon af. Daar binne is dit altyd skemerdonker. Ons is verplig om 'n wye ompad om hierdie donker poel te loop.

Dan is daar nog 'n watervalletjie, hierdie slag heelwat hoër. Die kom onderkant die waterval is dig bebos en ek het dit nog nooit daar af gewaag nie. Nou het ek versterkings in die vorm van Fanie en nou sien ek kans vir die geheimsinnige kloof.

Ons soek totdat ons 'n paadjie ontdek wat neerdaal in die donker woud in. Bewend van opwinding klouter ons die steilte af. 'n Spieëlgladde poel water tussen ruie bosse wink ons nader. Daar hang 'n vreemde reuk in die lug, iets wat ek gladnie herken nie.

Ons gaan vlei ons neer op die heerlike koel klippertjies langs die poel. Alles is hier so rustig en totaal afgesny van die res van die wêreld af. 'n Paar waterhondjies swem met duiselingwekende spoed in sirkels oor die wateroppervlak. 'n Krap kuier lui-lui tussen die gladde spoelklippies rond op soek na iets eetbaar. Alles is só idillies, so uit 'n ander wêreld.

Daar is iets omtrent die plek wat my kriewelrig maak. Iets wat nie reg is nie maar ek kan nie my vinger daarop lê nie. Dit wil ál voel asof my nekhare wil regop staan.

"Wat is dit daardie?" Fanie se dringende vraag laat my omvlieg. Dan sien ek dit ook. Weggesteek agter ruie bossies onder 'n hol krans staan die snaakse gedoente. Dit lyk soos 'n 44-gelling petroldrom wat op 'n staander is. Daar is allerhande pypies en goeters wat ek nog nooit tevore gesien het nie. As ons versigtig nader sluip is dit asof die walglike reuk ons oorweldig. Die drom is half vol vrot vrugte en die een of ander soort graan wat gis en borrel en kook.

'n Yskoue rilling gaan langs my ruggraat af. Ons kyk grootoog vir mekaar: "Fanie, wat is dit hierdie? Dit stink!"

Fanie skud sy kop. Nee, hy weet ook nie. "Is dit nie dalk..........?"

"Skokiaan!" sê ons gelyk vir mekaar.

En dan sak die besef op ons neer dat hierdie 'n onwettige stokery is. As die eienaar hiervan ons hier kry, is dit tiekits met ons.

"Wat gaan ons doen?"

"Ek is bang! Ons moet maak dat ons hier wegkom voordat die stoker ons hier betrap." Ek bewe eintlik van vrees.

Ons kan nie gou genoeg die steil paadjie oor die rotse opklouter en van die bose plek af wegkom nie. Ons kies die kortste pad terug huistoe om uitasem vir Pa die nuus te gaan oorvertel.

As die donker sy wolkombers daardie aand oor ons gooi, lê ons twee en gesels terwyl die kersliggie geheimsinnig flikker. Ons gis en wonder en spekuleer oor die stookketel en sy sluwe eienaar. Hoe lyk hy? Hy is sékerlik 'n wrede derduiwel wat nie sal skroom om minsmiet van enigeen wat hom sou probeer in die wiele ry te maak nie. Van daardie geheime kloof moet ons beslis wegbly. Dit spel net móéilikheid. 

Met daardie onstuimige gedagtes wat deur ons twee se koppe maal, raak ons uiteindelik aan die slaap.

In Fanie het ek 'n nuwe sielsgenoot gekry, een wat dieselfde belangstellings as ek deel. Hy is ook lief vir die vrye natuur nes ek en ons twee deel dieselfde musieksmaak. Met Fanie kan ek 'n lang pad saam stap.

Mettertyd raak ek en Fanie soos twee broers, kry ek in hom die boetie wat ek nooit gehad het nie.

Roeiboot op die Limpopo

Ek en maat Fanie is borrelend-opgewonde want more gaan ons na die Limpopo monding. Niemand weet presies wat om te verwag nie. Al wat ons weet is dat ons alles wat nodig is om te oorleef moet saamvat want ons gaan in die grammadoelas uitkamp.

Ek en Fanie het hegte vriende geraak en toe Pa besluit dat ons weer 'n slag na Xai-Xai in Mosambiek gaan, kan dit mos ook nie anders dat my nuwe boetie, Fanie saamgaan nie. So gebeur dit dat Pa op hierdie vakansie besluit dat die Limpopo mond dalk nie 'n slegte idee is nie. 

Van slaap is daar vannag géén sprake nie en ons twee lê en gesels tot laatnag. Nog voordat die haan kraai, word ons uit die kooi geboender. Dit is 'n paar uur se ry van Xai-Xai tot by die mond. Soos die kraai vlieg, is dit maar 25 kilometer maar jy moet 'n baie groot draai reg rondom die Limpopomoerasse ry om met 'n voertuig tot naby te kom.

Dis nog donker as ons vertrek. Ons ry deur die slapende dorpie Villa da Joa Belo en dan met die pont oor die magtige Limpopo. Dit voel soos 'n ewigheid wat ons op bykans onrybare, nou grondpaadjies deur die moerasse kronkel.

Uiteindelik is daar beskawing. 'n Paar lendelam geboutjies leun op krukke langs die rivier iewers tussen niks en nêrens. Opgewonde spring ons uit. My mond hang oop van verbasing want hier is die rivier maklik 'n kilometer breed. Die water is so glad soos 'n spieël terwyl die rivier feitlik bewegingloos lui-lui in die rigting van die Indiese Oseaan vloei.

Oupa kom staan by ons: "Hierdie rivier is vrot van die krokodille!" waarsku hy. 

"Ja Dad," kom Pa ook nou by, "én haaie! Hulle vertel dat hier sommer gróót haaie rondswem!"

Ek voel half kriewelrig. Die Kaptein in beheer van die omgewing kom aangestap van sy kantoortjie af. Hy verduidelik in gebroke Engels dat hy sal reël dat ons by die mond kom. In dieselfde asem vertel hy met groot handgebare en baie onverstaanbare Portugese woorde tussenin van iemand wat 'n vis hier reg voor ons gevang het slegs 'n paar dae tevore. Volgens wat ons uit sy handgebare kan aflei, was dit 'n reuse swaardvis wat etlike meter lank was. Ek is baie beïndruk. Pa is bitter skepties.

Ons vervoer daag op: Drie lang, maer roeibote elk met 'n span roeiers, sal ons na ons bestemming neem. Die rivierwaardigheid van die bote is uiters twyfelagtig maar ons het nie 'n ander keuse nie om van hierdie openbare vervoerstelsel gebruik te maak nie want daar is geen ander manier om by ons bestemming uit te kom nie. Ons visstokke, kosvoorrade en kampgoed word ingelaai. Wanneer ons almal in die bote sit, sak hulle diep in die water weg sodat die randjie net-net bokant die water uitsteek. Hulle roei ons rivier af.

Dit is 'n asemrowende avontuur. Byna geluidloos beweeg ons in die rigting van die see terwyl 'n ondeurdringbare oerwoud die oewer omsoom en die donker woud stadig langs ons verby gly. "Hier kan enigiets skuil!" Fanie se stem bewe eintlik van opwinding.

"Ja, oerangoetangs en swart luiperds en reuse anakondas! Daardie slange is só groot dat hulle 'n buffel sommer heel insluk!"

"En woudolifante! Ek het gehoor dat hulle soos spoke is. Hulle verdwyn net skielik spoorloos en dan is daar nie 'n teken dat hulle ooit daar was nie."

Skielik is daar 'n beweging aan die oewer. Ons is nét betyds om te sien hoedat 'n reuse krokodil van die sandbank afgly en geluidloos onder die water verdwyn. 'n Yskoue rilling gly langs my ruggraat af en ek ril eintlik by die blote gedagte dat ons roeibootjie saam met hierdie ontsaglike gedrog in die rivier is. Ek beloer die rand van die boot en ek sien hoedat die water kort-kort oorspoel wanneer iemand net te veel beweeg. Sê nou net.......

Ons aandag word weer afgetrek as 'n Visarend grasieus van 'n hoë boomtak afsweef, sy grypende kloue wyd oopgesper. Doelgerig duik hy na iets onder die wateroppervlak. Die volgende oomblik spat die water wanneer die arend dit tref en dan styg hy weer op met 'n vet vis in die kloue.

En dan is alles weer stil, doodstil.

Wanneer ons om 'n draai kom, doem die reuse sandduin voor ons op. Ek raak bewus van 'n vae dreuning. Dan besef ek dat die see anderkant die duin woel. Ons pakkasie word vinnig afgelaai en dan vertrek die drie bote weer stroomop en los ons stoksielalleen op die duin.

Oorhaastig help ons om orde te skep om vir ons 'n blyplekkie te maak vir die volgende paar dae op die kaal duin en dan hardloop ek en Fanie in die rigting van die gedruis van die branders. Die duin is meer as 'n honderd meter breed en dit lê besaai met skulpe en boomstompe. Aan die anderkant rys 'n hoë duin die lug in. As ons oor hom klouter, kan ons nie ons oë glo nie want hier reg voor ons is enige jong seun se droom: 'n Ou vergane skeepswrak.

Ons twee se monde hang skaamteloos oop van verwondering. Die see het jare gelede al sy tol geëis en reuse gate is deur die roes in sy romp gevreet. Ons verwonder ons aan die ontsaglike masjienerie in die wrak se binneste. So 'n ongelooflike ontdekking moet mos behoorlik ondersoek word en dit doen ons twee baie deeglik. Ons klouter deur die geraamte totdat ons elke hoekie daarvan verken het.

Dan dryf die hongerpyne ons terug oor die duin na waar die grootmense al behoorlik nes geskrop het. Ons is nét betyds om te sien hoedat Oom Fred, Ma se broer, 'n lekker vet “Sjêd” uit die water trek. Daar is al 'n vuurtjie wat gesellig brand en die vis is skaars uit die water of hy braai in botter in 'n pan op die vuur. Ons eet ons vingers af.

Ek en Fanie vertrek weer op nóg 'n ontdekkingstog. Die sandduin, of dalk moet jy dit eerder 'n sandvlakte tussen ons kampplek en die see is ontsaglik groot. Dit lê besaai met boomstompe wat deur die jare met vloede hier afgespoel het. Sommige van hulle is reuse bome, geraamtes van bosreuse, nou witgebleik deur die genadelose Mosambiekson. Ons klouter oor elke boomstomp en ondersoek elke interessante ding totdat die son laag oor die digte oerwoud anderkant die rivier sak. Ons moet haastig na die kampplek hardloop want ons wil ons darem nie deur die donker laat vang nie, veral nie op hierdie verlate plek nie.

Ons word gestuur om 'n klomp hout bymekaar te maak vir die nag want ons vuur moet heelnag brand sodat die manne genoeg lig kan hê wanneer hulle hengel. Skaars is die vuur aan die gang, of die nag trek sy donker kombers oor ons toe.

Na aandete gaan lê ek en Fanie plat op ons rüe op die warm, sagte sand en verwonder ons aan die miljoene sterre. "Kyk, daar's die aandster!"

"En daar is die Suiderkruis!"

Ons verwonder ons aan 'n verskietende ster wat vir 'n sekonde of twee deur die lugruim klief. "Ek wonder waar gaan hy die aarde tref?" lug ons amper gelyktydig ons gedagtes.

"Sê nou net hy val hier iewers in die oerwoud......"

Die vuur brand lustig en die vlamme lek warm en gesellig, hoog in die naglug in. 'n Bleek spookkrap hardloop uit die donker oor die sand, reguit na die vuur toe. Soos 'n wafferse Kamakazivegter hardloop hy sonder om 'n oog te knip reg in die vuur in. Binne sekondes is hy dood. Vol afgryse staar ek na die krap wat hier in óns vuur kom selfmoord pleeg het. Ons sit nog en wonder oor hierdie makabere gebeure en 'n tweede spookkrap doen presies dieselfde. Nou sien ek en Fanie dit as ons dure plig om die selfmoordkrappe van die vuur af weg te keer. Talle krappe word gered en ons is baie trots op ons heldedaad. Die grootmense is nie beïndruk nie want in die proses skop ons wolke sand op.

Dit was 'n lang dag propvol opwinding en dit begin nou sy tol eis. Ons twee is gereed vir die kooi. Die ou manne kry natuurlik nou eers behoorlik lewe en die vislyne is in die water, want die gróót visse byt mos snags.

Ook nie lank nie, of ek skrik my skoon helder wakker as Pa 'n harde skree gee. Alle aandag is skielik op hom as hy spook met 'n reuse ding aan sy lyn. Verwoed spartel en stoei Pa met die vis en almal gee raad. Opgewonde hardloop ek en Fanie om deel van die opwinding te wees.

Skielik is daar net 'n klapgeluid en Pa steier terug. Sy lyn het morsaf gebreek. Sy teleurstelling is baie groot. Terwyl hy besig is om 'n nuwe hoek en sinker aan te sit, skree Oom Fred. Nou is dit weer sý beurt om met iets baie groot daar in die pikswart dieptes van die rivier te spook. Weereens beland hy plat op sy stêrre as die ding sy lyn breek. 

Die manne is oorbluf. Hoe kan jou lyn dan net afbreek? Daardie goed in die rivier moet baie skerp tande hê. Hulle verander hulle strategie en sit langer draadstroppe aan om te keer dat hulle lyne afgebyt word. Dis puur verniet. Heelnag lank gaan dit so aan en hulle verloor die een lyn na die ander sonder om iets so groot soos 'n sardientjie te vang.

Intussen het ek en Fanie besluit om maar te gaan inkruip. Slaapplek is 'n holte in die sand sodat die wind jou nie te veel karnuffel nie. Twee komberse, een om op te lê en een om jou toe te maak. Nie soseer vir die koue nie, maar om die muskiete en die krappe van jou lyf af te hou. Die ongepoetste goed gee nie om waar hulle trap en hardloop nie.

Net voordat ek insluimer, hoor ek dit: die aller-aakligste, spookagtige gil wat die naglug deurklief. Dit klink kompleet net 'n babatjie wat verskriklik huil, eintlik skreeu.

"Wat was dit?" vra Fanie verskrik.

"Dit kom daar uit die oerwoud uit. Ek dink dit moet iets wees wat deur 'n Swartluiperd gevang is, dalk 'n gorilla of iets."

Dan weerklink die gille weer, en ek raak yskoud.

Die grootmense weet ook nie wat dit is nie. Niemand het nog ooit só 'n aaklige geluid gehoor nie. Eers baie jare later moes ek uitvind aan wie hierdie skrikaanjaende stem behoort: niemand anders as die skattigste ou wollerige Bosnagapie nie.

Skaars het ons aan die slaap geraak of die son sê: "Goeie môre!" Deur die blare strompel ek uit my gat. Ek kyk na Oupa waar hy sukkel-sukkel om op een elmboog te probeer orent kom. Sy stoppelbaard is lank en hy lyk asof hy deur die oorlog was. Ek bars uit van die lag. Só het ek Oupa nog nooit gesien nie. Hy is gewoond daaraan om elke aand vroeg in die kooi te wees en weer voor die hoenders op te staan. Hierdie deurnag visvangery het hom totaal ontwrig. Oupa is nie beïndruk dat ek vir hom lag nie.

Nog 'n dag propvol avontuur volg en 'n nag van frustrasie vir die manne, en krappe jag vir ons twee. Daar was darem een stukkie groot opwinding toe Oom Fred wéér een van daardie groot "seemonsters" aan die lyn kry en die lyn wonder bo wonder nie afbreek nie. Na 'n halfuur se spook met die vis is daar skielik 'n kookpot in die rivier waar die vis moes wees. Skielik is die vis net weg van die lyn af. 

Oom Fred katrol in. "Daar is tóg nog iets aan die lyn!" sê hy. Vol afwagting staar ons in die water in terwyl hy die ding inkatrol. Ek snak na my asem as sy hoek die kant bereik. In die vlak water lê net die kop van 'n reuse vis. Reg agter die kiewe is hy afgebyt asof met 'n mes afgesny. Ek ril.

"Sjoe, maar dit moes 'n groot vis gewees het!"

"Ja, maar dink net hoe groot die monster moes wees wat hom met een enkele hap middeldeur gebyt het!" Pa aanskou die viskop grootoog en met baie agting. 

"Ja, nou besef ek eers waarmee ons heelnag te doene gehad het. Ek is nou maar bly dat ons nie een van daardie gedrogte uitgetrek het nie!"

Laatmiddag, nét voor sononder daag ons vervoer op om ons terug te neem na ons Landrover. Dit begin al donker word wanneer ons rvierop geroei word. Die rivier verander in 'n sprokieswêreld. Elke keer as die roeispaan in die water gedruk word, gloei die water in 'n helder blou-wit fosfor lig. Ons vergaap ons aan die skouspel. Hoe donkerder dit word, hoe helderder gloei die water rondom die roeispane en die boeg van die boot soos dit deur die water klief.

Uit die donker woud klink die aaklige, spookagtige gille van die nagapies en dit stuur koue rillings langs my ruggraat af. Skielik dink ek ook aan die verskriklike riviermonsters hier rondom ons. Die rit kan net nie gou genoeg tot 'n einde kom nie.

Wanneer die flou lampliggie van die kaptein se kaai uiteindelik verskyn, slaak ek 'n reuse sug van verligting. Ons is uiteindelik veilig tuis.

 


Tant’ Ann vat ‘n Man

Oopmond sit ek haar en dophou. Oupa se sussie, Tant Ann. Sy het vir ons kom kuier op ons plaas by Waterval Boven en sy kom al die pad van Rhodesië af. Ek hang aan die gryse ou tannie wat terloops nog sommer baie hups is vir haar ouderdom, se lippe as sy die storie vertel van hoe sy vir Oom Bill gekry het.

“Ons het op Machadodorp ontmoet,” vertel sy, “Hy was ‘n baie aantreklike man en ek was sommer dadelik smoorverlief op hom. Die enigste probleem was dat hy ‘n landmeter was en hy het in Zoeloeland gewerk. Hy het plase opgemeet diep in die gramadoelas. Ons het mekaar skaars leer ken, toe is hy weer terug Zoeloeland toe en vir die volgende paar jaar het ek hom nooit weer gesien nie. Die enigste manier waarop ons kon gesels was deur briewe te skryf.”

Tant Ann bly vir ‘n rukkie stil - ‘n baie seldsame ding, want sy het altyd aanmekaar gebabbel. Haar gedagtes dwaal vêr, baie vêr terug en ‘n glimlaggie speel om die geplooide mondhoeke as sy die soete herinneringe van haar jongmeisiedae oproep. Sy was maar altyd ‘n bietjie van ‘n rabbedoe. Een met ‘n lekker stoute sin vir humor. Soos die slag toe daar Nagmaal gehou is op Machadodorp. Die ou dorpie was maar baie klein maar met Nagmaal het boere van heinde en verre gekom en dan sommer tent opgeslaan rondom die kerk. Daar is gekatkiseer en getrou en kerk gehou en nóg kerkgehou. Daar was ‘n voorbereidingsdiens en ‘n nabetragtingsdiens en ‘n dankdiens en dan was daar natuurlik nog die éintlike Nagmaalsdiens óók. Vir die kinders was al hierdie baie kerkhou darem net een te veel, en hulle is toegelaat om maar hulle eie ding te doen solank hulle nie die grootmense pla nie. Vir die volgende paar maande sal hulle (dis nou die grootmense) gladnie weer die geleentheid kry om by ‘n kerk uit te kom nie.

Nou-ja, dis juis hierdie eie-ding-doenery wat soms gróót moeilikheid veroorsaak het. Sy wat Ann is, was natuurlik gereeld die voorbok. Soos die keer toe die kinders ‘n spieël in die hande gekry het. “Dink jy die spieël kan die son dwarsdeur ‘n kerkvenster flits?” wonder een van die kinders nadat hulle al ligkolle teen alles om hulle geblits het. 

“Natuurlik!” sê Ann. 

“Aag, ek weet nie so mooi nie”, twyfel Ella. 

“Die Bothatjies weet ôk niks in die lewe nie”, dink Ann vies: “Gee hier!” en Ann gryp sommer die spieël. “Ek sal julle wys!” Sy korrel mooi ...... en blits vir Dominee netjies in die oë daar waar hy op die kansel staan. “Oeps!” snak Ann na haar asem. Dis nie hééltemal wat sy beplan het nie. Kinders spaander verskrik in alle rigtings as die kerkdeur oopvlieg en ‘n woedende koster met bloedrooi gesig en gebalde vuis uitgestorm kom.

Daardie aand is Ann se boudjies bloedrooi geslaan. Pa was maar ‘n befoeterde ou Skot en as sy glasoog jou eers so skeef-skeef, gevoelloos-koud aangekyk het, dan weet jy al sommer: hier’s gróót moeilikheid. 

Ja, Pa het daardie glasoog van hom totaal misbruik. Hy was ‘n ploegbaas op die spoorweë. Dis nou die ou wat moes toesien dat die spanne arbeiders op die spoorlyn hulle werk doen. Wanneer hy ‘n draai moes loop, het Pa sy glasoog uitgehaal terwyl sy werkers hom met vrees en bewing dophou en dan het hy die grillerige ding met ‘n dramatiese gebaar op ‘n paal neergesit waar die oog almal kon “sien”. Dan kon hy maar loop waar hy wou loop, die werk word met oorgawe gedoen.

Maar terug by die nagmaal: Wie was dit nou weer? Aag dit was die een of ander niggie wat in die tent lê en slaap het en sy het gesnork, so helder oordag. Dit was natúúrlik weer Ann wat suutjies die tent ingesluip het terwyl haar maters hulle nekke breek om deur die tentopening te kon sien wat sy aanvang. Sy het ‘n kers opgesteek en bokant die slapende meisie gehou. Haar hele lyf het geruk soos sy geluidloos lag toe die eerste druppels kersvet in daardie oopgesperde mond drup en waaruit die onaardse geluide te voorskyn kom.

Toe was die duiwel natuurlik alweer los.

“Tant’ Ann....?” sy word terug geruk na die werklikheid as ‘n vraende stemmetjie haar aanpor om tóg die storie van haar troue te vertel.

Bill.... Bill Landman.... wat ‘n aantreklike man was hy nie. Dit was op Machadodorp waar hulle ontmoet het. Hy het by familie kom kuier en toe sy hom sien, wéét sy - hierdie is haar trouman. Hy het op ’n brullende motorfiets gery, een met ’n “saaidkaar” en sy kon in hierdie “wiegie” wat langs die motorfiets hang en op een wieletjie balanseer, saamry as hy die stof en klippe van Machadodorp se stowwerige grondpaadjies met ’n oorverdowende lawaai laat spat. Die romanse was stomend maar dit was van bitter korte duur want skaars ‘n week later moes hy weer terug na Zoeloeland. Bill was ‘n landmeter en hy moes plase opmeet in die ongetemde woude van St. Lucia. Die afskeid was bitter swaar maar Bill het belowe dat hy sou skryf. Sy het hom lank agterna gekyk terwyl sy brullende ysterperd oor die horison verdwyn het in die rigting van Ermelo. Die stofwolk het lank in die lug bly hang. Ann het op ‘n wolk gesweef, haar kop propvol muisneste.

Skaars was Bill op die pad, toe begin Ann haar eerste brief skryf: “My liefste, liefste Bill.......”

Die briefwisseling het lank aangehou en met elke brief raak die verlange groter en groter totdat Ann dit na twee jaar net eenvoudig nie meer kan hou nie. “Kom ons trou!” skryf sy vir hom en die brief word gepos na Matubatuba. Eenmaal ‘n week ry hy daarheen om sy pos te kry. Hy werk toe in die St Lucia omgewing, diep in die bosse. Bill laat nie op hom wag nie en as hy die brief lees en Ann se hartstog daarin sien, antwoord hy sommer dadelik nog voordat hy terug ry die wildernis in: “Ja, duisendmaal ja. Ons trou oor ‘n maand!” en hy gooi die brief in die pos.

Ann was in ekstase toe die brief haar uiteindelik bereik. “Sarah, ek gaan trou!” babbel sy uit haar vel uit van opgewondenheid, “Sarah, my sussie, Bill het Ja gesê en ons gaan trou, sommer oor ‘n maand al!” 

Sarah is eers baie skepties: “Maar jy ken die man dan skaars! Hy was maar net ‘n week lank hier gewees! Dink jy dat jy die regte ding doen jong?” Ann laat haar nie afsit nie. Nou begin die groot regmaak. ‘n Maand ...... ‘n MAAND. Dis ál. Daar is soveel om te doen. 

“Sarah, my ou sussie, sal jy my help .... asseblieftog?”, soebat sy.” Ek wil nie alleen gaan nie. Sal jy saam met my ry Durban toe?” 

“Ek dog jy wil gaan trou en nou wil jy Durban toe neuk! Hoe verstaan ek jou dan nou?” Sarah is sommer op die plek vererg.

“Maar het ek jou dan nie gesê nie? Ek en Bill gaan in Durban trou!”

“O, hoe romanties..... Ann Parsons, jy is stapelgek! Maar nou-ja, so ken ek jou mos al jou hele lewe lank!”

‘n Paar weke later klim die blosende bruidjie en haar suster op die trein op Machadodorp se stasie. Almal is daar om hulle af te sien en vir oulaas raad te gee en te sê dat hulle tóg maar versigtig moet wees. Ann bewe van opgewondenheid. Hulle tasse word deur die venster aangegee en Sarah moet op die groen leerbank klouter om hulle op die rak te kry. 

“Prrrt!” blaas die kondukteur uiteindelik dáár agter van die kondukteurswa af op sy fluitjie en met ’n blikkerige stem skree hy: “All aboard!”  ’n Spierwit pluim stoom pyl die lug in as die drywer die fluit se tou trek.  Rookpaddastoele borrel die koue hoëveld lug in terwyl die kragtige lokomotief sis en wit bolle stoom by die silinders uitblaas, en dan stadig en statig gly-gly al krakende en kreunende op die gladde spoor in beweging kom. Die swetende stoker gooi grawevol steenkole in die vurige keelgat van die lokomotief terwyl die drywer halflyf by die “venster” uithang om mooi te kan sien, verby die kolos se lang, blink-swart stoomketel.

Stadig kronkel die reuse duisendpoot om die draai die ysige Hoëveld se grasvelde in. Carolina is die eerste stasie waar daar aangedoen word. Voor Carolina in sig is, word daar ‘n honderd keer gestop by elke klein sylyn, dikwels net om ‘n paar roomkanne op te laai. Die “Melktrein”, is hierdie trein gedoop omdat hy letterlik vir elke emmer melk langs die pad stop. Dit voel soos ‘n ewigheid voor Carolina ingestoom word. Daarna kom Breyten en uiteindelik Ermelo met ‘n duisend en een klein stasietjies tussenin. ‘n Volle dag later kom die trein eers in Piet Retief aan waar hy vir ‘n halwe dag oorstaan om eers ‘n aansluiting te kry met ‘n trein van Pretoria af.

Die ure op vervelige ou Piet Retief sleep harmansdrup-stadig verby. “Wanneer ry ons dan?.”

“Sarah, jy weet, ek en jy het darem al saam ‘n sak sout opgevreet!”

“Nou wat laat jou dit sê, ou Sussie?”

“Onthou jy nog die gemors met die hoenderderms?”

Die twee meisies begin onbedaarlik te giggel. Ja, dit was omtrént ‘n gemors. Daar is hoender geslag en die twee besluit dat hulle iemand ‘n poets gaan bak. Die kop, pote, vere en derms sit hulle in ‘n skoendoos en hulle draai dit netjies toe in bruinpapier. Daar kom ‘n strikkie om, net vir die mooigeit en hulle loop ‘n entjie straataf waar hulle die pakkie op ‘n baie strategiese plek op die sypaadjie neersit. 

Hulle kruip weg om te sien wie die pakkie gaan kry. Die ou tannie wat dit gaan optel se gesig wanneer sy die pakkie oopmaak....... Hulle bars sommer uit van die lag by die blote gedagte daaraan. En hulle wag.

Toe gebeur die ding wat hulle nooit op gereken het nie: Dominee kom die straat afgestap, statig, soos dit hom betaam. “Ann, ons is in die moeilikheid!” wil Sarah nog sê maar dis klaar te laat. Dominee stop by die pakkie, kyk links en regs om te sien of niemand hom raaksien nie en toe tel hy die pakkie op, sit dit onder sy arm en loop pastorie toe. 

“Sê nou hy vind uit dis ons?” hyg Sarah, spierwit geskrik. G’n haan het ooit daarna gekraai nie. Dominee kon mos nou nie gaan staan en afkondig dat iemand vir hom ‘n pakkie hoenderderms gelos het om op te tel nie. 

“O, ek wens so ek kon daardie dominee se gesig sien toe hy die pakkie oopmaak.” lag Ann.

 Skielik ruk die trein as ‘n lokomotief hardhandig teen die stilstaande waens stamp. “Ons beweeg! Uiteindelik!” Maar hulle blydskap is van korte duur: Die waens word gerangeer. Eers diékant toe, dan dááikant toe. Dan staan dit weer. Sielsdodend.

Uiteindelik fluit die lokomotief ‘n lang, uitgerekte fluit en al rukkende kom die trein in beweging. “Durban, hier kom ons!”

Maar helaas: Ann se blydskap is van korte duur. Slegs ‘n paar ure later, as hulle op Ladysmith se stasie staan, moet hulle verneem dat daar ‘n ou probleempie is. “Die Kliprivier is in vloed!” word hulle ingelig. Die rivier vloei so sterk dat die treinbrug in gevaar staan om weg te spoel. Maar kyk, as daar nou ‘n nasie is wat kén van improviseer, dan is dit Spoorwegmanne. Die plaaslike ingenieur werk uit dat as daar nou ‘n groot gewig op die staalbrug staan, dan sal dit keer dat die geweld van die water hom meesleur. Vinnig-vinnig word ‘n klompie swaargelaaide steenkooltrokke opgekommandeer en versigtig tot op die brug gestoot. “Gaan hy dit maak?” wonder almal terwyl hulle met ingehoue asems toekyk hoedat die trokke op slakkepas oor die bewende brug beweeg. Wanneer die eerste trok die oorkantste oewer bereik, gaan daar ‘n groot sug op, ‘n sug van verligting. 

Vir twee volle dae staan die trein op die brug geparkeer terwyl die woedende kliprivier teen die pilare van die brug hamer met al sy geweld. En as hy sien dat hy dit nie kan omstoot nie, verskuif hy sy woede na die dorp. Groot dele van Ladysmith is onder water.

Ann is in trane: “Sarah, dink jy Bill gaan nog vir my wag? Dalk dink hy ek het koue voete gekry.”  

“Toemaar ou Sus, alles sal regkom, jy sal sien....... En jy sal hierdie lang wag ook oorleef. As jy ‘n koeël uit ‘n jaggeweer kan oorleef, sal jy hierdie ou obstiekeltjie oorleef.”

Ja, Ann was maar ‘n wilde entjie mens. Toe die manne eendag besluit om te gaan jag in die Laeveld, wou sy opsluit saam. Sy was maar ‘n jong meisie en die wêreld was woes en wild nie lank na die Boere Oorlog nie. Uiteindelik het sy haar sin gekry en sy is saam op die ossewa waarmee hulle die jagveld in is. Vanaf Machadodorp was dit dae en dae se ry om in die Laeveld te kom. Sy sleep sussie Sarah saam! Opwinding het in die are van die jong Ann gebruis en uiteindelik het hulle kamp opgeslaan in die wildernis.

Een aand sit hulle na ‘n harde dag se jag langs die kampvuur. Een van die manne tel sy geweer op om dit skoon te maak, gereed vir die volgende dag se jag. Toe doen hy die ding waarteen alle jagters gewaarsku word: Hy maak nie seker dat die geweer veilig is nie. Die volgende oomblik gaan daar ‘n skoot af. Die loodkoeël tref ‘n stuk yster ontplof en skram weg en Ann word in die bobeen deur hierdie stuk warrelende lood getref . 

Skielik is alles in rep en roer. Ann se been bloei verskriklik - die koeël het feitlik al die vleis van haar bobeen weggeblaas en hier sit hulle dae weg van enige beskawing. Die vroumense probeer die gapende wond so goed moontlik verbind maar dit lyk maar baie sleg: Sy het professionele hulp dringend nodig. Die manne sit koppe bymekaar: “Ons moet haar by die hospitaal kry”, stem almal saam, “As ons net eers by die spoorlyn kan uitkom kan ons haar met ‘n trein tot by die hospitaal kry.”

Ann word op die ossewa gelaai en al stampende en swaaiende ploeg hulle deur die onherbergsame bosse met hulle gepynigde passassier wat enige oomblik die emmer kan skop. Vrees om te sterf en ‘n verterende pyn dryf Ann byna tot raserny. Dan doen sy die byna ondenkbare: “Sarah, my sussie, sing vir my asseblief! Sing vir my ‘Nader my God, by U.’” En Sarah sing. As die lied klaar is, het Ann alweer lankal die volgende versoek gereed. Naderhand sing almal so deur die snikke en trane deur saam. “Dis darem ‘n treurige spul die!” besluit Ann en sy begin saam sing, maar vrolik en opgeruimd. Hoe harder die ander lot tjank, hoe vroliker sing Ann. Uiteindelik word dit duidelik: Dis nie Ann wat al die angs beleef nie maar haar familie saam met haar. Selfs in haar prille jeug was sy nooit bang vir die dood nie. 

Uiteindelik, na ‘n reis wat soos ‘n ewigheid gevoel het, kom hulle by die treinspoor aan. By die naaste sylyn word die boodskap van die nood waarin hulle verkeer gestuur en ‘n spesiale trein word vir Ann gereël. Dit was ‘n groot sug van verligting wat almal slaak as die hospitaaltjie in sig kom. Dan kom die verpleegster se ontstellende woorde: “Jammer, hiér kan ons niks vir haar doen nie. Ons hospitaaltjie is nie vir sulke wonde ingerig nie. Sy sal moet Barberton toe.”

‘n Tweede spesiale trein word vir Ann gereël. Al singende stoom hulle voort na die historiese myndorp. Ann oorleef die onluk. Sy oorleef hom sommer báie goed.

Vir twee lang, uitgerekte, senutergende, sielsdodende, vervelige dae, tot oorlopens toe vol van onsekerheid staan die trein op Ladysmith se deurdrenkte stasie en wag dat die vloedwater moet sak. In die trein sit twee baie bedremmelde meisies in angs en verslaenheid die tyd en omwens. Dit is dus nie ‘n verrassing as Ann ‘n lang uitgerekte gil van opgewondenheid gee as die aankondiging kom dat die brug veilig is en dat die trein gaan vertrek. “Bill, Bill, Bill! O Bill, Bill, Bill, jy is die liefling van my hart!” sing Ann, uit haar vel uit van vreugde en Sarah druk haar kop onder ‘n kombers in want almal gaap hulle aan. 

“Ann, sjarrap!” Maar Ann sing!

Dit was ‘n lang, uitmergelende rit maar uiteindelik stoom hulle Durban stasie binne. Vol verwagting lê Ann halflyf by die venster uit. Bill sal mos op die stasie vir haar wag.  Die breë, opgewonde glimlag wat speels haar gesig versier, verdwyn stadig en maak plek vir ‘n suur frons. “Hy het van my vergeet, Sarah, Bill is nie hier nie!”

“Onthou jy ooit nog hoe Bill lyk, ou Sussie? Jy weet, jy het hom baie lanklaas gesien!”

“Aag, hy’s lank en bruingebrand en sterk en romanties.... Dis al’s die simpel trein se skuld! As ons nie twee dae laat gekom het nie......”

Bill daag nie op nie.

Met bultende tasse hyg twee moedelose meisies die lang ent na die strandfront waar hulle hotelletjie is. Dis vêr. Dis warm. Die tasse is loodswaar. Die humeure loop hoog.

Maar elke pad het sy einde en die twee susters se pad stop voor die hotel se stoep waar ‘n portier hulle las oorneem en hulle na hulle kamer vergesel. “Home, sweet home”, sing Ann, lankal alweer vergeet van hoe kwaad sy vir Bill is dat hy haar nie op die stasie kom haal het nie. Die ou kamertjie is beknop maar daar is darem nie weeluise nie. Haastig pak Ann uit. “Roer jou, Sarah, Bill gaan nou-nou hier wees en ek wil hom nie mis nie!”  

Sarah word saamgesleep na die hotel se stoep al het sy nog nie eers halfpad klaar uitgepak nie. Vol afwagting gaan sit hulle en staar die straat af. ‘n aantreklike man kom aangestap. “Dis Bill daardie!” Ann wip op en af van opgewondenheid. 

“Nee man, Hy lyk nie so nie!” Die man stap verby sonder om te wys dat hy hulle hoegenaamd herken.

“Aag orraait Sarah, ek moet bieg dat ek gladnie meer kan onthou hoe hy lyk nie!” Dis ‘n droewige situasie. Strepe enkellopende, lang, bruingebrande, sterk, romantiese mans kom verbygestap en oor elke derde een word bespiegel of hy nie dalk Bill kan wees nie. Nie een van hulle kyk eers in hulle rigting nie.

“Ann, ons is in Durban!” 

“Ja, en...?”

“Durban het ‘n see en ‘n strand!”

“Wat is jou punt ou Sussie?”

“Hier sit ons ‘n man en soek en ons was nog nie eers op die strand nie! Komaan! Kry lewe!”

Half onwillig word Ann saamgesleep strand toe en weldra is hulle rokke sopnat. Uitbundig hardloop hulle en geniet die wonder van die groot water. Bill is vir die oomblik vergete. Dit is eers as die vol maan oor die see opkom, dat hulle terugstap hotel toe, doodmoeg en hare vol sand. Daardie nag huil Ann haarself aan die slaap terwyl Sarah moet troos. “Hy sal kom, my sussie, jy sal sien, hy sál kom!”

‘n Nuwe dag bring nuwe verwagtings en die twee susters sluk haastig hulle ontbyt af om op die stoep te kom, vanwaar hulle kan kyk na al die manne wat verbyloop. Een van hulle móét Bill Landman wees. En so sit hulle uur na uur. Bill daag steeds nie op nie. Die dag sleep traag verby. So ook die dag daarna en die volgende een én die volgende een.

“Ann, ek wil nie jou borreltjie bars nie”, sy kan sien dat haar liewe sussie nou op moedverloor se vlakte sit, “Ann, dis nou al ‘n volle week wat ons hier sit. Bill sal nie meer kom nie en die tyd het gekom dat ek moet huistoe.”

Skielik spring Ann op: “Sarah, ek gaan hom soek!”

“Ann, jy’s mal! Waar dink jy gaan jy nou vir Bill loop uitkrap? Jy weet nie eers waar hy bly nie!”

Maar Ann het besluit: Vir Bill Landman gaan sy soek totdat sy hom kry. “Jy kan maar terug huistoe gaan Sarah, Bill is by St. Lucia en ek gaan hom daar kry! Hy’t gesê hy trou met my en trou met my sál hy!”

En so hinkepink die twee meisies die volgende dag met hulle swaar vrag tasse terug stasie toe, Sarah op pad terug na Machadodorp, en Ann? Wel, waar die trein haar heen kan vat.

“’n Kaartjie na St. Lucia”, verduidelik sy vir die man in die klein venstertjie. “Nee Juffie,  daar is nie ‘n trein suintoe nie.”

“Nou maar hoe kom ek dan daar Oom?” huil sy.

“Daar is ‘n trein tot op Matubatuba, maar daar is ‘n klein probleempie,” verduidelik hy. “Die treinbrug oor die Umfolozi het weggespoel en nou kan die trein nie meer tot by Matuba kom nie.”

Ann is platgeslaan. Skielik gaan daar vir haar ‘n lig op. “Dís hoekom Bill nie gekom het nie!” jubel sy. “Bill het nie vergeet nie. Hy kon nie oor die rivier nie! Arme Bill! En al die tyd beskuldig ek hom dat hy van my vergeet het!”

Ann besluit: Buig of bars, sy gaan na Bill toe. Hoe meer die kaartjiesman vir haar probeer verduidelik dat g’n mens oor daardie rivier sal kom nie, hoe meer vasberade is sy dat sy ‘n manier sal kry. Uit pure moedeloosheid verkoop hy aan haar ‘n kaartjie tot by Umfolozi, ‘n klein gehuggie net deuskant die rivier.

Die daglange rit vlieg verby terwyl Ann vrolik sing. Waar die trein sy finale stop maak, klim sy af en sleep haar swaar tas in die rigting van die rivier. Wat sy daar aantref, slaan haar asem skoon weg. ‘n Woedende, tierende massa modderbruin water beur ‘n breë baan deur die vlakte. Waar daar eenmaal ‘n treinbrug was, hang die spore soos twee slap riete oor die afgrond, skaars ‘n meter bo die kolkende verskrikking. Moedeloos gaan sit sy op haar tas. Rou snikke skeur deur haar liggaam. “Hoe gaan ek óóit daar anderkant kom?” kerm sy.

Moedverlore los sy haar tas net daar langs die rivier en begin loop. Waarheen? Aag sommer net êrens heen, maak tog nie saak nie.

Dan sien sy dit: ‘n Roeibootjie. Skrikwekkend naby die omgesukkelde rivier staan ‘n klein huisie en voor die huisie die antwoord op al haar probleme is die roeibootjie. Sy hardloop nader en tref ‘n ou omie aan waar hy staan en werskaf. 

“Is dit Oom se bootjie?” wil sy opgewonde weet.

“Ja?” Hy sien sommer hier kom gróót moeilikheid. 

“Asseblief Oom, roei my na oorkant toe! Asseblief?”

“Jy’s seker mal, meisiekind!” Hy is sommer dadelik vererg. Hoe kan enigeen van hom verwag om deur daardie malende massa te roei. Dis moeilikheid soek. Dis jou dóód soek. “Nee! Nee! Nee!” Al soebat sy ook hóé mooi, hy sal baie beslis nie kopgee nie.

Dan doen sy wat ‘n vrou die héél beste kan doen: Sy huil. Snot en trane. Sy vertel vir hom van Bill en hoe lief sy hom het. Ook van die verskriklike rit Durban toe en die aaklige week toe Bill nie opdaag nie. 

Die omie se hart vermurwe. “Ek gaan seker nog bitter spyt wees hieroor!” brom hy. “Toe, bring jou tas!”

Al huppelende hardloop Ann so vinnig as wat haar Parsons beentjies haar kan dra. Sy gryp die tas en swaai hom soos ‘n woer-woer rondom haar van pure uitgelatenheid. Trane van blydskap rol oor haar wange “Bill, my liefling, ek kom!”

Skaars is die bootjie van die wal af weg of Ann voel met ‘n wild-kloppende hart hoe die stroom hulle begin meesleur. “Hier ko’ móéilikheid!” kerm die ou omie. Hy vat die spane vas en beur met elke greintjie krag in hom. Die bootjie skommel wild oor die modderbranders en Ann spat sopnat. “Kan ek help....?” wil sy nog vra maar sy kry ‘n kyk wat haar laat besluit om liewer net te bid. 

“Ons gaan see toe!” prewel die omie desperaat en Ann bid soos nog nooit tevore nie. Dit voel of hulle net nie wegkom van die wal af nie maar die bootjie spoed met verbysterende vaart stroomaf. “Die haaie gaan ons opvreet!” skiet dit deur haar verstand. “Wat het my tog besiel....?”

As sy haar oë oopmaak, sien sy dat hulle al verby die middel van die stroom is. “Ons vorder goed, nê Oom?” probeer sy hom moed inpraat maar al antwoord wat sy kry is ‘n verontwaardigde snork.

Ann het ‘n konsentrasiekamp in die Boere-oorlog oorleef en sy het ’n jag-ongeluk oorleef waar feitlik haar hele bobeen weggeskiet is. Waarom sou sy dan nie ‘n ou riviertjie in vloed oorleef nie? Sy en die baie bedremmelde, stokflou omie haal na ‘n gespook om lewe en dood die oorkantste wal. “Nooit, ooit solank ek lewe laat ek my weer deur ‘n meisikind ompraat nie!” prewel hy voordat hy uitgeput op die grond neerplof.

Met haar swaar tas in die hand hyg sy die laaste paar kilometer na Matubatuba.  “Weet jy dalk waar ek vir Bill Landman kan kry?” vra sy oral rond. 

“O, dis mos die landmeter!” skud iemand meewarig die kop. “Ja, hy is terug St. Lucia toe. Het hier gestaan en ronddrentel soos ‘n verdwaalde miskruier. Die kêrel het op trou gestaan en toe spoel die brug weg en hy kon nie oor nie. Sjym! Hy het vir dae lank hier op en af geloop....”

“Maar waar kry ek hom?” Ann is ongeduldig. “Hoe kry ek hom in die hande? Ek is die meisie met wie hy sou trou!”

“Dis half moeilik”, verduidelk die kêrel, “Sien, hy meet plase en goed op in die gramadoelas. Vandag is hy hier, môre dáár. Hy bly glo in ‘n klein pondokkie iewers in die bos.”

Ann kry ‘n geleentheid in ‘n ou flenter vragmotor tot dáár waar hulle beduie het Bill se pondokkie moet wees. Daar kry sy hom Die man van haar drome met Harley Davidson en al. Die ontmoeting is soos in ‘n sprokie. Trane van blydskap en verligting; ‘n omhelsig wat sê: “Ek sal jou nooit, ooit laat gaan nie.”

Daardie aand slaap Bill buite want sy pondokkie het net een klein vertrekkie. Die volgende dag ry die tweetjies op Bill se Harley en Ann natuurlik is die “saaidkaar” na die plaaslike sendeling. Nét daar en dan trou hy hulle in die klein sendingkerkie met twee van sy Zoeloe-gemeentelede as getuies. Bill leen die sendeling se ring sodat daar darem ‘n trouring kan wees vir die okkasie.

“In hierdie pondokkie kan ons nie bly nie.” Sê Bill vir sy bruidjie toe hy haar oor die drumpel dra. “Een van die plaasboere hier naby het ‘n huisie wat ons kan huur - nie baie grênd nie maar dis darem beter as niks.”

So het die huweliksbootjie vir Oom Bill en Tannie Ann Landman begin. Dit was ‘n rowwe huweliksbootjie en die eerste jaar het hulle in die plaasboer se huisie gebly. ‘n Houthuisie op pale met varke wat onder die huis se vloer geslaap het en hulle snags wakker gehou het. 

“Tan't Ann, maar hoe het Tannie dan in Rhodesië beland?” Nou is ek baie nuuskierig.

“Louis, Oom Bill het 'n aanstelling gekry om in Noord Rhodesië ‘n hele lengte- en breedtegraad te gaan opmeet en in plase te verdeel. Dit was in een van die mees afgeleë gebiede diep is die bosse. Ons is hier van St Lucia af weg op ons Harley Davidson, en so het ons al die pad tot in Noord Rhodesië gery. Daar is ons dogtertjie, Vilna gebore. Daar was nêrens eers 'n skool vir haar nie. Ek het haar maar self geleer.”

'n Traan loop stadig teen Tannie Anne se wang af. Ek kyk haar vraend aan: “Waarom huil tannie?” wil ek besorg weet.  

“Daar in die bos het Oom Bill eendag net siek geword en is dood. Ons het hom sommer in 'n kombers toegedraai en onder 'n doringboom begrawe.”

So propvol avontuur soos Oom Bill en Tan't Ann se huwelik begin het, so het dit geëindig.

Ek kry 'n knop in my keel en die trane wil-wil my oorweldig. Hierdie storie sal ek nooit óóit vergeet nie.

 

 

 

 

 


Wapenmokkelaars

So breek die tyd weer aan vir nóg 'n avontuur in die idilliese Mosambiek. Elke keer wat ons na die land van die Portugese gaan, is daar iewers 'n opwindende kinkel in ons besoek. Hierdie slag is dit 'n geskenk, oftewel twee geskenke wat ons op twee verskillende plekke moet gaan aflaai. Die eerste een is maklik of ten minste klink dit maklik, want iemand vra vir Pa om vir sy vriend 'n pakkie jagpatrone te gaan afgee in Resane Garçia net oorkant die grens. Terselfdertyd vra Tar, 'n Indiër handelaar vir Pa om 'n geskenk te gaan afgee by 'n plaasboer naby Inhambane. 

Teen sonop staan ons voor die grenspos by Komatipoort en wag dat die hek moet oopmaak. "Koos, wat gaan jy vir hulle sê oor die patrone?" wil Ma bekommerd weet. Ek en Fanie hoor die gesprek en sommer dadelik is ons ook bekommerd. Om patrone te smokkel is mos gróót moeilikheid.

"Ek gaan niks sê nie. Die patrone is onder die sitplek weggesteek."

"Jong, ons soek vir gróót moeilikheid! As hulle uitvind, gaan hulle ons toesluit!"

Nou is ons éérs bekommerd.

Uiteindelik begin die lang ry motors stadig beweeg. Die hek is oop. My maag gee 'n snaakse draai. Een-vir-een beweeg die motors iewers daar ver voor deur die grenspos. Wanneer ons nader kom, sien ek hoedat hulle hier en daar 'n motor deursoek. Elke dingetjie word uitgepak totdat daar 'n groot hoop bagasie langs die bekommerde eienaar se motor staan. Wanneer hulle klaar is, los hulle hom nét so met die gemors.

"Sê nou net hulle laat ons uitpak.....?" Fanie is bitter bekommerd.

"Dan is dit tiekits met ons!"

Uiteindelik is dit ons beurt en my hart bons in my keel. Dit is eerste die Suid-Afrikaanse pos en daar is dik pakke vorms wat ingevul moet word. Elke liewe dingetjie moet verklaar word. Pa se 35mm kamera se reeksnommer moet ingevul word en die motorradio se nommer moet ons iewers daar agter gaan soek. Die beamptes is ten minste vriendelik en hulle praat Afrikaans.

Dan is al die administrasie afgehandel na wat voel soos 'n ewigheid. Pa kom saam met die doeanebeampte uit die kantoor aangestap. "Het jy enigiets om te verklaar?" vra hy in 'n baie amptelike stem.

"Nee," jok Pa, "nee niks nie buiten my ou skoonma!"

Die man lag skor, en dan beduie hy dat ons maar kan ry. Ek gee 'n reuse sug van verligting. Die eerste hekkie is ons oor. Nou lê die moeilike een voor. Die Portugese is nors en bombasties en sommer net doodgewoon moeilik. EBoonop kan hulle nie Afrikaans praat nie en hulle Engels is ook maar vrot. Die beamptes blaf allerhande onverstaanbare bevele en dan moet ons net spring. 

"Documents! Documents!" skree een Portugees ongeduldig en Pa verstaan nie mooi wat die man eintlik wil hê nie. My maag pyn. Vandag is die dag wat ons in die tjoekie slaap.

Dan wuif een geuniformde kêrel ons na die hek toe: "Go, go!"

Ek wil skree: "Jippieeeeeeee!" Die nagmerrie is verby. Ons is veilig deur.

Resane Garçia is nie vêr va die grenspos af nie en Pa draai in die grondpaadjie af na die slapende dorpie. Ons kry die winkel waar die patrone afgelewer moet word baie maklik. Binne is dit skemerdonker,en die plek ruik na ou velle, mieliemeel en tabak. Die man agter die toonbank is nes die doeanebeamptes nors en nie lus om met ons te praat nie. Wanneer Pa vir hom probeer verduidelik dat hy 'n geskenk gebring het uit Suid-Afrika, is hy dadelik baie agterdogtig. Hy sukkel boonop om te verstaan want sy Engels is power. "What is gift?" wil hy weet.

Pa verduidelik dat dit jagpatrone is. Hy verstaan nie. Pa beduie met oordrewe gebare van 'n geweer wat skiet en van patrone in 'n slot druk. Dan gaan daar vir hom 'n liggie op maar nie 'n baie gelukkige liggie nie. Nou lyk hy éérs agterdogtig en senuweeagtig. Hy bly omkyk asof hy enige oomblik 'n poliesman agter hom verwag.

Dan gryp hy die dosie met patrone, druk dit oorhaastig onder die toonbank in en mompel: "Obrigado."

Wanneer ons wegry, sug ek weereens 'n reuse sug van verligting. Nou kan ons rustig in die paradys gaan vakansie hou.

Skaars 'n kilometer uit die dorp staan daar skielik 'n soldaat in die middel van die pad. Ons moet stilhou en almal moet uitklim, beduie die man in Portugees. Ons gehoorsaam en dan begin hy en sy makkers die Landrover uitpak. Hulle lyk verskriklik ernstig en kwaai. Ek krimp inmekaar van vrees. Pa probeer uitvis waarna hulle op soek is maar hulle lippe is geseël en hulle ignoreer hom. 'n Uur later kan ons weer oppak. Ons doen dit in doodse stilte en met harte wat in ons kele klop.

Eers wanneer ons baie ver van die padblokkade is, kry Ma haar geskokte stem terug: "Hulle het geweet van daardie patrone Koos! Hulle het daarvoor gesoek....."

"Nooit óóit weer smokkel ek vir iemand patrone deur die grens nie! Dink net, as hulle ons gestop het voordat ons die patrone afgegee het....... Ek wil nie eers dink wat hulle met ons sou doen nie!"

In doodse stilte ry ons die volgende paar ure verby Lorenço Marques, deur die Limpopomoerasse tot by die pont oor die Limpopo. Hier kan ons vir die eerste keer weer normaal asemhaal. “Nooit óóit weer nie.......” mompel Pa terwyl ons die Landrover versigtig op die pont vir die laaste skof na Xai-Xai parkeer.

'n Paar dae later vertrek ons noord om die ander geskenk te gaan aflaai. Hierdie is ten minste 'n onskuldige geskenk en ons doen dit met 'n blye hart.

Die rit neem ons verby Chidenguela na 'n nuwe wêreld wat ons gladnie ken nie. Ons ry verby verskeie groot mere en verlate, ongerepte tropiese strande. Uiteindelik kom die nou strokie teerpad ook tot 'n einde en verder ry ons in 'n tweespoor sandpad deur kokosneutwoude. Die sprokieswêreld wat ons beleef laat jou telkens snak na jou asem. 

Uiteindelik kom ons by ons bestemming aan. Iewers tussen niks en nêrens doem die manjifieke plaasopstal op, omring deur duisende kokosneutpalms. Sommer dadelik sien ons dat hierdie 'n vooruitstrewende boer is. So baie anders as al die ander van die omgewing.

Met 'n breë glimlag kom die plaasboer, 'n Indiër ons tegemoet en hy heet ons hartlik welkom op sy plaas. Sommer dadelik voel ek tuis. Die man gaan uit sy pad om ons te trakteer. Daar beleef ek vir die eerste keer hoe 'n mens 'n kokosneut palm uitklim toe die man een van sy werkers stuur om vir ons 'n “koeldrank” te gaan “pluk”.

Oopmond kyk ek hoedat die jong seun letterlik teen die hoë boomstam opseil met slegs 'n toutjie tussen sy voete om hom te help. Behendig kap hy 'n paar groen kokosneute met 'n kapmes af. Ek is maar baie skepties oor hierdie kokosneute want ek weet mos dat kokosneutmelk nou nie juis iets is om oor huistoe te skryf nie. Wanneer hy die tippie van die neut afkap en ek die heerlike soet, yskoue vog proe, besef ek dat ek nog nooit so 'n lekker drankie in my lewe gedrink het nie.

Dit lyk na kinderspeletjies om so teen die stam op te klouter en ek en Fanie wil opsluit ook probeer. Ek kom baie gou agter dat dit 'n onmoontlikheid is. Hierdie jong seun doen dit al van kleintyd af. Ons sal nog eers 'n jaar of twee moet oefen voordat ons hierdie een gaan regkry. 

Wanneer ons wil ry, beduie die plaasboer vir ons dat ons nie hier mag weggaan voordat ons eers by Inhambane aangedoen het nie. Dit is nie so ver nie. So vertrek ons verder noord op die tweespoor sandpaadjie na die historiese hawedorpie. Ons het nie 'n idee van wat om te verwag.

Wat ons daar aantref, laat my snak na my asem. Voor ons strek die reuse meer uit, kompleet met antieke seilbote (dhow's). Dit lyk of dit terugdateer uit die tyd van die Farao's. Teen die hang van 'n heuwel wat uitkyk oor die meer lê 'n dorp wat uit 'n sprokiesboek kom. Al die geboue is stokoud en gebou op 'n tipiese ou Potugese boustyl. Ek verkyk my aan alles. Dit lyk so onwerklik. Die prentjie is asemrowend mooi. 

Ongelukkig moet ons haastig terugdraai want die tyd is besig om ons in te haal. Vanaand kom ons eers laatnag terug by Xai-Xai. 


Klipekspedisie

Ek skrik wakker. Dis nog donker maar dis Saterdag en vandag het ek gróót planne. Haastig spring ek uit die kooi, woerts-warts die  tandeborsel 'n slag oor my mieliepitte, gryp 'n stuk brood om sommer so in die draf te eet en gooi 'n rugsak oor my blaaie. Vandag is dit ek en die klippe. "Waar is jy so haastig op pad heen?" wil Ouma weet.

"Gaan klippe op die berg soek, Ouma." 

Ouma is nie baie gelukkig nie. Sy vertrou nie daardie Sjinees wat in ou Piet "Polynose" se huisie onder by die spruit ingetrek het nie. "Daai Sjinees is gevaarlik! Dis alles ou Paul Kruger se skuld. Dis hý wat die Sjinese die land ingebring het om op die myne te werk........"

Ek het nie nou tyd vir 'n geskiedenisles nie. Buite begin die dag al ontwaak. "Ouma, ek is darem al elf, volgende jaar is ek in die hoërskool! Ek kan darem na myself kyk!" Daarmee is die saak van die Sjinees afgehandel.

Bo by die melkstal hoor ek die geklangel van melkemmers en Jim en sy trawante wat móói met die koeie gesels wat nie wil stilstaan vir die melk nie. 'n Paar rammetjie-uitnek kallers bokspring en bulk uitgelate. 

Vandag is daar egter nie tyd vir help by die melkery nie. My oë volg onwillekeurig die vorm van die berg wat hier noord van ons plaas uit die aarde rys, Suid-Heuwel. Waarom hulle dit 'n “heuwel” genoem het, gaan my verstand te bowe – dis dan 'n berg.

Die klippertjie-grond is ysig koud onder my kaal voete wanneer ek die end pad onder na die rivier afdraf. Skoene is net vir kerk en spesiale skooldae. Ek moet eers die rivier, eintlik maar 'n bergstroompie oor voordat ek die berg kan aanpak.

Hierdie bergstroompie het 'n integrale deel van my lewe geword. Wanneer ek die wal afklouter tot by die kabbelende stroom, gaan lê ek eers plat op my maag op die gladde, plat wasklip waar die vrouens Maandae die wasgoed was en drink my trommeldik aan die heerlike, vars, yskoue water. Die kristalhelder bergstroom skitter soos duisende diamantjies waar dit oor die klippe tuimel na die poeletjie waar waterhondjies patroonjies maak oor die spieëlgladde watertjie. 'n Rivierkrap loer vir my onder van die bodem van die poeletjie af. Sy stokkiesoë kiertsregop soos hy konsentreer om te sien wie sy koninkryk infiltreer. Duisende kleurvolle spoelklippies skittter op die bodem elkeen gladgeslyp deur duisende jare se woelende water.

Ek spring rats op. Agter my hoor ek 'n geskarrel in die biesies maar ek soek verniet wie dit veroorsaak het. Rietrot. Ou Jim en sy maters se monde kwyl eintlik as jy net die naam noem. “Banja lêkker, daai dêng!” skud hulle hulle koppe as jy hulle daaroor uitvra.

Nou is daar nie tyd vir rietrot soek nie. Die berg wag.

Dis harde klim teen die steil helling op maar ek is lekker fiks en draf die eerste entjie tot waar ou Oom Grobbie se pyplyn loop. Dis nou die een van sy fontein af tot by die Spoorwegwerkswinkel. Jare gelede het hy die fontein aan die Spoorweë "verkoop". Hy wou nie geld daarvoor hê nie maar hy het so 'n ou klein voorwaardetjie gehad dat daar altyd een van sy seuns in diens van die spoorweë moes wees. Hulle het gedink dat dit 'n groot winskopie was tot die dag toe daar net een seun oor was. Hy het hulle rot en kaal besteel. Hulle was verplig om hom steeds in diens te hou want 'n kontrak is 'n kontrak.

So ver ek klim, tel ek interessante klippe vir my versameling op. Halfpad teen die berg op is daar 'n gat in die berg. Hier het iemand jare gelede vir goud gegrawe. Spinnerakke bedek die opening van die gat. Met 'n takkie verwyder ek al die taai drade en dan kruip ek versigtig in die gat in. Dis klam en muf en donker binne. Ek versamel "gouderts" vir my versameling en dan is dit weer verder klim. Die rugsak raak al swaarder en swaarder en ek moet eers 'n blaaskans vat.

Behaaglik vly ek my neer op die natgedoude gras. Daar ver onder sien ek ons plaashuis en die stalle. Die beeste lyk soos bosluise waar hulle rustig staan en wei. My oog volg die bergstroompie van waar dit in die berg 'n ent bokant Ou Oom Grobbie se huis ontspring. 

Soos 'n blink waterslang kronkel dit af, verby Piet Pollynose se deurmekaar huis waar die motorwrakke opgestapel staan. Dit kronkel onderdeur die brug en deur ons plaas. 

Verder ondertoe kabbel dit skitterblink oor talle lae watervalletjies en dan verdwyn dit

vir 'n entjie in 'n eng klofie. Wanneer dit weer anderkant verskyn, stort dit naby die Elandskrans in 'n miswolk oor 'n duiselingwekkende afgrond tot onder in die Laeveld net so 'n entjie bokant die historiese ou Vyfboogbrug.

Die asemrowende klowe en kranse vorm 'n netwerk van groen woude. Teen die kranse oorkant die lang kloof en die Elandsrivier borrel 'n spierwit pluim stoom en rook waar 'n trein besig is om teen die loodregte bergwand, iewers tussen Waterval Boven en Waterval Onder op te kronkel. In volslae verwondering hou ek die trein dop. Dit lyk kompleet net 'n reuse, stomende duisendpoot wat teen die loodregte rotswand klou en kronkel. 

Oupa het my vertel dat hierdie spoorlyn in die dertigerjare gebou is en dat die ingenieurs die grootste wonderwerk verrig het om 'n treinspoor te bou waar 'n bobbejaan nie eers kan klim nie. Hierdie spoor, het Oupa gesê, het ou President Paul Kruger se spoorlyn vervang, omdat dit te steil was en die treine gesukkel het om die steil opdraende op te kom. Dis egter nou weer 'n héél ander storie.

Met my asem terug, pak ek die laaste skof aan. Dis steil klim en die klippertjies is maar los. Ek is so bly ek is kaalvoet want met skoene aan gaan jy hier baie maklik gly. Dan rol jy af tot dóér onder. Die rugsak is nou al propvol klippe van alle vorms en kleure en dit dreig om my agteroor teen die berghang af te trek. Ek kners op my tande en worstel oor die laaste rotse tot op die kruin van die berg.

Uitgeput plak ek myself op 'n granietrots neer om die asemrowende uitsig te bewonder. Ek was nou al etlike kere op die berg maar elke keer slaan dit weer my asem skoon weg en ek sit oopmond die prentjie onder my en bewonder. Alles is so oorweldigend dat ek nie weet waar om eerste te kyk nie. Ek soek vir landmerke. My skool waar Ma en Ouma ook skoolgegaan het, is maklik om te kry. So ook Oupa se bakkery en die ontspanningsklub waar ons Saterdae vir 'n sikspens kan gaan fliek. Oorkant die Elandsrivier pryk die splinternuwe hoërskool waar ek volgende jaar gaan skoolgaan.

Die dorp is in vier gedeel. Hier reg onderkant my, aan die suid-westekant is die ou oorspronklike kliphuise. My eerste lewensjare het ek in een van hulle deurgebring. Dan is daar die “nuwedorp” aan die noordekant van die dorp, net bokant die waterval. Hierdie is nou wel nuwe huise maar hier bly die armer mense. Aan die oostekant, op die randjie van die afgrond is die “lokasie”. Die suidoostelike deel van die dorp is waar die privaathuise is. Ek soek daar rond en dan kry ek Oupa Grootjie Bota se huis en reg langs hom Meneer Fred Geyser, my geliefde onderwyser s'n. 'n Entjie met die pad op is Ouma se broer, Oom Abe se huis en oorkant die straat van hom af die pragtige, ou pastorie. Ek is altyd vrek bang om daarheen te gaan want dit is dan mos die Dominee wat daar bly.

My oë volg die Elandsrivier waar hy soos 'n reuse luislang van Machadodorp se kant af verby die rugbyveld en met 'n wye draai om die hoërskool, onderdeur die treinbrug waar die trein na Mosambiek in 'n grusame ongeluk afgestort het kronkel. Dan verdwyn die rivier oor die afgrond by die tonnel. 'n Miswolk merk die beroemde waterval vanwaar die rivier verder tussen die duiselingwekkende rooi kranse verby Waterval Onder tot in die Laeveld kronkel.

Na die ooste, as ek die bergreeks volg, kan ek amper tot by Nelspruit sien. Dit het tyd geword om huistoe te gaan. Ek moet nog my klippe gaan sorteer en versorg voor vanaand.  

Grot van die Skreeuende Monster

"Ek het 'n grot ontdek!" vertel Oom Boet Botha opgewonde vir Pa. "Eintlik het ek hom nie letterlik ontdek nie. Dis is al baie jare bekend maar almal het al daarvan vergeet. Dis nie ver van ons plaas in Skoemanskloof nie."

Pa is dadelik opgewonde en word daar sommer gou gereël dat ons vir 'n naweek in Schoemanskloof gaan kuier. Oom Boet sal ons die grot gaan wys.

Ek was nog nooit in 'n regte, egte grot nie. Ek was al'n paar keer in die een bokant die ou treintonnel maar jy kan dit nie werklik 'n grot noem nie. Die vooruitsig van so 'n avontuur is sommer gróót opgewondenheid. 'n Week later pak ons een Vrydagmiddag die motor en vat die pad na Oom Pieter en Tannie Rina se plaas in Schoemanskloof. Die bergpas af na Schoemanskloof is altyd opwindend want halfpad teen die pas af staan die beroemde Joe Menzies, 'n klip wat soos die potsierlike beeld van die een of ander politikus of iets lyk. Elke keer as ons daar verby ry, is Joe anders geverf. Een slag het hy 'n manelpak aan en die volgende keer weer 'n geel hemp en blou broek. Maar die een kledingstuk wat standaard is, is die pluiskeil gemaak van blik op sy kop. Ons stop eers om ou Joe behóórlik te besigtig voordat ons verder ry die Laeveld in waar Oom Pieter se plaas aan die Krokodilrivier grens.

Wanneer ons skemeraand voor die ruim ou plaashuis stilhou, trek ek my longe vol van die anderse geure. Lemoenbloeisels, koejawels en blomme met geure waaraan ek nie gewoond is nie ontmoet my. Oom Boet is ook daar om ons te ontmoet. 'n Swetterjoel honde met name soos Goebbels en Rommel en Hess. 

Na aandete wil Oom Boet eers met die vrugtevlermuise wat hulle vrugteboord so verniel gaan afreken. Opgewonde loop ek saam die pikdonker in. Ek het nog nooit daardie soort vlermuis gesien nie. By ons is net die doodgewone ou vlermuise.

"Dáár is die blikskottel!" Ek volg die ligstraal tot bo tussen die digte blare. Wat ek daar sien lyk kompleet vir my na iets uit 'n rillerstorie. Hierdie wrede dierasie is reusagtig. Versigtig korrel Oom Boet met sy .22 terwyl Pa die flits vashou. Dan tuimel die "vlieënde jakkals" morsdood uit die takke. In volslae verwondering betrag ek die dierasie uit elke hoek. Hy het 'n gesig amper soos die van 'n jakkals. Vandaar sy naam. Hy het 'n vlerkspan soos 'n jong arend.

Terug by die huis bespreek die manne die uitstappie vir die volgende dag. Die naam van die grot is "Die Grot van die Skreeuende Monster." Oom Boet vertel dat daar baie jare gelede onenigheid tussen die Swazi's ontstaan het.  Blykbaar het 'n sekere Somquba en sy broer Mswati stry gekry oor wie die troonopvolger van hulle oorlede pa, Koning Sobhusa sou wees. Mswati wou sy broer doodmaak en toe gaan skuil Somquba in die grot. Daar is hy verskeie kere aangeval deur Mswati. Toe hulle op 'n keer weer vasgekeer is in die grot, het dit gelyk asof daar géén kans was dat hulle kon ontsnap nie. Een van hulle manskappe het glo in 'n gangetjie langs gehardloop om hulp te gaan soek. Die uitgang van die gangetjie was iewers naby Sabi. Dis maklik tagtig kilometer ver. Hy het hulp gekry van die Boerekommando van Lydenburg onder leiding van Abel Erasmus. So is hulle gered.

Die raaisel is dat niemand ooit weer daardie gangetjie kon opspoor nie.

Die nag slaap ek nie goed nie. Reuse vlermuise en 'n doolhof gangetjies in 'n grot spook heelnag by my. Die nag gaan genadiglik verby en skemeroggend vertrek ons na die grot. Dis nie baie ver van Oom Pieter se plaas nie.

Ons draai af in 'n klein grondpaadjie wat doodloop teen 'n riviertjie. Ons vra een van die plaaslike bevolking uit oor die grot. Dan bied 'n seuntjie van so tien jaar oud aan om ons te gaan wys.

Eers moet ons deur die rivier en dan klim ons 'n steil berg uit wat ruig bebos is. Vir my voel dit baie erger as Suid-Heuwel. Seker maar omdat dit feitlik onbegaanbaar is. Boonop is daar rotse waaroor jy kort-kort moet klouter. Ek verwonder my aan die woud wat ons moet deurworstel en die opwinding is baie groot. Uiteindelik, halfpad teen die berg op, wys die seuntjie na 'n groot hoop klippe. "Yena lô!" beduie hy maar ek sien nog gladnie 'n grot nie. Wat ek wél sien, is dat dit lyk asof daar 'n rowwe pad na die hoop klippe loop. Dis totaal toegegroei en jy kan sien dat dit baie jare laas gebruik is.

Ons loop tot by die klippe en dan is hier skielik 'n reuse opening in die bergwand. Ek staar in die pikdonker gat in en skielik het ek gemengde gevoelens. Aan die een kant die borrende opwinding van 'n grot maar aan die ander kant die hartomklemmende vrees vir wat daar in die pikdonker skuil. Sê nou net ons verdwaal. Ek het al soveel stories gehoor wat jou nekhare laat regop staan.........

Die flitsligte word aangeskakel en katvoet loop ons die grot in. My oë neem 'n tydjie om gewoond te raak aan die verstikkende donker. Die toneel wat hier voor my oopvou laat my snak na my asem. Ek bevind my in 'n groot kamer. Die grotwand is pikswart asof iemand vir 'n lang ruk daar vuurgemaak het. Dit moes seker die Swazi's gewees het toe hulle 'n honderd jaar tevore daar weggekruip het.

Ek skrik my yskoud as ek so byna-byna in 'n diep gat val. Ek merk dat daar baie duidelik 'n pad in die grot is. Dit is sowat twee meter wyd en weerskante van die pad is dit baie diep uitgegrawe. Dit is 'n raaisel. Dan kom Pa op die gedagte: "Hulle moes jare gelede hier guano gegrawe het en met 'n wa uitgery het. Hulle het net 'n pad gelos wat wyd genoeg was vir die wa om te ry."

"Wat is guano, Pa?"

"Vlermuismis! Hulle gebruik dit vir bemesting."

Dit laat my met meer vrae as antwoorde. Hoeveel vlermuise moet daar wees wat poef om so 'n dik laag mis te maak? Hoeveel duisende jaar sou dit neem?

Ek skyn my flitslig teen die dak van die grot. Dit is asof die rotswand beweeg. Dan sien ek eers dat dit derduisende vlermuise is wat saamgekoek hang aan die dak. Ek gril. Oral waar jy kyk is dit net vlermuise, vlermuise en nogmaals vlermuise.

Ons moet aanbeweeg want daar wag nog 'n lang ent stap op ons. Ons volg gemaklik die pad. Die grot vernou effens en die volgende oomblik stap ons in 'n reuse saal in. My asem slaan skoon weg van verwondering. Ek weet nie waar om eerste te kyk nie. Bo ons kan ek skaars die dak sien. Dis baie hoër as die kerk se plafon. Ek voel eintlik piepklein in hierdie massiewe saal. Wanneer jy praat eggo dit. Oral sien ons die mees asemrowende kalksteenformasies. Party hang van die dak af en ander lyk weer soos hemelhoë miershope. Daar is die interessantste vorms. Daar is leeus, engeltjies, olifante, bokke, skape en selfs dwergies en reuse. My mond hang skaamteloos oop.

"Kom kyk hier!" roep Oom Boet. "Hier is waar die grot sy naam vandaan gekry het." Hy skyn sy koplamp op 'n massiewe kalksteenformasie. Ek snak na my asem want hier voor my toring die reuse gestalte van 'n prentjiesboek-draak die lug in. Sy wrede bek is wyd oopgesper asof hy besig is om te brul dat dit weergalm deur die grotkamers.

"Die Skreeuende Monster!" verduidelik Oom Boet.

Skaars verby die "monster" hou die pad op. Nou is daar rotse waaroor ons moet klouter en wanneer ons weer by 'n gelykte kom, is daar 'n klein stroompie kristalhelder, yskouse water. Die gang raak baie nou, en ons is genoodsaak om al in die stroompie langs te loop. Hoe verder ons gaan, hoe meer asemrowend raak die kalksteenformasies. Oom Boet sê jy noem die's wat regop staan stalagmiete en die ander wat van die dak af hang is stalaktiete. Ek bloos my bloedrooi vir daardie onnoembare woord.

Uiteindelik begin die gangetjies baie nou word. Die grootmense besluit dat dit nou te moeilik begin raak en dat ons moet omdraai.

Wanneer ons later by die grotopening kom, verblind die helder sonlig my. Op pad terug huistoe sien ek net oor en oor in my gedagtes die sprokieskarakters, die dwergjes en feëtjies, die drake en koeie wat in die grot ronddwaal en miljoene-der-miljoene vlermuise.

Wanneer ons laatmiddag op die plaas by Waterval Boven aankom, word ons ingewag deur Oupa en Ouma wat op die stoep sit en tee drink. Ouma wil alles weet omtrent hierdie grot. Dit is vir my 'n raaisel waarom sy dan nou so nuuskierig sou wees oor 'n grot? Ouma's stel mos nie in grotte belang nie. 

Dan begin sy vertel: "Ek was al in daardie grot," sê sy en vertel sy dat toe sy maar nog 'n baie jong meisietjie was, het twee van haar ooms eendag besluit om 'n wavrag guano te gaan haal. Toe sy daarvan hoor, wou sy met alle geweld saam. Hoe meer hulle probeer verduidelik dat dit nie die plek vir 'n meisie is nie, hoe meer vasberade was sy om saam te gaan.

Uiteindelik, om die vrede te bewaar, gee hulle in en 'n paar weke later vertrek hulle met 'n ossewa van Machadodorp af op die lang pad na die Laeveld. 'n Ossewa is maar 'n bitter stadige ding en dit neem hulle byna 'n week om daar te kom. 

Daar was 'n probleempie: skaars is hulle uit Machadodorp weg, of Ouma voel hoe sy naar begin word van die ry op die ossewa. Sy durf niks sê nie en spring bloot af en stap saam met die wa.  As hulle haar vra waarom sy nie op die wa ry nie, is haar verskoning elke keer dat sy dit geniet om te loop. So loop sy die hele ent pad van Machadodorp af tot onder in die Laeveld en weer terug.

Dan vertel sy van die wonderlike grot waar hulle die guano uitgegrawe het en die beskrywing wat sy gee, is presies die grot waar ons die dag was. 

Naskrif:

Baie jare later lees ek in Die Huisgenoot van die wonderlike grot wat in die Laeveld ontdek is. Hulle noem dit die Sudwala Grotte. Wanneer ek na die foto's van die asemrowende kalksteenformasies kyk is daar een wat ek onmiddellik herken: die Skreeuende Monster.

Fiets Sonner Brieke

Kersfees 1958 breek aan. Onder die kersboom staan 'n reuse geskenk en ek kan bars van nuuskierigheid. Anders as al die ander geskenke is hierdie een nie toegedraai in kleurvolle geskenkpapier nie maar bruinpapier. Dit is te groot vir geskenkpapier. Al die ander geskenke word eers uitgedeel en hierdie een kom tot my groot frustrasie[ eers heel, héél laaste aan die beurt. Met bewende hande skeur ek die papier af. Ongeduldig maak ek die groot plat kartondoos oop en dan snak ek na my asem. 'n Fiets! 'n Regte, egte trapfiets!

Ek kraai van pure lekkerkry. Dis al pikdonker buite maar ek kan nie wag om die fiets te gaan “uittraai” nie. Ek storm by die deur uit. In die flou maanlig ry ek eers 'n paar keer met die plaaspad op en af om dóódseker te maak dat hierdie fiets die ding kan doen.

'n Hele nuwe wêreld word vir my oopgemaak met die aankoms van die fiets en nou kan ek tot op die verste deel van die plaas binne minute kom. Ek kan selfs tot in die dorp en die pad na Slaaihoek se kant toe ry.

Baie gou tree die verveeldheid in want die fiets is slegs beperk tot die pad. Op die voetpaadjies durf ek nie ry nie want die fiets sal mos beskadig. Soos wat die maande verbygaan, begin ek al meer waag om die rowwe paadjies op die plaas aan te durf. Rowwe paadjies raak naderhand die rybare voetpaadjies.

Daar is egter 'n probleempie. In die voetpaadjies is daar dikwels duwweltjies en dorings en dit is slegte nuus vir 'n fiets se wiel. Kort-kort sit ek met 'n pap wiel en dan moet die band afkom en die “seloesjin en pêtsjis” moet hulle werk doen om die fiets weer rybaar te kry. Op 'n tyd is daar meer pêtsjis as wat daar “tjoep” is. Dan moet ek 'n besluit neem want ek spandeer meer tyd aan wiele regmaak as om fiets te ry. 

Ek haal die fiets se “tjoeps” uit en vervang dit met stukke tuinslang. Dit móét mos werk. Ek klim op en ry. Dit voel asof ek skielik houtwiele aan my fiets het. Dit ry hard en stamperig maar ten minste ry die fiets.

Skielik verbreed my fietsry horisonne aansienlik want met bande wat nie kan pap word nie, kan ek mos nou énige rowwe voetpaadjie aandurf. So takel ek sommer dadelik die eerste onrybare paadjie. Die wonderlike is dat dit nie eers 'n pap band tot gevolg het nie. Ek is in ekstase.

Al hoe moeiliker voetpaadjies word aangedurf, oor klippe, deur slote, deur plate duwweltjies en dorings. Die bande hou.

Weldra begin die rowwe paaie egter hulle tol eis. Die eerste ding wat sneuwel is die modderskerms. Wie het dan nou in elkgeval modderskerms nodig? Dis mos net vir die sjou. Dis vir meisiekinders wat bang is vir 'n ou bietjie modder se fietse.

Die rowwe terrein het natuurlik ook 'n ander nadeel. Dit is dat 'n man maklik van balans gegooi kan word en dan val jy jou nerf af. Dis egter 'n klein prys om te betaal vir baie voordele. Iets wat ek egter nie besef het nie, is dat ek nie die enigste ding is wat seerkry met 'n val nie. Die fiets tel ook skade op. Elke keer is dit 'n kleinigheid, maar weldra tel al die kleinigheidjies op om 'n grotigheid te vorm.

So kom ek een mooi dag tot die besef dat my remhandvatsels nie meer bestaan nie. Die remkabel is wél nog daar maar in een van die vele ongelukke het die handvatsels onherstelbaar gebreek. 

Vir 'n paar dae was dit 'n ramp want hoe stop mens die ding? Dan ontdek ek dat as ek my groottoon om die kabel haak veroorsaak dit spanning op die remme en stop die fiets. Vir 'n ruk lank gaan dit baie goed en ek raak baie behendig om die fiets met my groottoon te rem.

Op 'n dag tref die ongeluk. Teen 'n steil afdraende  krul ek my groottoon om die kabel en druk maar die volgende oomblik is daar géén kabel nie. Dit het morsaf gebreek. Nou is ek kniediep in die sop, want daar is géén manier om tot stilstand te kom nie. Ek sien al hoe ek verongeluk. Uit pure nood druk ek my voet teen die voorwiel. Jy sien amper die rook staan soos die wiel teen my skurwe voet skuur. Dit het die gewenste uitwerking want die fiets skuur tot stilstand. 

Ek besef dat hierdie gebreekte kabel gladnie die einde van die wêreld is nie want ek het so pas 'n nuwe remstelsel ontdek. Ek kan my fiets nét so effektief rem deur my groottoon teen die voorwiel se band te druk presies soos wat 'n remskoen mos doen.

So word die remlose 4x4 fiets gebore. Wanneer my maats met hulle fietse uit die dorp kom kuier loop die kwyl eintlik uit hulle monde van pure jaloesie as hulle sien hoedat ek deur die veld jaag op plekke waar niemand dit ooit sal waag om met 'n gewone fiets te probeer ry nie.

Op 'n dag sorg die warmgemaakte fiets egter vir my baie pyn en lyding. Op daardie dag stoom ek weer teen die steil bult uit met 'n kronkelende voetpaadjie. Die terugkomslag is egter baie lekker want nou is dit mos 'n steil afdraende en ek tel spoed op. Teen 'n spoed 'n rapsie stadiger as die spoed van klank, is dit kophou soos 'n dronk weeluis om die wiele in die kronkelpaadjie te hou maar ek kry dit reg. My hemp wapper in die wind en ek bereik die einde van die voetpaadjie waar dit in die plaaspad uitloop. Ongelukkig is daar 'n kol los gruis en dit is nét daar waar die papaja die waaier tref. Teen tagtig kilometer per uur (so het dit beslis gevoel) gly die wiele onder my uit. Die fiets maak 'n woer-woer deur die lug en ek is saam met hom. Wanneer ek en die fiets uiteindelik tot ruste kom is ons een ineengestrengelde kraaines soos 'n visserman se deurmekaar katrol.

Oupa aanskou die spektakel en hy raas met my: “Eendag gaan jy nog iets breek as so so aangaan!” Ek wurm myself uit die gemors. Dan voel ek dat daar iets baie groot verkeerd is. My linkerarm is bitter seer. Ek skrik my boeglam as ek na hom kyk want hy staan soos 'n winkelhaak, skeef en krom.

"Oupa, ek dink my arm is gebreek," lig ek hom in.

Dit is dan ook nét sulke tyd. Die dokter noem dit 'n "groenhout breuk", wat beteken dat die armbeen letterlik gebuig is. Dit beteken verder dat my arm reguit gebuig moet word. Ek kry 'n inspuiting om die pyn te verdoof. Dan wag ek. En ek wag...... 

Wanneer die dokter besluit dat die inspuiting nou sy werk behoort te gedoen het, moet ek op die bed gaan lê. Dan gryp hy my arm vas met alle mag. Ek skree van die onhoudbare pyn. Ek hoor hoe die bene in my arm kraak. Ek gil en ek wriemel. Dis vrek seer. "Lê stil!" gil die dokter op my. Daardie inspuiting het net mooi niks gedoen nie. 

Na wat voel soos 'n ewigheid is die arm reguit gebuig en die gips aangeplak. Ons ry huistoe. My arm begin swel. Dit swel totdat my hand soos 'n poffertjie lyk. Dis seer, sommer baie seer. Ek huil heelnag deur en my hand klop. 

Wanneer die hoenders begin kraai, is ek al op en wag ek om terug te kom by die dokter. Eers héélwat later gaan lê ek vir 'n tweede keer op die dokter se bed. Hy is steeds knorrig omdat hy so met my moes sukkel die vorige aand. Hy haal 'n reuse skêr uit en forseer die ding onder die gips in. Weer 'n slag skree ek van die pyn. 

Uiteindelik is die gips af en hy plak 'n vars gips om die arm. Wát 'n verligting. Die bonus is dat ek nou die middelpunt van belangstelling by die skool is want dis nie aldag dat iemand met 'n gips-arm kan rondloop nie. 

En die fiets-sonner-brieke? 

Vir die volgende paar weke staan dit in die waenhuis. Maar wanneer die gips af is, rý ek hom weer. En dis nie lank nie, of ek is weereens die Skarlaken Pimpernel wat met wapperende kleed elke rybare en onrybare, kronkelende voetpaadjie aandurf. 

  


 Kleilatgeveg

Dis Saterdag. 'n Perfekte Saterdag! Donkeroggend is ek al koeistalle toe om vir Blommetjie te gaan melk. Vanoggend help ek nie met die ander koeie nie want ek kry besoekers. 

In die skemeroggend weerklink die geklangel van melkemmers en Jim se stem weergalm soos hy die koeie met kleurvolle taal na hulle staanplekke toe beduie. Die kallers is vanoggend weer ekstra rammetjie-uitnek en hulle bokspring en blêr en hardloop in sirkels. Een trap in die proses op my toon en ek spring-spring op een been terwyl ek 'n paar woorde wat beslis nie hier geskryf kan word nie prewel. 

Dan sien ek dit: 'n Stomende vars beesmiskoek, vars van die koei. Haastig druk ek die eina-seer toon in die stomende mis. Die lekkerte trek in my toon in en teen my been op tot bo in my kroontjie en ek sê "Oeeeeeee" van pure lekkerkry. Die seer is skoon vergete. 

Haastig hardloop ek tot by die stal. Blommetjie staan al op haar plek. Ek bind die spantou om haar bene, smeer 'n bietjie speensalf aan my hande en gryp behendig twee spene vas soos wat Jim my geleer het. Twee wit staaltjies tjierrrr-tjoerrrr in die emmer en Blommetjie kry so 'n salige vêrverlang uitdrukking in haar groot bruin oë. 

Dan draai ek die een speen in my rigting, maak my mond wawyd oop en spuit die warm melk in my mond sodat die wit sop so drup van my gesig af. Ek maak my oë toe van pure saligheid. Kan daar nou énigiets op aarde wees wat lekkerder kan wees? 

Oorhaastig hardloop ek met die emmer melk na die groot roomkan toe en gooi die melk in. Ek smyt die emmer nét daar neer tot Jim se groot frustrasie. Ek hardloop terug huistoe om haastig 'n bord slappap en kaiings weg te sluk. 

Opgewonde gaan staan ek op die stoep en spits my oë om die pad van die dorp af dop te hou. Daar waar dit oor die Elandskrans-nek oor die bult kom.

Uiteindelik sien ek hulle; nee, eintlik hóór ek hulle nog lank voordat ek hulle kan sien. In 'n ry kom die klomp luidrugtige seuns op hulle trapfietse in die stofpad af. Ek maak my hande beuel voor my mond en skree 'n lang uitgerekte groet na die klomp sodat dit weergalm tussen die kranse en vyf keer na my toe terugkom, al sagter en sagter.

Ek hardloop die uitbundige groep seuns tegemoet. Dit is maar selde dat ek 'n spul maats op die plaas het en vir my is dit 'n spesiale dag. Haastig word die fietse “geparkeer”, wat eintlik beteken dat hulle sommer op die grasperk neergesmyt word. Dan streep ons al laggende so hardloop-hardloop deur die denneplantasie teen die bult op.

Die eerste aksie is dat elkeen vir hom 'n kleilat gaan soek. Daarvan is daar volop maar om die perfekte kleilat te kry is 'n bietjie moeiliker. Dit 'n gestryery en 'n gelag maar uiteindelik het elkeen sy wapen. Dan verder bult-op tot net onderkant die fontein waar die berugte kleigat is. Jy moet diep grawe om by presies die regte klei uit te kom. 'n Donkerblou, taai klei wat plak en klou waar dit tref. Net om dit nog 'n bietjie ekstra trefkrag te gee, word die klei eers 'n slag behóórlik gebrei.

Dan, as almal hulle wapens gekalibreer het en genoeg ammunisie het, kies ons twee spanne. Ons skarrel vir die mees strategiese skuilings en natuurlik gaan dit gepaard met 'n hewige gestryery oor wie nou eerste daardie besondere klip of boom gekry het. Uiteindelik kry elkeen tóg sy nis en dan grawe ons in vir die groot geveg terwyl daar oor en weer allerhande vulgêre beledigings geslinger word.

Ek het natuurlik die groot voordeel dat ek die kliprandjie soos die palm van my hand ken en ek kies koers reguit na 'n ronde granietrots wat ek sommer weet die beste skuiling gaan bied. Hier gaan niemand my sommer raakgooi nie en ek kan elke stelling van die vyand duidelik sien.

Dan kom die bloedstollende slagkreet van een van die leiers. Die volgende oomblik klink dit of die derde wêreldoorlog so pas uitgebreek het. Missiele fluit deur die lug terwyl oorlogskrete weergalm. Die eerste klompie kleibolle trek eintlik maar doelloos deur die lug maar weldra begin die manne mekaar vind. Letterlik!

'n Paar kêrels het die perfekte skuiling agter 'n ou sementdam se wal gekry, of so het hulle ten minse gedink. Die dam se bodem is egter bedek met 'n vrot slymerige sop en baie gou ontdek iemand dat as jy 'n kleibal in die dam in lanseer, kan dit aaklige gevolge hê vir die ouens wat daaragter skuil. Die damwallers protesteer dan ook luidrugtig as die vrot, stinkende sop oor hulle spat en minute later nael hulle om 'n ander skuiling te gaan soek. Natuurlik is al die beste skuilplekke reeds opgeneem, dus is hierdie arme drommels 'n bewegende teiken vir almal, selfs vir hulle eie span.

Elke pot kry egter 'n deksel, al is dit ook hóé skeef en nou kook hierdie manne se bloed behóórlik. Verwoed lanseer hulle missiel op taai blou missiel en elke kort-kort hoor jy net 'n “Eina blikskottel!” as een sy teiken tref.

Na 'n hewige bombardement verskyn daar uit die niet 'n wit vlag. 'n Sakdoek aan die punt van 'n kleilat. “Skietstaking!” versoek iemand dringend. Almal se klei is gedaan en daar moet eers vir nuwe ammunisie gegrawe word. Sodra elkeen weer 'n homp klei het, gaan die geveg voort en klink daar oral gille op van óf pyn óf die genot van 'n kleibal wat sy teiken getref het.

Aan elke oorlog kom daar 'n einde en wanneer hierdie een verby is, is daar nou nie juis 'n oorwinnaar nie. Die manne kom spog by mekaar met hulle blou kolle en die blou kleur van die klei laat dit eintlik erger lyk as wat dit is. Vanaand gaan 'n paar manne maar half ongemaklik slaap. Maandag is die ou met die meeste blou kolle die held by die skool.

Nou wil almal eers skoon kom want sulke klei is maar 'n morsige affêre. Op 'n streep hardloop ons deur die dennebos, verby die plaashuis, af tot by die gronddam. En sommer so in die hardloop word die klere al afgestroop. Al gillende en jillende spring ons in die bruin damwater en baljaar totdat ons gô behóórlik uit is. Dan gaan lê ons poedelkaal op die koekoejoegras op die skuins damwal om in die laatmiddagsonnetjie droog te bak.

“Kêrels, as ons voor donker by die huis wil kom, beter ons nou ons ry kry!” Haastig word klere bymekaargeskraap en aangetrek. Dan val die lawaaierige spul weer in die pad. 

Ek kyk hulle agterna as hulle in 'n lang streep teen die steil bult aan die hang van Suid-Heuwel terug na Waterval Boven ry. Hierdie is 'n dag wat ek vir altyd wil onthou.

 


Die Dubbelloop en die Die Duikertjie

Gevul met bewondering staar ek na die manjifieke dubbelloop haelgeweer in Oupa se hangkas. Die twee lope is nie eerders soos gewoonlik met sulke gewere die geval is nie. Hierdie een het 'n twaalf-boor haelgeweer loop aan die regterkant en 'n Lee-Metford loop links. 

Ek besef baie goed dat hierdie 'n verskriklike gevaarlike wapen is, dus raak ek nie eers aan hom nie. Ek kyk maar net terwyl die kwyl as't ware uit my mond drup. Ouma het vertel dat een van die plaaswerkers haar eendag kom roep het toe daar 'n bobbejaan in die vrugteboord was. Sy gaan gryp toe die ou dubbelloop maar sy kry nie patrone vir hom nie. Agter Oupa se hangkas hang daar 'n leersakkie met 'n klomp verskillende patrone in. Sy soek rond totdat sy een kry wat in die geweer pas, en terwyl die plaaswerkers 'n halfmaan om haar staan,  gaan staan sy op die stoep en vat korrel. Versigtig trek sy die sneller. Dan volg 'n oorverdowende slag. Wanneer die wolk rook gaan lê, is Ouma stoksielalleen op die stoep. Almal het die hasepad gekies. 

Die patroon wat sy gebruik het,  was toe nie die regte een vir die geweer nie en toe ontplof die hele spulletjie. Ouma was baie gelukkig om feitlik ongeskonde daarvan af te kom. Buiten nou vir die kruit wat in haar hande en arms ingebrand het, was dit verder net haar ego wat ernstig geknou is. 

Met hierdie verhaal in my gedagte, maak ek maar liewer weer die hangkas toe en droom van die dag wanneer ek die voorreg sal hê om met daardie formidabele wapen te mag skiet. Intussen sal ek maar tevrede wees om met die punt-twee-twee die "grootwild" te jag en vir die kleinwild soos die verfoeilike muisvoëls maar die kettie te gebruik. 

Die dag van die Dubbelloop sou gouer kom as wat ek beplan het. Dit het so gebeur:

Ek het die visie gekry van 'n dam in die stroompie wat van die fontein af by die huis verbyloop na die gronddam toe. Oupa stem in en met die hulp van Jim en die ander plaaswerkers bou ek stoksielalleen 'n dam wat skrik vir niks in die stroompie. Binne 'n kort tydjie is die dam vol water, en om alles af te rond, staan daar 'n jong wilgerboom op presies die regte plek. Al wat nou kortkom is 'n paar vissies om die prentjie te voltooi. 

Vir die volgende week of twee spandeer ek ure by die gronddam om kurpertjies en ander vissies te vang en dan in 'n emmer na my nuwe dam aan te dra. Ek plant waterplante wat sal sorg dat daar genoeg suurstof vir my visse in die dammetjie is. Weldra is die perfekte dam voltooi  en kan ek terugsit en my handewerk bewonder. 

Elke paradys het mos maar sy slang en hierdie een was géén uitsondering nie. Een mooi dag (dalk was die dag nie hééltemal so mooi nie) sien ek tot my groot skok hoedat 'n visvangertjie uit die wilgerboom in die dam induik en wanneer hy weer op die wilger se tak gaan sit, is dit met 'n vissie in sy bek. Mý vissie. Een van dié wat ek met soveel moeite gevang en versorg het. 

Woedend spring ek op en hardloop in die huis in om die geweer te gaan haal. Hierdie vyand moet vernietig word voordat hy my ganse dam uitroei. Ek gryp die punt-twee-twee maar dan besef ek skielik dat hierdie beslis nie die regte wapen is om só 'n gedugte vyand aan te pak nie. Hiervoor moet ek die Dubbelloop gebruik. Haastig maak ek Oupa se hangkas oop en met bewende hande haal ek versigtig die asemrowende wapen uit. Oupa is nie nou hier dat ek sy toestemming kan vra nie maar hierdie is 'n noodgeval. Versigtig sluip ek tot agter die reuse ou Alhambra boom op die grasperk voor die huis. Ek skuif 'n hael patroon in die loop  en dan leun ek teen die stam van die boom. Op die wilger se tak sien ek die vyand kordaat sit, besig om my uit te tart. 

Ek vat korrel. Die geweer is baie swaar en my hande bewe. In die visier sien ek die visvangertjie duidelik. Ek druk versigtig die sneller. 'n Oorverdowende slag volg. Ek word soos 'n vrot vel van die boom af weggeslinger. Die geweer lê anderkant die boom. My skouer voel asof hy morsaf is. Ek spring op en staar na die wilgerboom. Die visvangertjie is nêrens te sien nie. Ek los die geweer net daar op die gras en hardloop na die wilgerboom om die voël te soek. Nie eers 'n veertjie nie. Het ek mis geskiet of het die voël gedisintegreer van die slag? Ek sal nooit weet nie...... 

Gevul met nuwe respek vir die ou Dubbelloop, gaan tel ek dit op, stof dit versigtig af en gaan bêre dit weer in Oupa se hangkas. Dit sal baie lank vat voordat ek hierdie wapen weer aandurf. Daardie kanon het gans te veel skop in hom vir 'n klein seuntjie soos ek. 

Soos wat die jare aanstap, raak ek ál meer bedrewe in die skietkuns, en ek gaan haal soms selfs die ou Dubbelloop uit wanneer daar 'n swerm van die verpestelike muisvoëls in ons vrugtebome amok maak. 'n Enkele skoot met hom laat sommer 'n halfdosyn muisvoëls sneuwel. Ek geniet dit veral om saans laat met 'n koplamp te gaan hase jag. Daarvan is daar volop op die plaas en hulle verniel gereeld ons groentetuin. My gewete pla my geensins om korrel te vat op die onnosel goed nie. Ouma bak die heerlikste haaspastei wanneer ek een skiet. 

Op 'n dag (weereens nie 'n baie mooie nie) is die groentetuin verwoes. Ek sweer blou moord teenoor die haas wat daardie skade aangerig het. Wanneer ek mooi inspeksie gaan doen, moet ek tot my skok agterkom dat dit nie haasspore in die groentetuin is nie maar bokspore. "Dit is 'n Grysduikertjie!" dring die besef tot my deur. "Ek gaan jou kry en jou vrek skiet, jou verpestelikheid!" sê ek saggies vir myself. 

Daardie selfde aand so kort nadat die oumense gaan slaap het, vat ek my koplamp en die punt-twee-twee en sluip versigtig by die agterdeur uit die huis na die groentetuin toe. Daar staan tá! Die woede wel in my op, nes die dag toe die visvangertjie my visse gesteel het. Ek sluip versigtig nader maar dit lyk glad nie of die bok hom aan my stuur nie. Hy vreet rustig voort aan die sappige wortellobbe. Dan pak 'n onbeskryflike gevoel my: Ek wil kyk hoe naby ek aan hom kan kom. Terwyl ek korrel vat, sluip ek treetjie-vir-treetjie al nader en nader. Vir 'n enkele oomblik kyk die bokkie op maar dan gaan hy weer rustig voort om te vreet. Ek korrel sekuur vir die doodskoot, met my vinger geklem om die sneller. Steeds sluip ek nader en nader totdat die bokkie nie veel meer as vyf treë van my af is nie. Dan kyk hy op en met daardie groot droewige oë kyk hy reguit vir my. My vinger krul om die sneller. Die bokkie bly doodstil staan asof hy vir my wil sê: "Toe, skiet as jy man genoeg is!" 

My hand begin bewe. Ek het nie die krag om die skoot af te trek nie. Die bokkie bly kyk my reguit in die oë. Ek voel die frustrasie in my opwel. Waarom hardloop hy nie? Wat doen hy aan my? 

Uit pure radeloosheid lig ek die geweer se loop en skiet 'n skoot in die lug op. Verskrik spring die bokkie om en hardloop die donker nag in. Trane van frustrasie loop oor my wange. En dan besef ek, ek is nie 'n jagter nie en ek sal nooit een kan word nie. Hase, ja, hulle is anders, hulle kan ek skiet. Maar bokke? Nee, ek sal hulle liewer bewonder. As die Duikertjie dan nou wil deel in ons groentetuin. Daar is oorgenoeg groente vir ons en vir hom. Solank die verpestelike hase net daar uitbly. 

 


Die Pad na Waterval Onder

Ons het kuiermense. Oom Tony en Tannie Dolly en hulle seun Anton besoek ons op die plaas. Pa besluit dat dit dalk 'n goeie tyd sal wees om 'n ent te gaan stap. Een van die interessante staproetes is van die dorp se suidelike ingang af tot by die waterval. So word ons motor geparkeer aan die rand van die eskarpement. Die mans dra elkeen 'n flitslig, want ons gaan deur die tonnel stap. 

Die kronkelpad af na die tonnel is waarlik 'n ingenieurs wonderwerk. Oupa vertel dat die slim manne kopgekrap het oor hoe om 'n pad daar teen die steilte af te bou. Toe kom 'n ou ploegbaas en hy bied aan om die pad te ontwerp. Die voorwaarde is dat hy 'n ingenieur se salaris sal kry vir die tyd wat hy die pad bou. Die slim manne het hom glo uitgelag want hulle het gereken dat dit onmoontlik is om daar 'n pad te bou. Die man was egter vas oortuig dat hy dit sou kon doen. 

Uiteindelik het hulle ingestem en baie onortodoks begin die man werk aan sy pad. Dit begin bo teen die wand van 'n steil krans en maak 'n haarnaald draai om feitlik reg onder die eerste been van die pad langs terug te gaan. 

Toe sy stukkie ingenieursvernuf uiteindelik klaar is, het almal hulle hande in ongeloof saamgeslaan. 

Dit is met hierdie einste pad wat ons afstap. Wel, die grootmense stap en ons twee seuns hardloop die pad af, uitbundig en propvol energie. Halfpad teen die bergpas af stop ons eers om ons dors uit die fonteintjie wat kristalhelder, yskoue water uit die rotswand laat uitborrel, te les. 

Terwyl ons vir die grootmense wag om by te kom, kyk ons oor die rand van die pad. Die bouwerk om die pad bo te hou is asemrowend mooi met pynlik-netjiese klipwerk wat reik tot feitlik by die pad wat daar ver onder verbygaan. 

Die grootmense is uiteindelik by en ons twee hardloop weer vooruit, verby Oupa Grootjie Parsons se spoorbaanhuisie tot by die tonnel.  Reg bokant die bek van die ou spoorwegtonnel is daar 'n grot. Terwyl ons vir die grootmense wag, klouter ons op tot by die smal grot wat regdeur die berg loop en weer bokant die anderkantste bek van die tonnel uitkom. 

Dis grillerig in die grot en ek het al stories gehoor wat jou hare laat regop staan. Een daarvan is dat 'n man homself daar opgehang het. Ons waag dit nie in die grot in nie maar is tevrede dat ons daar was. Ons klouter weer teen die steil rotse af, net betyds om die grootmense te ontmoet. 

Ons twee hardloop die tonnel in. Na 'n kort entjie raak dit pikdonker. Daar hang 'n snaakse muwwe reuk in die tonnel wat nog in ou President Paul Kruger se tyd gebou is. Die mure van die bouwerk is alles uit klip. 'n Koue rilling gaan langs my ruggraat af. Hier is ook allerhande stories oor spoke en goeters, glo oor mense wat doodgery is deur treine in die dae toe die spoorlyn nog daardeur geloop het. Ons besluit om eers te wag dat die manne bykom met hulle flitsligte. 

Pa skyn sy flits teen die kant van die tonnel. Daar is 'n vierkantige gat. Dis glo so gebou dat iemand wat in die tonnel is wanneer 'n trein deurkom, daarin kon wegkruip om uit die trein se pad te kom. Daar loop natuurlik ook stories rond dat die Kruger Miljoene daarin weggesteek is. 

Ons hardloop weer vooruit. Daar ver voor kan ons lig sien waar die tonnel se bek is. Daar klink ook 'n vae dreuning op. Die waterval. Uitbundig hardloop ons resies om te sien wie eerste by die bek kan wees. Daar moet ons weer ongeduldig wag totdat die grootmense bykom. 

Naby die bek van die tonnel is daar 'n steil voetpaadjie wat afloop na die onderkant van die waterval. Dit is besaai met reuse rotse waaroor jy moet klouter. Terwyl die grootmense sukkel om oor die talle hindernisse te kom, hardloop ek en Anton alweer die kronkelpaadjie af.  Ver onder blink die water van die Elandsrivier. Vir 'n oomblik gaan staan ek eers om die prentjie hier onder my behoorlik in te neem. Daar is talle groot poele in die rivier en oral lê reuse rotsblokke, sommige groter as huise. Daar is ook verskeie stroomversnellings waar die water spierwit bruis oor die rotse. 

My oë volg onwillekeurig die rivier stroomop tot by die manjifieke waterval wat met 'n donderende gedruis oor die afgrond stort. Ek het dit al talle male gesien maar elke keer as ek weer hierdie asemrowende gesig aanskou, vul dit my met verwondering en voel ek bitter klein teen die ontsagwekkende grootheid van die waterval. 

"Kom!" por Anton my aan as ek te lank in verwondering daar vasgenael staan. 

"Ek kom!" Haastig spring ek van die reuse rotsblok af en huppel soos 'n wafferse ribbok teen die voetpaadjie af. Die dreuning word al harder en harder totdat dit 'n oorverdowende gedonder word en die sagte sproei soos 'n donsige miswolk my gloeiende gesig lawe. 

Vir 'n lang ruk staar ek hemelwaarts na waar die eindelose vloedgolf van daar ver bo af aanhou val en val en val. Gemesmeraais gaap ek die wonder aan. Dan kom die grootmense uitasem by en gaan vlei hulle behaaglik op die gladde rotse neer om elke druppel van die skoonheid van die waterval in te drink. 

"Pa, kan ons agter die waterval in? Asseblief tog Pappa?"

"Julle kan nie alleen gaan nie, dis te gevaarlik. Ek sal saam met julle gaan."

My hart mis 'n slag of twee. Ek was nog nooit agter die waterval in nie en hierdie is vir my 'n splinternuwe, opwindende avontuur. Met my hart wat klop in my keel klouter ons teen die gladde rotswand op tot by 'n nou rotslysie wat teen die loodregte wand van die krans langs lei tot agter die waterval in. Die rotslysie is seepglad en 'n man moet jou vastrap ken om nie daar af te stort nie. 

Na wat voel soos 'n ewigheid, loop die gevaarlike lysie uiteindelik uit op 'n wye rotsplaat agter die donderende waterval. Jy kan dit amper beskryf as 'n groot kamer waarvan die een muur 'n gladde rots is en die ander 'n feitlik ondeurdringbare gordyn van wit, vallende water. Deur die gordyn kan ek vaagweg vir Ma en Tannie Dolly sien waar hulle uitgestrek op die gladde rots in die sonnetjie lê en bak. Ek waai vir hulle en skree so hard ek kan: "Hallooooooo!" Maar dit voel asof my stem hier vlakvoor my vasslaan en totaal verdwyn in die oorverdowende lawaai van die bruisende waterval. 

My oë volg die water tot waar dit in 'n groot miswolk in die groot waterpoel neerplof. Daar is baie stories oor die poel. Daar word vertel dat daar gedurende die Boere oorlog kanonne oor die waterval afgegooi is en hulle lê nou nog steeds in die donker dieptes van die geheimsinnige poel. 'n Ander storie lui weer dat daar 'n fabelagtige skat van goud wag vir die man wat braaf genoeg is om sy lewe te waag in daardie duistere graf. Daar is ook 'n hele paar stories van mense wat oor die rand van die waterval gestort het en hulle is nooit weer gevind nie. Iewers daar onder lê hulle grynsende geraamtes en wag vir iemand om hulle te kom red. Helaas te laat! Oupa het die grusame storie van 'n kêrel wat daar afgespring het vertel. Al wat hulle van hom gekry het is sy hoed wat hy op 'n plat klip aan die bopunt van die waterval neergesit het. 

'n Yskoue rilling gaan langs my ruggraat af. My gesig is sopnat van die swaar sproei wat ons agter die waterval peper. Die terugtog is nog moeiliker as die gevaarlike opklimslag want om teen die gladde krans af te klouter laat jou bene naderhand soos jellie voel. 

Dan begin die groot klim terug na die tonnel toe. "Eina blikskottel!" kreun Anton van die pyn en hy vryf sy arm. Maar hoe harder hy vryf, hoe meer kerm hy. Sy arm is bloedrooi en Ma Dollie is bitter bekommerd oor haar gepynigde seuntjie. 

"Brandnetel!" verduidelik ek. "Kyk, daar staan die bos." Ek maak doodseker dat ek nie aan die skurwe blare raak nie want ek het sélf al 'n slag of wat deurgeloop onder die geniepsige plant se klappe en ek weet presies hoe pynlik sy byt kan wees. "Moenie vryf nie Anton, dit maak dit net erger. Ek weet!" 

Nou ja, 'n brandnetel se brand gaan ook genadiglik verby en teen die tyd dat ons in die donkerste deel van die tonnel vir die spoke weghol, is die brandnetel al lankal vergete. Uitasem kom ons uiteindelik by die fonteintjie teen die rotswand aan en ons twee drink ons trommeldik aan die yskoue, soet fonteinwater. Daar ver onder sien ons hoe die grootmense teen die steil opdraande opstoom. Behaaglik gaan sit ek op die klipmuur wat die pad op hou. My oë volg die Elandsrivier daar baie ver onder waar dit om die draai op pad na die laeveld verdwyn. Hoog bo die rivier teen die loodregte rooi krans kom 'n trein op pad na die hoëveld verbygestoom. 

Skielik word ek oorval deur 'n gevoel van salige tevredenheid. Hoe wonderlik is dit nie om te kan grootword in 'n paradys soos hierdie. Wat 'n onbeskryflike voorreg. 

Uiteindelik is die grootmense by. "Kom, ons gaan huistoe," hyg Pa nadat hulle die heerlike fonteinwater opgeslurp het. Nog 'n perfekte dag loop ten einde. 

 


Kadetorkeskompetisie

Sewe sorgvrye jare op die laerskoolbanke het soos 'n ewigheid uiteindelik verbygegaan, sewe jaar sonder huiswerk en sonder verantwoordelikhede. Maar dan breek 1961 aan, 'n opwindende jaar waar daar só baie veranderinge in my lewe plaasvind.

Dit was die jaar van Daan Desimaal waar ons oorgeskakel het van Ponde, Sjielings en Pennies na Rand en Sent. Terselfdertyd word Voete en Duime Meters. Dan skud ons boonop vir goed die Britse oorheersing van ons skouers af en word ons land 'n republiek: die Unie van Suid-Afrika, waarvan ons nog net verlede jaar die sestigste bestaan met 'n groot fees gevier het, word nou skielik die Republiek van Suid-Afrika. 

En dan kom daar saam met dit alles natuurlik ook die hoërskool. Dit is so totaal anders as laerskool. Nou het jy nie net een onderwyser vir die jaar nie, maar elke uur het jy 'n ander een wat vir jou 'n ander vak aanbied. Ek is veral opgewonde oor wetenskap waar ons allerhande wonderlike eksperimente doen.

Die mees opwindende is egter die kadette waar ons soos regte, egte soldate marsjeer en soldate uniforms dra. Steeds was ek nie heeltemal tevrede nie want terwyl ons so links, regs, sien ek uit die hoek van my oog 'n ander groep seuns wat met musiekinstrumente marsjeer. My mond water! Ek wil óók deel van daardie uitgesoekte groep wees.

So beland ek in die kadetorkes. Hulle besluit dat die beuel by my postuur sal pas en ek word 'n trotse beuelblaser. Ek sou natuurlik baie eerder 'n trompet wou speel. Daardie instrument lyk egter vir my hééltemal te ingewikkeld en ek is tevrede met my lot as beuelblaser. 

Die afgeleefde ou koperbeuel waarmee ek uitgereik word is sommer so groen aangeslaan en die ou ding is vol duike van baie jare se hardhandige gebruik. Daar is egter niks wat 'n bietjie Brasso en baie harde vryf en skrop en bloedsweet nie kan regkry nie. Dit kos hope deursettingsvermoë om die ou ding na iets te laat lyk want die orkesleier het my die dood voor die oë gesweer as hierdie stuk gemors nie blink soos 'n spieël nie. 

Dit kos maande se oefening en gebarste lippe voordat ek 'n wysie kan blaas op die martelpyp. Ja, 'n martelpyp inderdaad! Dit het so maklik gelyk toe een van die senior seuns musiek daarop maak maar al wat ek aanvanklik kon uitkry was geluide wat klink soos 'n donkie wat bitterlik swaar ly. 

Uiteindelik begin dinge darem in plek val, en ons orkes begin na iets klink. Dan kom die volgende uitdaging. Jy moet musiek te maak terwyl jy marsjeer. Dis egter nie maar net links-regs-links marsjeer nie maar allerhande ingewikkelde formasies maak die uitvoering interessant. Vooraan loop die tamboermajoor met sy stok wat hy sierlik rondswaai en soms met 'n groot boog die lug in gooi en weer behendig vang. Elke beweging wat hy met sy stok maak is die een of ander bevel wat die orkes moet uitvoer. Jy kan hom amper die derigent van die orkes noem. 

Op 'n dag word ons meegedeel dat dit tyd word vir die jaarlikse kadetorkeskompetisie waar ons gaan meeding teen 'n klomp ander skole. Daardie jaar word die kompetisie op Barberton gehou. Dit sou natuurlik beteken dat ons ekstra hard moet oefen want ons moet die skool se naam hoog hou. 

Uiteindelik is ons gereed vir die kompetisie. Die instrumente word oor en oor gepoets totdat hulle skitter. Broeke en hemde word met stysel gestyf sodat jou hemp op sy eie kan regop staan. Natuurlik beteken dit ook dat daardie klere jou rou skaaf! Stewels blink soos spieëls en ons kamaste is skitterwit “ge-sjoesjaain”. 

Die aand voor die kompetisie klim die hele orkes op 'n stoomtrein onder streng toesig van 'n paar onderwysers. Dan vertrek ons. Die haan het skaars gekraai wanneer ons die geskiedkundige dorp Barberton binnestoom. Ek verkyk my aan die koekepanne wat erts met 'n kabelspoor oor die berg uit Swaziland vervoer. Daar is egter nie tyd vir ginnegaap nie en ons begin aanstap na die skoolterrein waar die kompetisie gaan plaasvind. Daar tref ons alreeds 'n paar skole aan. 

Baie trots pak ons die instrumente uit en maak seker dat daar nêrens 'n stoffie op is nie. Ek is opgewonde, maar terselfdertyd bang vir die onbekende. 

Dan daag die eerste luukse bus op. Hoërskool Rob Ferreira. Só 'n mooi bus het ek not nooit in my lewe gesien nie. Die ou rammelkas waarin ons gewoonlik vervoer word kan eerder vergelyk word met 'n hoenderhok! Wanneer die seuns uit die bus klim hang my mond onbeskaamd oop. “Kyk net hoe lyk hulle!” Ek kyk af na my eie univorm. Skielik sien ek hoe gehawend my kamaste is. Ek het altyd gedink dat hulle mooi is, maar nou besef ek dat hulle uit die Tweede Wêreldoorlog dateer en beslis deur 'n paar veldslae was. Rob Ferreira se manne dra almal splinternuwe univorms.

Dan word hulle instrumente uitgepak. Daar kom lam 'n gevoel in my knieë. Vir die eerste keer sien ek hoe 'n nuwe beuel lyk. Myne is vrot van die duike. Hulle s'n is vlekkeloos. Nou begin ek besef hoe gehawend ons instrumente werklik is. Hoe kan ons óóit teen sulke luuksheid kompeteer? Een van die Rob Ferreira seuns maak 'n snaakse tassie oop. Daaruit bring hy 'n trompet te voorskyn. Ek snak na my asem. Dit is 'n regte, egte silwer trompet! Sowat het ek nog nooit gesien nie. Boonop is die klokhelder note wat uit die instrument borrel wanneer hy 'n paar note blaas, asemrowend! 

Daardie aand ry ons in stilte terug na Waterval Boven. Die treinwiele klik-klak, klik-klak mistroostig op die ysterspoor. Almal sit kop onderstebo. Die kompetisie was vir ons ou skooltjie 'n fiasko. Ons het nêrens gekom nie. Stadigaan besef ek dat geld dalk tóg alles is want die groot, ryk skole het met al die bekers weggestap. Ek besef ook dat ons spoorwegdorpie maar tevrede moet wees met al die oorskiet wat niemand anders wil hê nie. Dis so bitter onregverdig!

Dit was 'n harde les wat ek moes leer. Nie alles in die lewe is altyd regverdig nie. Eers baie jare later kon ek tot die besef kom dat hierdie “onregverdige” dinge daar is met 'n doel. Dit brei jou en maak jou sterk. Hulle is bitter noodsaaklik om jou voor te berei vir die lewe. 

Daar is egter 'n ander baie belangriker doel. Hulle bring jou nader aan die Here en leer jou van jou afhanklikheid van Hom. Hulle leer jou op op God alleen te vertrou.

 


Die Melktrein

Pa is baie opgewonde wanneer hy van die werk af kom: "Ek het groot nuus! Ek en Myra het 'n verplasing gekry na Durban toe. Daar open 'n nuwe afdeling van die Spoorweë en hulle wil hê dat ons altwee daar in die kantore gaan werk.  Ons trek oor twee maande.  

Ek weet nie of ek bly moet wees of geskok nie. Aan die een kant is ek in ekstase om see toe te trek. Ek is lief vir die see en ek geniet elke oomblik daarvan om rotspoeletjies te ondersoek en die kleurewonder van hulle talle inwoners te bewonder. Maar aan die ander kant: My hele lewe van vyftien jaar bly ek al op die plaas by Waterval Boven en nou moet ek dit prysgee. Ek het lief geword vir die berge en klowe en kliprandjies. Ek het lief geword vir die soet fonteinwater en die ysige bergstroom. 

Ons gesels en bespreek en beplan tot laatnag toe. Oupa en Ouma kan nie alleen op die plaas agterbly nie. Die plaas sal verkoop moet word. Tot tyd en wyl dit verkoop is, sal ek hulle twee oues moet oppas. Die ander probleem is dat ek in Standerd nege is en ek sal eers Matriek moet klaarmaak want om nou na 'n nuwe skool te moet gaan, nogal in die “Last British Outpost" sal net moeilikheid-soek wees. Ek sal maar móét agterbly. Ek probeer nog protesteer oor die skool want dit klink opwindend om in 'n skool in Durban te kan skoolgaan. Maar Pa het klaar besluit. 

Die goeie nuus is dat ek elke skoolvakansie in Durban kan kom kuier. Die Spoorweë gee mos vir my 'n vrypas sodat ek gratis trein kan ry. Die vooruitsig van 'n lang treinrit klink opwindend. Dit kan net lekker wees! 

So vertrek die twee na Durban in die Landrover met die ou afgeleefde karavaan agteraan gehaak, gepak tot teen die dak. Hulle sal vir eers in die karavaan bly in 'n karavaanpark in Umhlanga Rocks. Die afskeid is 'n tranedal wat ek liewer wil vergeet........

'n Maand of twee later breek die eerste skoolvakansie aan en ek bewe van opgewondenheid. Die trein vertrek laatmiddag van Waterval Boven stasie af en 'n uur voor die tyd sit ons al op die stasie en wag vir die trein om in te kom. Hierdie trein is eintlik op pad na Pretoria maar die wa waarin ek ry, sal op Machadodorp afgehaak word om die nag daar oor te staan. Vyfuur die volgende oggend word dit aan 'n ander trein wat na Piet Retief gaan gehaak. Daar sal dit dan weer aan 'n ander trein gehaak word wat tussen Johannesburg en Durban ry. 

So vertrek ek op my eerste skof na Durban, 'n skof wat skaars 'n uur duur. As die wa afgehaak is, steek ek my kop by die venster uit. Dis winter en die ysige hoëveldluggie slaan my soos 'n vuishou in die gesig. Ek sien hoedat die trein om die draai verdwyn. Nou is ek stoksielalleen op hierdie verlate ou stasietjie en boonop in 'n dorpie waarvoor ek g'n ooghare het nie. Skielik oorval die eensaamheid my.

Haastig skuif ek die venster toe om die bittere koue uit te hou. Ek draai die verwarmer se knop oop maar daar kom nie eers 'n ou sweempie van hitte in nie. Hoe onnosel kan 'n mens dan wees: daar is mos nie 'n lokomotief aan die wa gekoppel om stoom te kan voorsien vir die verwarmer nie. Dit gaan 'n laaaaang, yskoue nag wees! Dis skaars seweuur, maar ek kruip diep onder die swaar spoorwegkomberse in. 

'n Honderd keer word ek wakker, loer by die venster uit en wens dat hierdie bibberende nag tóg moet verbygaan. Hoe later dit word, hoe kouer word dit. My voete wil nie warm word nie, voel soos twee ysblokke. Ek bewe van die koue – hierdie spoorwegkomberse is nie veel werd nie. Maar uiteindelik raak ek tóg in die vroeë oggendure van pure uitputting aan die slaap.

Skielik skrik ek wakker met 'n kloppende hart as ek amper van my bank afgesmyt word. Die treinwa skud met 'n harde slag as iets teen dit stamp. Ek vlieg vervaard op en steek my kop by die venster uit. Die skok van die Noordpool-lug maak dat ek vinnig weer die venster toeskuif. Dis vyfuur in die oggend. Buite is die wêreld spierwit geryp. Nog 'n hewige stamp skud my tot in my fondamente wanneer die res van die trein aangehaak word.  

Die kondukteur is op die platvorm en elke keer as hy praat blaas hy 'n wit wolkie stoom by sy mond en neusgate uit. Daar is enkele mense wat op die trein klim, geklee in dik jasse en wolmusse om hulle ore te beskerm teen die winter. Nou is ek darem nie meer die enigste op hierdie trein nie. 

“Alle sitplekke asseblief, ôl sieets pliees!” Die kondukteur se blikkerige stem weergalm daar van agter af. Vir oulaas is daar 'n hartstogtelike gegroetery van geliefdes wat rek om by die treinvensters by te kom. Ek maak my venster oop en trotseer die bittere koue want hierdie deel van die reis is my gunsteling. As die kondukteur se fluitjie skril weerklink, begin die stoomlokomotief wegtrek. Daar is alweer baie dou op die spore en wanneer die lokomotief in rat gegooi word, gly sy wiele vinnig op die gladde spore sonder dat dit die swaar vrag in beweging bring. In die proses krap dit boonop die arme stoker se kole totaal deurmekaar.  

Ek verkyk my aan die swart kolos daar voor wat 'n groot wolk spierwit stoom by sy silinders uitblaas. Die drywer begin weer stadig om die swaar arms in beweging bring. Dan pynlik stadig, met 'n gekraak en geskwiek begin ons rukkerig vorentoe beweeg. Uiteindelik is ons op pad na Durban terwyl 'n swart pluim rook uit die lokomotief se skoorsteen borrel en meng met 'n spierwit pluim stoom wat hoog die ysige lug inblaas. Die drywer trek sy ketting en dan klief 'n skerp fluit deur die lug om motors te waarsku dat ons Machadodorp se spooroorgang nader. 

Al vinniger en vinniger begin ons teen die opdraende op beweeg en binne minute verdwyn die slapende dorpie, wat eens op 'n tyd vir 'n paar dae die hoofstad van die Transvaalse Republiek was, in die verte. Teen hierdie tyd is my venster al lankal toe en ek voel die heerlike warm lug van die verwarmer inborrel. Dis salig. Ek wikkel my dig toe in die kombers en gaan sit vasgenael voor die venster om die spierwitgerypte landskap te bewonder.

Skaars 'n halfuur na ons vertrek begin die trein se brieke skril skree en 'n paar minute later kom ons tot stilstand. Nuuskierig leun ek by die venster uit om te sien wat aan die gang is. Ons het by 'n klein haltetjie gestop en ek hoor die geklangel van roomkanne wat opgelaai word. Minute later kom ons weer in beweging, stadig en rukkerig. Ek haal my ontbyt wat Ouma vir my ingepak het uit. Hierdie trein het nie 'n eetwa nie en hier moet jy dus maar vir jou eie kos sorg.

Nadat ek 'n honderd en een keer na skreeuende brieke en die geklangel van roomkanne geluister het en dan weer die rukkerige wegtrek, kom ons uiteindelik laatoggend, amper middagete tyd op Carolina, die eerste behoorlike stasie aan. Hier stop ons vir 'n halfuur of wat want hier klim mense op en af. Ek kry kans om vinnig af te klim en 'n bietjie bene te rek. Maar ek is bang om te ver te loop want ek wil darem nou ook nie dat die trein vir my wegry nie. 

Breyten is volgende op die lys. Dit is al amper donker voor ons eers op Ermelo aankom. Ek reken as ek met my trapfiets gery het, kon ek dalk nog voor die trein op Ermelo gewees het. 

Dan is dit weer 'n lang nag van stop en ry, stop en ry. Die klik-klik klak-klak van die ysterwiele op die spore saam met die immer-wiegende rytuig hipnotiseer my en weldra is ek salig in droomland.

Met 'n kloppende hart skrik ek wakker. Ek hoor mense praat en ek kry die gewaarwording dat die trein stilstaan. Boonop kry ek bitter koud. Ek kyk by die venster uit. Daar is 'n sestal rytuie aan die trein maar daar is nêrens 'n lokomotief te bespeur nie. G'n wonder ek kry so koud nie. Ons is ook nie op 'n stasie geparkeer nie maar iewers op 'n rangeerwerf. Dit moet Piet Retief wees!

Later kom ons met 'n harde stamp in beweging om maar net weer 'n paar honderd meter verder tot stilstand te kom. Een van die waens word afgehaak en dan word ons weer terug rangeer. So gebeur dit drie of vier keer, totdat die regte waens bymekaar is. En dan wag ek. Ek kan nie afklim nie want ons is steeds nêrens naby 'n platform nie. 

Dit is al amper middag voordat ons uiteindelik na 'n platform gestoot word. 'n Rukkie later word ons waens aan 'n ander trein gehaak en dan vertrek ons op die laaste been van die reis na Durban. Baie gou kom ek agter dat ek my nou nie meer op die melktrein bevind nie want hierdie trein laat wáái sonder om eers te stop vir 'n enkele plaasboer met 'n melkemmer in sy hand.

Ek stap in die nou gangetjie af om hierdie nuwe trein te verken. Tot my groot vreugde ontdek ek dat hier nou ook 'n eetwa bygekom het. Aandete sit ek soos 'n koning aan tafel en eet met swaar silwerware. Boonop word ek bedien deur 'n kelner wat, sonder om 'n druppel te mors 'n hele ry sopborde op sy arm balanseer terwyl die trein heen en weer wieg. Sowat het ek nog nooit in my lewe beleef nie. En skielik is treinry sommer báie lekker.

Laatoggend die volgende dag stoom ons uiteindelik Durban Stasie binne. My reis is verby en nou kan ek 'n luilekker vakansie op Umhlanga Rocks se strand geniet.

 


Nabetragting

Die wuiwende grasvelde van die Hoëveld sweef verby terwyl ons in stilte deur Carolina en Ermelo ry. Dit jubel en juig in my want ek het vandag my laaste matriekvraestel afgehandel. Pa het my kom oplaai en ons twee is op pad Natal toe. 

Met groot nostalgie gaan my gedagtes terug na my laaste paar jaar op skool. Dit is 'n tyd wat ek nie sommer sou wou oor hê nie. Nogtans is daar dinge wat my hart opgewonde laat klop. Ek het baie lief geword vir Waterval Boven en sy mense. Dit is egter die plaas wat ek die meeste gaan mis. Oupa en Ouma is ses maande gelede weg om hulle by Pa-hulle te gaan aansluit nadat Pa vir hom 'n huis laat bou het in La Lucia. 

Ek moes by Oom Boet en Tannie Bebe Botha gaan bly om Matriek klaar te maak. Hulle was vir my baie goed, maar dit was nie lekker nie. Ek het die stilte van die plaas gemis en die heerlike, soet fonteinwater. Ek het verlang na die vryheid van die veld. Boonop het die dorpsmelk na plastiek gesmaak. As jy gewoond is om elke dag vars, ryk, romerige, ongepastauriseerde Jerseymelk te drink, smaak dorpsmelk jiggie! Ek het verseg om daardie afgewaterde wit vloeistof te drink.  

Ons ry oor Majuba op pad na Volksrust. Ek glimlag. Hier het my Oupagrootjie geveg en die magtige Britse weermag op hulle peetjie gegee. Hy was die een wat die Britse Generaal Colley se swaard gevat het as 'n aandenking. Die blote gedagte aan oorlog knaag in my hart. Dit laat my maag op 'n knop trek want oor 'n maand klim ek alweer op die trein op pad weermag toe vir my diensplig opleiding. Wat wag daar op my? Ek het my 'n papie geskrik toe ek 'n paar maande gelede die brief van die weermag kry om te sê dat ek opgeroep is vir diensplig. Ek was toe nog maar sestien jaar oud! 

My voorsate was brawe manne wat vir niks gestuit het nie, manne soos Piet Retief. Ek aard nou nie juis na hulle nie. In my hele skool loopbaan het ek nie eers 'n enkele keer met iemand baklei nie. Ek is seker maar bietjie van 'n “softie”. Die ouens het maklik op my getrap, veral die boelies. Ek het altyd alles probeer reg doen. Was selfs op die bestuur van die CSV. Die skoolhoof, ou Woltoon het my nou die dag ingeroep en toe gee hy my die mooiste getuigskrif. Ek het myself amper nie daarin herken nie! 

Ek was nou nie juis 'n sportman nie. Ek het 'n probleem met my rug opgetel en toe verbied die dokter my om aan enige sport deel te neem. Ek is gespot omdat ek toe nooit kon rugby speel soos die ander manne nie. Maar een ding kon ek beter doen as enige van die ander ouens, en dit is om te swem. Oupa het vir ons 'n swembad gebou en ek en hy het elke oggend vyfuur, winter en somer eers gou vir ons oggendswem gegaan.

Hoe gaan ek ooit die weermag oorleef? Ek kan darem ten minste 'n geweer hanteer......

Die kilometers gaan verby en wanneer ons deur Ladysmith ry is dit al sterk skemer. Ek begin sommer lag as ek weer dink aan Tannie Ann en hoe sy daar in nood moes wag vir die rivier om te sak toe sy haar man gaan soek het.

Ek was sélf al deur diep waters in die hoërskool. Alhoewel ek 'n baie voorbeeldige outjie was, was ek kronies in die moeilikheid omdat ek dikwels nie my huiswerk gedoen het nie. Meestal het ek bloot vergeet van huiswerk, maar dikwels het die heerlike plaaslewe gemaak dat ek net eenvoudig nie by huiswerk kon uitkom nie. My agterstewe was voos geslaan. Op my héél laaste skooldag voordat die matriek eksamen begin het, moes ek vir oulaas op ou Woltoon se rooi tapyt gaan staan. Eers het hy gepreek. Toe huil hy dat die sop spat. Daarna lê hy in met die rottang. Ek dink nog steeds dat dit bitter onregverdig was dat ons huiswerk moes doen op die laaste skooldag!

Pa se 1958 Diesel Mercedes brul rustig voort deur die nag. Mooirivier, Pietermaritzburg. Hoërskool het ook vir my baie mooi herinneringe ingehou. Daar was die skoolkonserte en kooruitvoerings. Ek is mal oor musiek en het elke kooroefening terdeë geniet. Die operettes was vir my elke keer vet pret. Hier kon ek my in die karakter wat ek speel inleef. My skoolvakke het ek ook baie geniet, veral wetenskap, biologie, Duits en Afrikaans. Engels en Wiskunde was nou nie juis gunstelinge nie. Ek het hulle gedoen omdat en móés. In wetenskap kon ek werklik my passie uitleef en ek het beplan om aptekerswese te studeer wanneer ek met weermag klaar is. 

Laatnag tref ons die laaste steil afdraendes na Durban. Die klam, drukkende hitte van die kusgebied omklem my. Dit is só anders as die kraakvars lug van die plaas. Maar ek besef dat hierdie nou my nuwe blyplek geword het.

Kort voor middernag hou ons voor die huis in La Lucia stil. Ek klim opgewonde uit en trek my loge vol van die heerlike seelug. Die geluid van branders wat breek oorkant die straat, vul my ore.  

Ek is tuis! 

'n Splinternuwe, opwindende lewe wag op my. 

